
TITLULI 


CONSIDERATII GENERALE CU PRIVIRE LA OBLIGATIILE 
CIVILE 


CAPITOLUL I 
NOȚIUNEA DE OBLIGAŢIE CIVILĂ. STRUCTURA OBLIGAȚIEI. CLASIFICAREA 
OBLIGAȚIILOR 


1. NOȚIUNEA DE OBLIGAȚIE CIVILĂ. Definiţie. Obligaţia este raportul de drept civil în 
care o parte, numită creditor, are posibilitatea de a pretinde celeilalte părți, numită debitor, să 
execute una sau mai multe prestații ce pot fi de a da, a face sau a nu face, de regulă, sub 
sancţiunea constrângeri de către stat. 

Obligația civilă are o latură activă, care priveşte dreptul pe care îl are creditorul asupra 
debitorului - drept de creanţă — şi o latură pasivă, care priveşte datoria sau obligația ce incumbă 
debitorului, corelativă dreptului de creanţă al creditorului. 


2. STRUCTURA OBLIGAȚIEI 
Elementele raportului juridic obligaţional sunt: subiectele, conținutul, obiectul şi sancţiunea. 


A. Subiectele raportului obligațional sunt: 
- subiectul activ — creditorul - titular al dreptului de creanţă, şi 
- subiectul pasiv — debitorul - cel care are obligaţia corelativă dreptului de creanță. 


Intr-un raport juridic obligaţional unilateral, specific contractelor unilaterale, o parte are doar 
calitatea de creditor, iar cealaltă parte doar pe cea de debitor. Un exemplu îl constituie donația, 
în cadrul căreia donatorul este numai debitor (având obligaţia de a transmite dreptul de 
proprietate şi de a preda bunul donat), iar donatarul este numai creditor (având dreptul de 
creanță corelativ obligaţiei asumate de donator). In raporturile juridice obligaționale complexe, 
subiectele au dubla calitate de creditor şi debitor. Un exemplu îl constituie contractul de 
vânzare-cumpărare, în cadrul căruia vânzătorul este creditor al prestației de plată a prețului şi în 
acelaşi timp debitor al prestaţiei de transmitere a dreptului de proprietate şi de predare a lucrului 
vândut, în timp ce cumpărătorul este creditor al prestaţiei de transmitere a dreptului de 
proprietate şi de predare a bunului şi totodată debitor al prestației de plată a prețului. 


B. Conţinutul raportului de obligaţii desemnează drepturile de creanță şi obligaţiile 
corespunzătoare acestora, pe care le au subiectele. 

Conţinutul raportului obligațional poate fi determinat de voinţa părților (în cazul 
contractelor) sau de lege (în cazul faptelor licite care constituie izvor de obligaţii şi a faptelor 
ilicite cauzatoare de prejudicii). 


C. Obiectul raportului juridic de obligaţii constă în conduita concretă — acțiunea sau 
inacțiunea — la care este îndreptățit subiectul activ şi la care este îndatorat subiectul pasiv sau 
prestaţia pe care o poate pretinde creditorul şi pe care trebuie să o execute debitorul. Această 
prestație poate fi aceea de: a da (“dare”), a face (“facere”) sau a nu face (“non facere”). 


Prestaţia de a da reprezintă îndatorirea debitorului de a constitui sau transmite un drept 
real. Astfel, vânzătorul are datoria de a transmite dreptul de proprietate asupra lucrului vândut. 

Prestaţia de a face constă în îndatorirea debitorului de a presta o lucrare, un serviciu sau, 
generic, orice prestație pozitivă (alta decât aceea de a da) în favoarea creditorului. Se încadrează 
în această categorie prestația vânzătorului de a preda lucrul vândut, prestaţia de întreținere 
rezultată dintr-un contract de întreținere, etc. 

Prestaţia de a nu face constă în abținerea debitorului de la a face ceva ce ar fi putut face 
dacă nu s-ar fi obligat față de creditor. Un exemplu pentru această categorie îl constituie 
obligația de a se abţine de la a înstrăina un bun o anumită perioadă de timp, asumată prin 
contract. 


D. Sancţiunea obligaţiei civile constă în dreptul creditorului de a recurge la forța de 
constrângere a statului pentru realizarea dreptului său de creanță, respectiv pentru aducerea la 
îndeplinire a obligaţiei. Atunci când acest element al raportului obligaţional lipseşte, avem de a 
face cu o obligaţie imperfectă sau naturală. 

Sancţiunile obligaţiilor civile sunt:. 

- acțiunea în justiție împotriva debitorului, prin care creditorul solicită ca instanţa judecătorească 
să îl oblige pe debitor la executarea prestaţiei,; 

- daunele interese moratorii care constau în despăgubirile stabilite pentru executarea cu 
întârziere a obligaţiei civile; 

- clauza penală, care constă în modalitatea convențională de a evalua anticipat daunele-interese; 

- executarea silită în natură asupra bunurilor debitorului sau executarea silită prin echivalent. 

In ce priveşte obligaţiile naturale, se consideră că şi acestea beneficiază de o sancțiune, 
constând în aceea că dacă debitorul a executat voluntar prestaţia datorată şi apoi cere restituirea 
acesteia, creditorul se poate apăra invocând excepția prevăzută de art. 1092 alin. 2 din Codul 
civil, respectiv că repetițiunea nu mai poate fi admisă. 


3. CLASIFICAREA OBLIGATIILOR 

Criterii de clasificare. 

1) După izvorul lor, obligaţiile se pot naşte din: 

- acte juridice 

- fapte juridice — acestea pot fi licite sau ilicite 

2) După obiectul lor, obligațiile sunt susceptibile de mai multe subclasificări: 

a) obligaţii de a da, a face sau a nu face 

Obligațiile de a da şi de a face sunt obligaţii pozitive, iar obligaţiile de a nu face sunt obligații 
negative. 

b) obligaţii de rezultat şi obligații de mijloace 

Obligaţiile de rezultat (sau determinate) sunt acelea în care debitorul are datoria de a ajunge la 
un anume rezultat în favoarea creditorului său, astfel încât simpla neajungere la rezultatul 
scontat prezumă o neexecutare culpabilă din partea debitorului. Se încadrează în această 
categorie toate obligaţiile de a da şi de a nu face precum şi o parte a obligaţiilor de a face. 


Oblgaţiile de mijloace (sau de prudenţă şi diligenţă) sunt acelea în care debitorul are datoria de 
a depune toate diligențele în vederea obținerii pentru creditor a rezultatului dorit, fără a garanta 
însă ajungerea efectivă la acesta. Simpla neajungere la rezultatul dorit nu atrage prezumția 
neexecutării culpabile, aceasta rămânând să fie dovedită de către creditor. Intră în această 
categorie: obligatia de îngrijire a medicului, obligația avocatului de a-l reprezenta în proces pe 
clientul său şi de a-i apăra interesele, obligaţia profesorului de a pregăti un elev pentru un 
concurs sau examen etc. 

c) obligatiile pecuniare şi obligaţiile de altă natură 

Obligaţiile pecuniare, spre deosebire de obligaţiile de altă natură, prezintă următoarele 
particularități: 

- sunt întotdeauna obligaţii de rezultat; 

- pentru angajarea răspunderii debitorului în cazul executării cu întârzierii în executarea 
obligaţiei, creditorul nu este ţinut să dovedească existenţa şi întinderea prejudiciului — 
daunele interese moratorii sunt egale cu dobânda legală (dacă nu există clauză penală); 

- pot fi întotdeauna executate silit în natura lor; 

- pot fi afectate de impreviziunea monetară în cazul în care sunt executare succesivă sau 
afectate de un termen suspensiv mai îndelungat. 

3. După sancţiunea lor, obligațiile se clasifică în obligații civile perfecte şi obligații naturale 
sau imperfecte. 

Sunt obligaţii civile perfecte cele care beneficiază de sancţiunea coerciţiei în caz de neexecutare, 
concretizată în posibilitatea creditorului de a folosi acțiunea în Justiţie pentru realizarea dreptului 
său de creanță sau în alt mijloc ofensiv de executare. 

Obligațiile naturale sunt acelea neînzestrate cu acţiune în justiţie datorită pierderii dreptului la 
acțiune în sens material ca urmare a prescripţie extinctive (obligații naturale degenerate) sau 
care s-au născut fără a fi înzestrate cu acțiune în justiție (obligaţiile civile avortate). Specific 
tuturor obligaţiilor naturale este faptul că atunci când debitorul le execută voluntar se consideră 
că a făcut o plată valabilă, chiar dacă nu ştia că această obligaţie nu este însoțită de acțiune in 
justiție, şi nu mai are dreptul la restituirea prestaţiei. De asemenea, obligațiile naturale, prin 
recunoaşterea făcută de către debitor, pot fi novate în obligaţii civile perfecte. 

4. După cum obligaţiile sunt sau nu afectate de modalităţi, ele se împart în: obligații pure 
(neafectate de modalități) şi obligaţii afectate de modalități. 


CAPITOLUL II 
IZVOARELE OBLIGATIILOR 


Izvoarele obligațiilor sunt: 
- faptele juridice- licite şi ilicite 
- actele juridice - contracte şi acte juridice unilaterale 


TITLUL II 
TEORIA GENERALA A CONTRACTULUI CIVIL 


CAPITOLUL I 
NOŢIUNEA DE CONTRACT CIVIL. CLASIFICAREA CONTRACTELOR. 


1. Noţiunea de contract. Libertatea contractuală şi limitele sale. 

1) Noţiune. Noţiunea de contract este sinonimă cu aceea de “convenţie” şi reprezintă acordul 
de voinţă realizat între două sau mai multe persoane în scopul de a da naştere unui raport juridic 
de obligaţii sau de a constitui un drept real, de a modifica sau de a stinge un raport juridic 
preexistent. 

2) Acordul de voință, element esențial al contractului, este guvernat de principiul libertății 
contractuale, dedus în literatura de specialitate dintr-un principiu cu o aplicare mai largă, acela 
al autonomiei de voință. Conform acestuia din urmă, voința juridică a părților are un caracter 
autonom în sensul că este aptă prin ea însăşi să dea naştere contractului şi să producă efecte 
Juridice. Corolarul său este teoria consensualismului, conform căreia, pentru ca un contract să ia 
naştere şi să producă efecte Juridice este suficientă întâlnirea concordantă a voinţelor, fără a mai 
fi necesară îndeplinirea vreunei alte condiţii de valabilitate. Astfel, părțile pot încheia orice 
convenţii, cu condiția de a nu încălca ordinea publică şi bunele moravuri” (art. 5 C.civ.). 
Ordinea publică cuprinde toate dispoziţiile imperative ale dreptului public şi ale dreptului 
privat. Bunele moravuri reprezintă o noțiune cu conținut variabil în timp, în funcție de regulile 
de conduită conturate în conştiinţa societății şi a căror respectare s-a impus. Sancțiunea 
nerespectării celor două limite ale libertății contractuale este nulitatea absolută. 


2. CLASIFICAREA CONTRACTELOR 

1) După conţinutul lor: 

-contracte sinalagmatice - acele contracte în care părțile au obligaţii reciproce şi 
interdependente; fiecare parte are atâ calitatea de creditor, cât şi pe cea de debitor; obligaţiile 
unei părți reprezintă cauza proximă a obligaţiilor celeilalte părți. 

Ex.:contractul de vânzare cumpărare, contractul de schimb, contractul de locaţiune. 

-contracte unilaterale - acele contracte care dau naştere la obligații doar în sarcina uneia dintre 
părți, astfel încât o parte este numai creditor iar cealaltă este numai debitor. 

Ex.: contractul de donaţie, contractul de mandat, contractul de împrumut. 

Importanţa acestei clasificări rezidă în următoarele: 

- în cazul contractelor sinalagmatice pentru probarea lor este necesară existența unui înscris 
redactat în dublu/multiplu exemplar (actul trebuie redactat în atâtea exemplare originale câte 
părți există); în cazul contractelor unilaterale înscrisul original poate fi redactat într-un singur 
exemplar remis creditorului (dacă însă debitorul se obligă să achite o sumă de bani sau să dea o 
cantitate de bunuri generice, atunci este necesar ca acesta să cuprindă formula “bun şi aprobat” 
scrisă de către debitor cu propria mână); 

- contractelor sinalagmatice li se aplică reguli speciale în privința efectelor pe care acestea le 
produc şi care sunt specifice acestora: excepţia de neexecutare a contractului; rezoluţiunea 
contractului şi suportarea riscurilor neexecutării contractului datorită forței majore sau cazului 
fortuit. 


2) După scopul urmărit de către părți la încheierea contractului: 

-contracte cu titlu oneros - acele contracte la încheierea cărora fiecare dintre părți urmăreşte 
obţinerea unui avantaj, folos, contraprestaţie în schimbul aceleia pe care se obligă să o facă în 
favoarea celeilalte părți. 

Ex.: contractul de vânzare-cumpărare, contractul de schimb, contractul de locaţiune, contractul 
de asigurare, contractul de rentă viageră. 

Contractele cu titlu oneros se subclasifică în: 

- contracte comutative - în cadrul cărora prestațiile fiecărei părți sunt determinate din 
momentul încheierii contractului (ex. contractul de vânzare-cumpărare, contractul de 
schimb, contractul de locaţiune), şi 

- contracte aleatorii - în cadrul cărora existența sau întinderea prestațiilor părților sau 
numai a uneia dintre ele depinde de un eveniment viitor şi nesigur (ex. contractul de 
asigurări, contractul de rentă viageră, contractul de întreținere viageră). 

-contracte de binefacere sau cu titlu gratuit - acele contracte în care una dintre părți se obligă să 
procure celeilalte un folos patrimonial fără a urmări să primească ceva în schimb.. 
Contractele cu titlu gratuit se subclasifică în: 

-  liberalităţi — acele contracte cu titlu gratuit prin care una din părți transmite celeilalte 
părți un drept din patrimoniul său fără a primi un ceva în schimb (ex. donația), şi 

- contracte de servicii gratuite sau contracte dezinteresate — acele contracte cu titlu gratuit 
în care o parte se obligă să facă un serviciu celeilalte, fără a se însărăci pe sine şi nici în 
scopul îmbogăţirii celeilalte părți (contractul de comodat, contractul de mandat gratuit, 
contractul de depozit gratuit, contractul de împrumut gratuit). 

Importanţa acestei clasificări rezidă în următoarele: 

- cu privire la capacitate: legea interzice persoanelor lipsite de capacitate de exerciţiu sau cu 
capacitate de exercițiu restrânsă să facă donaţii; nici reprezentanţii acestor persoane nu pot face 
donaţii în numele celor pe care îi reprezintă; 

- sub aspectul formei: donația trebuie să îmbrace forma autentică; 

- contractele cu titlu gratuit se prezumă că se încheie intuitu personae şi de aceea eroarea asupra 
persoanei constituie cauză de anulare a contractului, în timp ce în contractele cu titlu oneros de 
obicei identitatea şi însuşirile părților contractante sunt indiferente; 

- moştenitorii rezervatari ai donatorului au dreptul de a cere raportul donațiilor la masa 
succesorală, putând cere reducțiunea lor în cazul în care depăşesc cotitatea disponibilă, în timp 
ce contractele cu titlu oneros nu sunt supuse acestor operaţiuni; 

- revocarea contractelor cu titlu gratuit prin acțiunea pauliană a creditorilor se exercită în condiții 
mai uşoare decât cea a contractelor cu titlu oneros; 

- obligațiile părților şi răspunderea contractulă sunt reglementate mai sever în cazul contractelor 
cu titlu oneros decât în cel al contractelor cu titlu gratuit. 

3) După modul lor de formare: 

-contracte consensuale - care se încheie prin simplul acord de voinţă al părților, fără a mai fi 
necesară vreo altă formalitate; 

-contracte solemne - acelea, pentru a căror încheiere valabilă, legea pretinde îndeplinirea unor 
anumite condiții de formă, simplul acord de voință fiind insuficient pentru a da naştere 
contractului; 

-contracte reale - acelea pentru a căror formare valabilă, pe lângă acordul de voințe mai este 
necesară şi remiterea materială a lucrului care este obiectul prestaţiei uneia dintre părți. (ex.: 
împrumutul de consumaţie, depozitul, contractul de gaj); 


4) După cum au sau nu o reglementare legală expresă: 

- contracte numite - reglementate expres de lege (ex.: contractul de vânzare-cumpărare, 
contractul de schimb; contractul de donație); acestora li se vor aplica regulile speciale prevăzute 
de lege pentru fiecare contract în parte; 

-, contracte nenumite - nereglementate expres de lege şi lipsite de o denumire legală (ex.: 
contractul de întreţinere, contractele de prestări servicii); acestora li se vor aplica regulile 
comune tuturor contractelor astfel cum acestea sunt prevăzute de lege şi nicidecum, prin 
analogie, regulile contractului numit cel mai apropiat sub aspectul conținutului sau obiectului 
său. 

4) După modul de executare: 

-, contracte cu executare instantanee sau imediată - în cadrul cărora părțile au obligaţia să 
execute prestațiile ce şi le datorează în unul şi acelaşi moment, care coincide, de multe ori, cu 
momentul încheierii contractului. 

-, contracte cu executare succesivă - în cadrul cărora părțile sau numai una dintre părți are 
obligaţia de a-şi executa obligația într-o anumită perioadă de timp, în mod continuu sau 
succesiv, la anumite intervale de timp (ex.: contractul de închiriere, contractul de rentă viageră, 
contractul de întreţinere) 

Desființarea contractelor ca efect al rezoluțiunii sau rezilierii, respectiv al nulităţii, 
produce efecte diferite în cazul celor două categorii de contracte. In cazul primei categorii 
efectele sunt retroactive, pe când în cazul celei de a doua, efectele se produc numai pentru viitor. 
5) În funcţie de posibilitatea părţilor de a determina conținutul contractului prin intermediul 
negocierii: 

-contracte negociate - în care toate condiţiile, conţinutul şi efectele sunt determinate de 
negocierea liberă între părți; 

- contracte de adeziune - al căror conţinut este prestabilit în întregime de către una dintre părți, 
cealaltă parte neavând puterea de a le influenţa; 

- contracte forţate - a căror încheiere este obligatorie prin lege. 


CAPITOLUL II 
ÎNCHEIEREA CONTRACTULUI 


1. ACORDUL DE VOINȚE 

1) Elementele acordului de voințe. Pentru ca un contract să fie valabil încheiat este necesar să 
existe un acord de voințe în scopul de a produce efecte juridice conforme cu clauzele 
contractului respectiv. Voinţele juridice devin concordante în momentul în care propunerea unei 
părți este acceptată de cealaltă parte. Cu alte cuvinte, acordul de voințe este format din două 
elemente: oferta de a contracta — care exprimă voinţa uneia din părţi, şi acceptarea ofertei — care 
exprimă voinţa celeilalte părți. 

2) Oferta de a contracta reprezintă propunerea făcută unei persoane de a încheia un contract. 
Fiind o manifestare de voinţă, oferta trebuie să îndeplinească toate condițiile de valabilitate ale 
consimțământului, precum şi să fie: 

- fermă şi neechivocă, în sensul că ea trebuie să exprime voința neîndoielnică de a încheia 
contractul prin simpla ei acceptare; 

- precisă şi completă, în sensul că trebuie să cuprindă toate elementele necesare realizării 
acordului de voințe mai ales cu privire la natura şi obiectul contractului. 

3) Forţa obligatorie a ofertei. Răspunderea pentru revocarea ei intempestivă. 


Pentru a stabili caracterul obligatoriu sau facultativ al menţinerii ofertei şi eventuala 
răspundere pentru situația în care nu era admisibilă revocare sa, trebuie făcută distincția între 
următoarele situaţii: 

a) Oferta este adresată unei persoane prezente (aflată faţă în față cu ofertantul; este asimilată 
acestei situaţii şi oferta lansată în cadrul convorbirii telefonice cu potenţialul acceptant). În 
această situație, dacă oferta nu cuprinde nici un termen de acceptare şi este acceptată pe loc de 
către destinatarul ofertei, atunci revocarea sa nu mai este posibilă întrucât contractul s-a născut 
în mod valabil şi va fi supus principiului forței obligatorii a contractelor. Dacă oferta cuprinde 
explicit sau implicit un termen de acceptare, menţinerea ei în cadrul acestui termen este 
obligatorie pentru ofertant. Revocarea ofertei va fi considerată intempestivă dacă se produce 
înainte de expirarea termenului. 

b) Oferta este adresată unei persoane absente (care nu se află în acelaşi loc, față în faţă cu 
ofertantul). In acest caz oferta poate fi revocată în mod liber de către ofertant până în momentul 
ajungerii ei la destinatar sau dacă revocarea ajunge cel târziu simultan cu oferta la destinatar. 
După momentul ajungerii ofertei la destinatar fără ca aceasta să fi fost revocată, distingem după 
situații, după cum oferta include sau nu un termen de acceptare. Dacă oferta include un 
asemenea termen, atunci ea trebuie să fie menţinută în intervalul respectiv de timp. Imediat ce 
termenul a expirat fără ca oferta să fie acceptată, aceasta devine caducă. Dacă oferta nu include 
nici un termen de acceptare expres, atunci se consideră că ea trebuie menţinută un termen 
rezonabil de timp pentru a da posibilitatea destinatarului acesteia să o analizeze şi eventual să o 
accepte. In toate situațiile, dacă ofertantul decedează sau devine incapabil înainte de acceptarea 
ofertei, atunci aceasta este lovită de caducitate astfel incât o eventuală acceptare ulterioară nu 
mai produce nici un efect. 

In toate cazurile în care revocarea ofertei are loc în mod intempestiv (adică fără ca 
revocarea să fie permisă) acceptantul este îndreptăţit să solicite obligarea ofertantului la daune 
interese pe temeiul răspunderii civile delictuale. 

Oferta de a contracta se deosebeşte de aşa-numitul antecontract (convenţia prin care două 
părți se obligă să încheie în viitor un alt contract, al cărui conţinut esențial este determinat în 
prezent), deoarece prima are natura unei manifestări unilaterale de voinţă, pe când cea de a doua 
are o natură contractuală, deci de act juridic bilateral, născut ca urmare a unui acord de voințe. 


4) Acceptarea constă în manifestarea de voinţă a unei persoane de a încheia un contract în 
condiţiile stabilite prin oferta ce i-a fost adresată în acest scop. Pe lângă condițiile de validitate 
prevăzute de lege pentru voința juridică în general, acceptarea trebuie să îndeplinească 
următoarele condiţii: 

- să fie pură şi simplă, adică în concordanță totală cu oferta (destinatarul trebuie să accepte 
integral oferta; orice rezervă sau propunere de schimbare a conţinutului ofertei reprezintă o 
contraofertă); 

- să fie neindoielnică (mai ales când acceptarea este tacită); 

- să nu fie tardivă, respectiv să intervină în termenul de validitate al ofertei; dacă intervine 
ulterior acestui termen ea este caducă; 

Acceptarea poate fi expresă (manifestată în scris sau verbal) sau tacită (atunci când rezultă cu 
certitudine din anumite acțiuni ale destinatarului ofertei, cum ar fi un început de executare al 
contractului. Tăcerea are valoare juridică atunci când părțile îi conferă o astfel de valoare sau 
când legea prevede că ea poate produce efecte juridice (de ex.: art. 1437 C.civ. prevede tacita 


relocaţiune). În jurisprudență s-a apreciat că tăcerea mai poate avea semnificaţia unei acceptări 
şi în cazul în care oferta a fost făcută exclusiv în interesul destinatarului. 


2. DETERMINAREA MOMENTULUI ȘI LOCULUI ÎNCHEIERII CONTRACTULUI 


1) Momentul încheierii contractului. In cadrul contractelor consensuale, momentul incheierii 
contractului coincide cu acela al realizării acordului de voinţă. In cazul contractelor solemne, 
acest moment este dat de îndeplinirea formalităţilor impuse de lege ca şi condiţie de validitate a 
contractului. 

Stabilirea momentului încheierii contractului prezintă interes pentru determinarea 
capacității părților, a legii aplicabile în cazul conflictului de legi în timp, a momentului de la 
care începe să curgă termenul de prescripţie extinctive, termenele suspensive sau extinctive, etc. 

Când potenţialii contractanți se află faţă în faţă (sau contractează telefonic), momentul 
încheierii contractului coincide cu acela al declarării acceptării ofertei, dacă aceasta se face fără 
rezerve şi imediat. 

Când potenţialii contractanți nu sunt prezenți față în față (când oferta se trimite prin 
poştă, telegraf, telex, fax, e-mail etc): 

a) În cazul contractelor sinalagmatice în literatura de specialitate s-au propus mai multe 
sisteme de determinare a momentului încheierii contractului: 

- sistemul emisiunii acceptării - contractul se consideră încheiat când destinatarul s-a hotărât să 
accepte oferta, chair dacă nu a comunicat acceptarea ofertantului; 

- sistemul expedierii acceptării - contractul se consideră încheiat când destinatarul a expediat 
acceptarea, chiar dacă aceasta nu a ajuns la ofertant; 

- sistemul receptării acceptării - contractul se consideră încheiat când ofertantul a primit 
acceptarea în sens material, chiar dacă nu a luat cunoştinţă efectiv de conținutul acesteia 

- sistemul informării - contractul se consideră încheiat când ofertantul a luat cunoştinţă efectiv 
de existenţa acceptării, pentru că numai în acest moment voinţele juridice se întâlnesc. 

In dreptul român a fost adoptat acest ultim sistem, cu urmatorul corectiv: se consideră că 
din moment ce ofertantul a receptat acceptarea operează prezumția simplă că a luat la cunoştinţă 
imediat de conţinutul acceptării. Aşadar, contractul se prezumă încheiat în momentul receptării 
acceptării de către ofertant (practic este adoptat sistemul receptării acceptării). 

b) In cazul contractelor unilaterale s-a consacrat, cu anumite excepții, sistemul emisiunii 
acceptării, prezumându-se că acceptarea a intervenit în momentul primirii ofertei, având în 
vedere că oferta este făcută în favoarea destinatarului ei. 

2) Locul încheierii contractului. 

In cazul contractelor simalagmatice între persoane neprezente se consideră că locul 
încheierii contractului este acela unde ofertantul primeşte corespondenţa conţinând acceptarea. 

In cazul contractelor unilaterale se consideră că locul încheierii contractului este acela 
unde acceptantul a primit oferta. 

In cazul contractelor solemne se consideră că locul încheierii contractului este acela unde 
s-au îndeplinit formalitățile prevăzute de lege pentru încheierea lor. 

Determinarea locului încheierii contractului are importanță în materie procesual civilă 
pentru stabilirea competenţei teritoriale a instanţelor judecătoreşti şi în materia dreptului 
internațional privat pentru stabilirea legii aplicabile. 


CAPITOLUL III 

EFECTELE CONTRACTULUI 


Efectele contractului sunt guvernate de două principii generale: 
- principiul forței obligatorii a contractului, şi 
- principiul relativităţii efectelor contractului. 


I. PRINCIPIUL FORȚEI OBLIGATORII A CONTRACTELOR 

1. ENUNȚAREA PRINCIPIULUI. FUNDAMENT ŞI CONSECINŢE 

1) Principiul forţei obligatorii a contractului. Conform art.969, al.1, C.civ. “convențiile legal 
făcute au putere de lege între părţile contractante”. Această prevedere reprezintă consacrarea 
legală a principiului conform căruia contractul este legea părților, acestea fiind ținute să îl 
respecte întocmai (pacta sunt servanda). 

2) Forţa obligatorie a contractului produce următoarele consecințe între părțile contractante: 

- obligația părţilor de a executa întocmai contractul - executarea trebuie să aibă loc în 
condiţiile şi termenele stabilite de părți; 

- irevocabilitatea pe cale unilaterală a contractului - contractele, nu pot fi revocate ca efect al 
voinţei unei singure părți, ci doar printr-o manifestare de voință simetrică încheierii contractului, 
dar contrară acesteia — motiv pentru care se vorbeşte de simetria în contracte; revocarea prin 
consimțământ mutual reprezintă de fapt un nou contract prin care se desface contractul încheiat 
anterior între aceleaşi părți; de regulă revocarea contractului produce efecte numai pentru viitor. 

Revocarea unilaterală a contractului, ca excepţie de la regula simetriei, este posibilă 
numai dacă părțile au prevăzut expres această posibilitate în contract, precum şi atunci când 
legea permite o astfel de revocare (ex. contractele încheiate pe durată nedeterminată cu 
executare succesivă, dar şi de anumite contracte încheiate pe durată determinată - cum ar fi 
închirierea de lociunţe, a cărui reglementare specială permite revocarea unilaterală făcută de 
locatar cu un previz de 60 de zile sau contractul de mandat). 

Uneori, încetarea contractelor pentru viitor poate avea loc şi forțat, adică împotriva 
voinţei părților. Un asemenea caz este acela al contractelor intuitu personae, care încetează ca 
efect al decesului contractantului vizat la încheierea contractului. 

- executarea cu bună credinţă a contractului. - convențiile trebuie executate cu bună credinţă, 
ceea ce implică următoarele obligații care revin părților contractante: obligația de loialitate - de 
informare reciprocă pe toată durata executării contractului - şi obligația de cooperare - fiecare 
parte trebuie să se comporte în aşa încât sâ nu impună celeilalte părți efectuarea unor cheltuieli 
inutile. 

3) Obligaţia instanţelor de judecată de a respecta contractul implică obligaţia judecătorului 
competent de a soluţiona orice litigiu legat de contract ținând seama de stipulațiile contractuale 
şi neputându-le modifica. Interpretarea contractului de către instanţa de judecată trebuie să țină 
seama de următoarelor reguli: 

a) reguli de stabilire a voinţei reale a părţilor contractante 

- interpretarea contractelor se face după intenţia comună a părților contractante şi nu după 
înțelesul literal al termenilor, sau, cu alte cuvinte, voința reală a părţilor are prioritate față de cea 
aparentă (art. 977 Cod civil) 

b) reguli de interpretare a clauzelor confuze sau contradictorii: 

- când o clauză este primitoare de două înţelesuri, se va interpreta în sensul în care poate avea un 
efect şi nu în acela care ar duce la înlăturarea ei (art. 978 Cod civil); 

- termenii susceptibili de două înţelesuri se interpretează în sensul în care rezultă din natura 
contractului (art. 979 Cod civil); 

- clauzele îndoielnice se interpretează după obiceiul locului încheierii contractului (art. 980 Cod 
civil); 

- atunci când există îndoială, clauzele se interpretează în favoarea celui care se obligă, adică a 
debitorului (art. 983 Cod civil); 

- oricât de generali ar fi termenii contractului, acesta are ca obiect numai prestațiile la care 
părțile s-au obligat (art. 984 Cod civil); 

- atunci când în contract se dă un exemplu pentru explicarea obligațiilor, nu se restrânge 
numărul şi întinderea acestora la exemplul dat (art. 985 Cod civil). 

c) reguli de interpretare a clauzelor tacite care completează contractul: 

- clauzele obişnuite într-un contract se subînțeleg, chiar dacă nu sunt stabilite expres de părțile 
contractante (art. 981 Cod civil); 

- contractele obligă părțile nu numai la ceea ce este expres stipulat, ci la toate urmările pe care 
echitatea, obiceiul sau legea le dau obligaţiei, după natura sa (art. 970 alin. 2 Cod civil). 

e. Impreviziunea în contracte. De obicei părțile contractante se obligă ținând seama de 
conjunctura economică din momentul încheierii contractului. Se pune întrebarea dacă în cazul 
contractelor cu executare succesivă şi a celor afectate de un termen suspensiv este posibilă 
adaptarea prestațiilor în funcție de fluctuațiile monetare generate de conjunctura economică, 
concretizate în fenomene de inflaţie sau deflație. 

Impreviziunea constă în paguba pe care o suferă una din părțile contractante ca urmare a 
dezechilibrului grav de valoare care intervine între prestațiile sale şi contraprestațiile celeilalte 
părți, în cursul executării contractului, determinat de fluctuațiile monetare, care cel mai adesea 
constau într-o inflație deschisă sau galopantă. Trebuie precizat că problema impreviziunii este 
de ordin economic şi financiar şi că ea poate fi pusă numai cu privire la obligațiile izvorâte din 
contracte cu titlu oneros. Atunci când cauza dezechilibului prestaţiilor este de altă natură, nu 
suntem în prezenţa impreviziunii. 

Prin acordul lor de voinţă părțile contractante pot să corecteze dezechilibrul contractual 
cauzat de fluctuația monetară. De asemenea, părțile pot anticipa un asemenea dezechilibru şi 
stipula o clauză contractuală a cărei funcție să fie aceea de a opera în cazul producerii 
dezechilibrului (clauză de indexare). Mai este posibilă şi stipularea unor clauze de revizuire a 
contractului, clauze care obligă parțile ca la anumite intervale de timp să revadă şi să reajusteze 
dacă este cazul, prestațiile lor, ținând seama de schimbările economice. Spre deosebire de 
clauzele de indexare, care operează automat, clauzele de revizuire generează o obligaţie de 
renegociere a unor elemente contractuale. 

Legiuitorul poate interveni de asemenea prin norme imperative asupra contractului, 
putând dispune readaptarea contractelor şi procedând la indexarea sau reevaluarea prestaţiilor, 
chiar şi în cazul impreviziunii. 

Se pune însă întrebarea dacă în lipsa unei prevederi legale sau a unei stipulaţii 
contractuale, precum şi în lipsa unei convenţii de reevaluare, instanţele de judecată ar putea fi 
îndreptăţite să modifice contractul în sensul revizuirii şi adaptării sale la noile circumstanțele 
economice. In susținerea unui răspuns afirmativ s-au invocat mai multe argumente, între care 
ideea că părțile au înţeles să se oblige raportat la situația din momentul contractului, că a profita 
de impreviziune este inechitabil, că neadaptarea prestaţiilor ar reprezenta o îmbogăţire fără Just 
temei a creditorului, etc. In opinia majoritară însă, oglindită în mare parte de jurisprudență, teza 
revizuirii contractelor pentru impreviziune este respinsă. Argumentele principale sunt legate de 

faptul că fluctuaţia prețurilor este un fenomen care ţine de esența vieții economice, precum şi de 
forța obligatorie a contractului. Urmarea respingerii acestei teze este aplicarea principiului 
nominalismului monetar, conform căruia, în obligațiile pecuniare, puterea de plată a banilor 
rămâne beschimbată, chiar dacă puterea lor de cumpărare s-a modificat până la scadența 
datoriei. Cu titlu de excepție însă, se admite că în anumite contracte este necesară aplicarea 
impreviziunii. Sunt avute în vedere anumite contracte cu executare succesivă (cum ar fi 
contractul de închiriere — reevaluarea chiriei, în cazul în care contractul a fost încheiat pentru o 
perioadă mai îndelungată, precum şi contractele care generează “datorii de valoare” (obligații al 
căror obiect îl constituie valori exprimate în sume de bani, sume care sunt însă supuse 
modificării atunci când datorită fluctuaţiilor monetare sumele respective de bani nu mai 
reprezintă valorile respective — cum ar fi obligaţia contractuală de întreținere). 


II. EFECTELE SPECIALE ALE CONTRACTELOR SINALAGMATICE 
1. PRINCIPIUL RECIPROCITAȚII ŞI INTERDEPENDENŢEI OBLIGAȚIILOR 
PĂRŢILOR ÎN CONTRACTELE SINALAGMATICE 


Obligaţiile părților au în contractele sinalagmatice un caracter reciproc şi interdependent, care 
permite circumstanţierea următoarelor efecte speciale: 

- excepția de neexecutare a contractului - orice parte contractantă are dreptul să refuze a-şi 
executa obligația cât timp cealaltă parte nu şi-a executat obligațiile, pe motiv că în astfel de 
contracte obligațiile trebuie să fie executate simultan, cu excepţia cazurilor în care natura 
acestora sau voința părților instituie o excepţie de la această regulă; 

- rezoluțiunea contractului - dacă una din părți nu-şi execută culpabil obligaţiile, cealaltă parte 
are dreptul să solicite desfiinţarea contractului. 

- suportarea riscurilor contractuale - dacă un eveniment independent de voința părților 
împiedică executarea obligațiilor uneia dintre părți, contractul încetează — se pune problema 
dacă cealaltă parte va fi sau nu exonerată de obligaţiile sale. 


2. EXCEPȚIA DE NEEXECUTARE A CONTRACTULUI 
1) Noţiune. Temei juridic. Excepţia de neexecutare a contractului este un mijloc juridic de 
apărare aflat la dispoziţia uneia dintre părțile contractului sinalgmatic în cazul în care i se 
pretinde executarea obligaţiei ce-i incumbă, fără ca partea care pretinde această executare să-şi 
execute propriile obligații. Ea constă în posibilitatea, considerată legitimă, de a refuza 
executarea obligaţiei contractuale dacă sunt întrunite toate condițiile pentru invocarea 
excepției.. De exemplu, în cazul contractului de vânzare-cumpărare, vânzătorul poate refuza 
predarea bunului cât timp cumpărătorul nu a plătit prețul. 

Exceptia de neexecutare nu este reglementată expres de Codul civil, ci doar sub forma 
unor aplicaţii practice. 
2) Condiţiile pentru invocarea excepţiei de neexecutare a contractului sunt următoarele: 
- obligaţiile reciproce ale părților să îşi aibă izvorul în acelaşi contract; 
- să existe o neexecutare a obligațiilor, chiar şi parțială, dar suficient de importantă, din partea 
celuilalt cocontractant; 
- neexecutarea să nu se datoreze faptei părții care invocă excepția de neexecutare, respectiv, 
acesta să nu-l fi împiedicat pe celălalt să-şi execute obligaţiile; 

- raportul contractual să implice executarea simultană a obligaţiilor contractuale sau obligațiile 
ambelor părți să fie scadente la momentul invocării excepţiei. 

În cazul în care sunt întrunite toate aceste condiţii, excepţia de neexecutare a contractului 

operează exclusiv în puterea părţii care o invocă, adică fără intervenția instanței de judecată 
ŞI fără a fi necesară condiția punerii în întârziere a celeilalte părți. 
3) Efectul principal al excepţiei de neexecutare constă în suspendarea obligativitatea executării 
prestaţiilor celui care o invocă, asemănător situaţiei în care acesta ar beneficia de un termen 
suspensiv. Excepţia de neexecutare poate fi opusă nu numai celeilalte părți, ci tuturor 
persoanelor ale căror pretenții se întemeiază pe acel contract (cum ar fi creditorii celeilalte părți 
care folosesc acţiunea oblică). Ea nu poate fi însă opusă acelor terți care invocă un drept propriu 
şi absolut distinct născut din contractul respectiv (cum ar fi dreptul terțului beneficiar, în cazul 
stipulației pentru altul). 

Excepția de neexecutare având ca efect suspendarea forţei obligatorii a contractului, 
partea care are dreptul de a refuza executarea obligațillor sale, nu poate fi obligată să plătească 
daune-interese moratorii pe motiv că ar fi întârziat executarea prestaţiilor pe care le datorează 
celeilalte părți. 

4) Calificarea juridică. Excepţia de neexecutare este considerată a fi un mijloc de apărare a 
părții care o invocă şi totodată un mijloc de presiune asupra celeilalte părți pentru ca aceasta să 
îşi execute obligația, având în vedere că doreşte contraprestația la care are dreptul prin contract. 


3. REZOLUȚIUNEA CONTRACTULUI 
1) Noţiune. Reglementare. Rezoluțiunea constă în desființarea unui contract sinalagmatic cu 
executare dintr-o dată, la cererea uneia din părți, pentru motivul că cealaltă parte nu şi-a executat 
culpabil obligaţiile la care s-a îndatorat. Desființarea contractului are loc atât pentru trecut, cât şi 
pentru viitor. 

Rezoluţiunea este reglementată în art. 1020-1021 Cod civil (norme cu caracter supletiv), 
care se completează cu prevederi speciale aplicabile anumitor contracte. 
2) Felurile rezoluţiunii. Din analiza textelor legale rezultă că regula o constituie rezoluțiunea 
judiciară (care trebuie pronunţată de instanţa de judecată). Normele care reglementează 
rezoluțiunea judiciară fiind supletive, este posibil ca părțile să prevadă în contract, prin clauze 
exprese, că rezoluțiunea poate avea loc pe cale convențională. 
3) Pentru a opera rezoluțiunea judiciară, respectiv pentru a fi admisă acțiunea în rezoluțiune, 
este necesar să fie întrunite următoarele condiţii: 
- una din părţi să nu-şi fi executat obligaţiile contractuale; neexecutarea totală va determina 
întotdeauna pronunţarea rezoluțiunii; neexecutarea parțială determină rezoluţiunea numai în 
cazul în care partea din obligaţie neexecutată poate fi considerată ca fiind esenţială la încheierea 
contractului. Rezoluţiunea este admisibilă şi în cazul neexecutării cprespunzătoare, dacă viciile 
prestaţiei sunt importante, precum şi în cazul întârzierii în executarea obligaţiilor, mai ales când 
creditorul nu mai are nici un interes să primească prestația de la debitor. 
- neexecutarea trebuie să se datoreze culpei pârâtului. In cazul în care neexecutarea este 
consecința unor împrejurări neimputabile celeilalte părți, se pune problema încetării contractului 
datorită imposibilității fortuite de executare şi a riscurilor contractuale, dar nu a rezoluțiunii. 

In cazul în care sunt întrunite condiţiile menționate, creditorul obligaţiei neexecutate 
beneficiază de un drept de opţiune între a cere rezoluţiunea contractului sau executarea silită a 
debitorului. 

In literatura de specialitate, alături de cele două condiții enumerate anterior, se vorbeşte 

şi de cerința punerii în întârziere a debitorului. 
4) Rezoluţiunea convențională. Contractele pot cuprinde clauze exprese prin care părțile 
stipulează rezoluţinea contractului în caz de neexecutare a obligaţiilor, încercând să limiteze sau 
să înlăture intervenția instanţei de judecată în pronunţarea rezoluțiunii. Aceste clauze poartă 
denumirea de pacte comisorii exprese. 

In literatura de specialitate sunt menţionate patru tipuri de pacte comisorii: 

- pactul comisoriu expres de gradul I - este clauza contractuală prin care părțile stipulează că 
în cazul neexecutării obligațiilor de către una din părţi, contractul va fi rezolvit. Includerea într- 
un contract a acestei clauze este de cele mai multe ori inutilă întrucât reia precederile art.1020 
C.civ., rezoluţiunea rămânând exclusiv judiciară. Totuşi, în cazul contractelor în cadrul cărora 
rezoluțiunea nu este prevăzută de lege sau este prevăzută restrictiv, stipulatea acestei clauze este 
eficientă (de ex. în cazul contractului de rentă viageră). 

- pactul comisoriu expres de gradul II - este clauza prin care părţile stabilesc că în cazul în 
care o parte nu va executa obligaţiile, cealaltă parte are dreptul să desființeze unilateral 
contractul; rezoluițiunea va opera în acest caz în baza declarației unilaterale de rezoluțiune, 
emisă de partea îndreptățită; debitorul va putea însă să-şi execute obligațiile până în momentul 
punerii în întârziere, evitând astfel rezoluţiunea; instanța nu va putea acorda nici u termen de 
grație. 

- pactul comisoriu expres de gradul III — este clauza prin care se prevede că în cazul în care o 
parte nu va executa obligațiile sale până la un anumit termen, contractul este rezolvit de plin 
drept; instanţa de judecată nu va putea acorda termen de graţie şi nici să se pronunţe cu privire la 
oportunitatea rezoluţiunii; este însă necesar ca debitorul să fi fost pus în întârziere. 

- pactul comisoriu expres de gradul IV - este clauza contractuală prin care părțile prevăd că în 
cazul neexecutării obligațiilor contractul se desfiintează de plin drept, fără punerea în întârziere 
a debitorului şi fără intervenția instanței de judecată; ajungerea la termen a obligaţiei 
neexecutate are ca efecte rezoluțiunea de plin drept a contractului, în cazul în care creditorul 
doreşte acest lucru (el poate opta pentru realizarea pe cale silită a dreptului său de creanță) 

5) Atât în cazul rezoluțiunii judiciare cât şi în cazul rezoluţiunii convenţionale, efectele 
desființării contractului sunt identice, ele având caracter retroactiv (operând atât pentru trecut - 
ex tunc, cât şi pentru viitor - ex nunc). Intre părți rezoluțiunea contractului are ca efect încetarea 
raportului contractual, iar în cazul în care părțile au executat anumite prestații, acestea vor trebui 
restituite (conform principiului restitutio in integrum) în temeiul îmbogăţirii fără justă cauză sau 
plății nedatorate. Faţă de terți, de principiu, rezoluțiunea desfiinţează toate drepturile consimțite 
în favoarea acestora de către dobânditorul prestaţiei, care a format obiectul contractului rezolvit 
(resoluto jure dantis resolvitur jus accipientis). De la ambele principii expuse anterior există mai 
multe excepții, cum ar fi: invocarea prevederile art. 1909 al 1 C.civ. privind efectele posesiei de 
bună credinţă aspura bunurilor mobile; invocarea de către terț a principiului error communis 
facit jus, etc. 

In cazul contractelor sinalagmatice cu executare succesivă, desființarea pentru 
neexecutarea obligaţiilor de către una din părți se numeşte reziliere. Aceasta are ca efecte 
desființarea contractului numai pentru viitor. Condiţiile în care operează rezilierea sunt identice 
cu cele ale rezoluţiunii. 

6) Asemănări şi deosebiri între rezoluţiune şi nulitate. 
Asemănări: 
- desființează actul juridic atât pentru trecut, cât şi pentru viitor 

- aceleaşi principii guvernează efectele ambelor cauze de inficacitate, atât între părțile 

contractante, cât şi față de terți 
Deosebiri: 

- în principiu, rezoluțiunea este o cauză de ineficacitate care se aplică doar contractelor 
sinalagmatice, în timp ce nulitatea se aplică tuturor actelor juridice civile; 

- cauza rezoluţiunii constă întotdeauna în neexecutarea culpabilă a obligaţiilor de către una 
dintre părțile contractante, în timp ce nulitatea se datorează nerespectării condițiilor de 
validitate a actului juridic; 

- - cauzele rezoluţiunii sunt, prin natura lor, ulterioare încheierii valabile a contractului, în 
timp ce cauzele nulității sunt întotdeauna originare, adică anterioare sau concomitente cu 
încheierea actului juridic; 

- În caz de rezoluţiune, răspunderea părţii contractante culpabile este o răspundere 
contractuală, în timp ce în cazul nulităţii, dacă una dintre părțile actului juridic nul a 
cauzat ceilalte părți un prejudiciu, va fi antrenată răspunderea civilă delictuală. 


4. RISCURILE CONTRACTULUI 

1) Punerea problemei. In cazul imposibilității fortuite de executare generate de un caz fortuit 
sau de forță majoră, obligaţiile contractuale se sting. Prin excepţie, executarea lor este doar 
suspendată când imposibilitatea are un caracter temporar. 

In cazul contractelor unilaterale, obligaţia debitorului se stinge atunci când survine un 
caz de forță majoră. In cazul contractelor sinalagmatice netranslative de proprietate se aplică 
regula conform căreia debitorul suportă riscul neexecutării (res perit debitori). Astfel, riscul 
neexecutării este suportat de către partea a cărei obligaţii, datorită forței majore, nu mai poate fi 
executată. Acest lucru înseamnă că partea respectivă, nemaiputând să îşi execute obligația, chiar 
dacă nu are nici o culpă, nu va putea pretinde contraprestaţia care i se datorează de către cealaltă 
parte sau dacă a primit deja prestaţia respectivă, va trebui să o restituie. Atunci când obligaţia a 
devenit doar parțial imposibil de executat este posibilă reducerea corespunzătoare şi 
proporțională a contraprestaţiei celeilalte părți sau, atunci când ceea ce ar putea fi executat nu 
mai asigură nici măcar parţial scopul contractului, încetarea în întregime a contractului. 

2) Principii. In contractele sinalagmatice translative de proprietate trebuie să distingem între 
riscul imposibilității de executare a contractului (căruia i se aplică regula res perit debitori) şi 
riscul pieirii fortuite a bunului căruia i se aplică regula conform căreia riscul pieirii fortuite a 
bunului va fi suportat de catre proprietarul bunului din momentul producerii riscului (res perit 
domino). Pentru nuanţarea acestei ultime reguli sunt însă necesare mai multe distincții: 

- în cazul contractelor consensuale pure şi simple prin care se transmite dreptul de proprietate 
asupra unui bun cert chiar în momentul realizării acordului de voințe, riscul pieirii fortuite a 
bunului va fi suportat de către proprietar, chiar dacă obligaţia de predare a bunului nu a fost 
executată de către înstrăinător (conform art. 971 şi 1295 al.l Cod civil). Prin excepție, atunci 
când înstrăinătorul a fost pus în întârziere cu privire la predarea bunului, riscul pieirii fortuite va 
fi suportat de către înstrăinător (mai puţin în situaţia în care acesta probează că lucrul ar fi pierit 
chiar dacă s-ar fi aflat în paza dobânditorului); 

- în cazul contractelor în care transmiterea proprietății are loc ulterior momentului încheierii 
contractului (cazul înstrăinărilor bunurilor de gen, când transferul proprietăţii se realizează abia 
cu ocazia individualizării lor prin măsurare, cântărire, sau a contractelor solemne, când 
transferul proprietăţii se realizează doar când acordul de voințe ia forma prevăzută ca şi condiție 
de validitate a contractului etc.) riscul pieirii fortuite a bunului va fi suportat de către 

înstrăinător, până în momentul când se realizează transferul dreptului de proprietate. In plus, mai 
trebuie reținut că, în cazul pieirii fortuite a unor bunuri de gen, contractul nu va înceta, 
înstrăinătorul fiind ținut să procure bunuri de gen de aceeaşi calitate şi cantitate cu cele promise; 
- în cazul contractelor în care transferul proprietății este afectat de o condiție, regula este că 
riscul pieirii fortuite a bunului obiect al contractului, va fi suportat de persoana care după 
regulile incidente modalităților obligaţiilor are calitatea de proprietar actual al bunului. In cazul 
condiției suspensive, riscul va fi suportat de către înstrăinător până în momentul împlinirii 
condiției iar în cazul condiţiei rezolutorii va fi suportat de către dobânditor până în momentul 
împlinirii condiţiei. In concluzie, întotdeauna, riscul va fi suportat de către partea care are 
calitatea de proprietar sub condiţie rezolutorie. 


CAPITOLUL IV. 
EFECTELE CONTRACTULUI FATA DE TERTI 


Secţiunea I 
RELATIVITATEA EFECTELOR CONTRACTULUI FAȚĂ DE TERȚI ȘI 
OPOZABILITATEA CONTRACTULUI FAȚA DE TERȚI 

I. PRINCIPIUL RELATIVITĂȚII EFECTELOR CONTRACTULUI 
1. Noţiune şi justificare. Orice contract are menirea principală de aproduce efecte între părțile 
sale. Se pune însă întrebarea dacă va produce vreun efect juridic în raport cu terții faţă de 
contract. Răspunsul la această întrebare este dat de principiul relativităţii efectelor contractului. 

Conform art. 973 Cod civil: “Convenţiile nu au efect decât între părțile contractante”, 
acest text legal consacrând principiul relativităţii efectelor contractului. Potrivit acestui principiu 
contractul încheiat între părți nu poate da naştere la drepturi şi obligaţii în favoarea respectiv, în 
sarcina unei persoane care nu a participat la încheierea sa. Nimeni nu poate deveni creditor sau 
debitor printr-un contract la care nu şi-a dat consimţământul. 
2. DOMENIUL DE APLICARE AL PRINCIPIULUI 
1) Determinarea noţiunilor de părți, terţi şi succesori în drepturi ai părţilor (avânzi cauză). 
Pentru a putea determina domeniul de aplicare a princvipiului relativităţii efectelor contractului 
este necesară explicarea noţiunilor de părți contractante, terți propriu-zişi şi succesori în drepturi 
ai părților sau avânzi cauză. 
- părţile contractante - sunt persoanele fizice sau juridice care au participat efectiv, personal şi 
direct sau prin reprezentant la încheierea contractului şi faţă de care efectele acestuia se produc 
conform clauzelor stabilite prin acordul lor de voință; 
- terţii propriu-zişi - sunt persoanele fizice sau juridice care nu au participat în nici un fel la 
încheierea contractului, neavând deci calitatea de părți şi faţă de care contractul nu produce nici 
un efect neputând da naştere la drepturi şi obligaţii în favoarea sau în sarcina lor; 
- succesorii în drepturi ai părţilor (“avânzii cauză”) - sunt acele persoane care nu au 
participat la încheierea contractului, dar față de care se produc totuşi efectele contractului, 
datorită legăturii sau raportului în care se află cu părțile. Noţiunea de succesori ai părților are în 
acest caz un înţeles propriu, care nu se suprapune cu cea utilizată în dreptul succesoral. Intră în 
această categorie: 
- succesorii universali - acele persoane dobândesc nefracționat patrimoniul autorului lor, adică 
toate drepturile şi obligaţiile acestuia — aşa sunt: succesorul legal unic, legatarul universal şi 
persoana juridică dobânditoare a întregului patrimoniu al unei alte persoane juridice; 

- succesorii cu titlu univarsal — sunt acele persoane care dobândesc o cotă-parte sau o fracțiune 
din patrimoniul autorului lor — aşa sunt: succesorii legali cu titlu universal şi legatarii cu titlu 
universal (care primesc o fracțiune din patrimoniul lui decujus) şi persoana juridică ce 
dobândeşte o cotă-parte din patrimoniul alte persoane juridice (prin divizarea acesteia din urmă) 

Efectele contractului se produc şi faţă de aceste persoane, în măsura în care ele subzistă 
în momentul dobândirii patrimoniului sau fracțiunii din patrimoniu care a aparținut uneia dintre 
părțile contractante, cu excepţia cazurilor în care părțile au prevăzut expres că efectele 
contractului nu se vor produce şi față de succesorii lor universali sau cu titlu universal, precum 
şi atunci când contractul are un caracter intuitu personae şi efectele sale încetează la moartea 
părții contractante ale cărei calităţi sau însuşiri au fost determinante la încheierea acestuia. 

Moştenitorul legal rezervatar, care este un succesor universal sau cu titlu universal al lui 

decujus, devine tert propriu-zis față de actele de liberalitate încheiate de decujus, prin care s-a 
adus atingere rezervei sale succesorale. 
- succesorii cu titlu particular - sunt acele persoane care dobândesc de la autor unul sau mai 
multe drepturi determinate. Are această calitate, de exemplu, cumpărătorul unui bun. O 
asemenea persoană nu poate fi considerată ca un continuator al personalităţii autorului, astfel 
incât nu îi succede în drepturi şi obligaţii, spre deosebire de categoria succesorilor universali şo 
cu titlu universal. Succesorul cu titlu particular este ținut să respecte doar obligaţiile sau 
sarcinile reale născute din contractele încheiate de autorul său în legătură cu bunul sau dreptul ce 
i-a fost transmis (dacă acestea sunt strâns legate de bunul dobândit — cum ar fi obligaţiile propter 
rem, dacă se nasc dintr-un contract care are dată certă anterioară contractului încheiat cu 
succesorul cu titlu particular şi dacă sunt îndeplinite cerinţele de publicitate, când acestea sunt 
necesare). 

Succesorii cu titlu particular devin terți propriu-zişi față de actele încheiate de autorul lor 

atunci când nu sunt îndeplinite condiţiile arătate mai sus, precum şi faţă de simulaţia făcută în 
dauna intereselor lor. 
- creditorii chirografari: sunt acea categorie de creditori a căror singură garanție comună şi 
proporțională a realizării drepturilor lor de creanță o constituie patrimoniul debitorului lor. 
Patrimoniul debitorului reprezintă gajul lor general. Această categorie este indirect afectată de 
fluctuațiile patrimoniale generate de contractele încheiate de debitor cu tertii. Prin includerea 
creditorilor chirografari în categoria avânzilor cauză pot fi explicate anumite mijloace juridice 
pe care creditorul le poate folosi pentru a-şi conserva gajul său general şi anume: acţiunea oblică 
şi acțiunea pauliană, dreptul de a cere separaţia de patrimonii sau de a interveni în procesul de 
ieşire din indiviziune, etc. Deşi îi considerăm avânzi cauză, trebuie să precizăm că în cazul în 
care debitorul încheie acte simulate în scopul fraudării lor, creditorii devin terți faţă de actul 
secret. 


II. OPOZABILITATEA CONTRACTULUI FAŢĂ DE TERŢI 

1) Necesitatea distincţiei între relativitatea efectelor contractului şi opozabilitatea lui față 
de terţi. Relativitatea efectelor convenției implică ideea că terții nu pot deveni creditori sau 
dabitori ca urmare a unui contract la a cărui încheiere nu au participat. Cu toate acestea, 
încheierea unui contract produce anumite efecte şi față de terți. Domeniul acestor efecte este 
guvernat de opozabilitatea față de terți. Dincolo de efectele juridice pe care le produce, 
contractul constituie un fapt social care trebuie respectat ca atare. Respectul pe care terții îl 
datorează situației rezultate din contract se suprapune unei accepțiuni largi a ideii de 
opozabilitate. 

In raporturile dintre părți opozabiliatea efectelor contractului se confundă cu relativitatea 

efectelor sale, sau mai precis cu principiul forţei obligatorii a contractului între părți. 
2) Opozabilitatea contractului față de terți se traduce stricto sensu prin obligația acestora de a 
respecta situația juridică rezultată din contract. Dintre cazurile de aplicare a opozabilităţii se pot 
aminti:invocarea contractului ca titlu sau probă pentru dobândirea unui drept, față de un terţ; 
„invocarea contractului ca just titlu, în cazul uzucapiunii de la 10 la 20 de ani;. invocarea 
contractului ca probă a justei cauze a îmbogățirii faţă de persoana care invocă îmbogățirea fără 
just temei. 
3) Importanţa distincţiei între relativitatea efectelor contractului şi opozabilitatea efectelor 
contractului faţă de terţi. Opozabilitatea efectelor contractului se deosebeşte de relativitatea 
efectelor sale. Esenţa acestei diferențe rezidă în diferența de regim Juridic aplicabilă 
nerespectării situației izvorâtă din contract, precum şi în cazul probaţiunii judiciare. Atunci când 
una dintre părțile actului juridic cauzează un prejudiciu celeilalte părți, prin neexecutarea 
obligaţiilor sale, se va angaja răspunderea sa contractuală; atunci când o terță persoană aduce 
atingere unui drept dobândit prin contract de către una din părți, cauzându-i astfel un prejudiciu, 
ne aflăm în prezența angajării răspunderii delictuale; în ipoteza unui litigiu între părți, proba 
contractului se face potrivit normelor care se referă la dovada actelor juridice (art. 1191 C. civ. 
şi urm.); terții pot dovedi însă exstenţa şi conţinutul unui act juridic, folosind orice mijloc de 
probă, deoarece, pentru ei, contractul este un fapt juridic. 

Opozabilitatea contractului poate fi invocată de către părți față de terți (în ipoteza în care 
terțul este complice la neexecutarea unei obligaţii contractuale, sau atunci când împiedică prin 
fapta sa executarea unei obligaţii contractuale), după cum poate fi invocată şi de către terți față 
de părți (în ipoteza în care neexecutarea unei obligații contractuale de către una din părți 
cauzează un prejudiciu unui terț). De asemenea, se consideră uneori, că opozabilitatea poate fi 
invocată de către terți față de terți (ipoteza titlului invocat în cadrul unei acțiuni în revendicare, 
titlu ce constă în convenţia translativă de proprietate dintre una dintre părțile procesului şi un 
tert). Unii autori, consideră că efectele opozabilităţii sunt prezente şi sub aspect probatoriu, 
deoarece contractul este o sursă de informații cu implicații juridice (un contract anterior de 
locaţiune care cuprinde inventarul bunurilor închiriate, poate fi invocat ca mijloc de probă în 
litigiul purtând asupra stării bunurilor închiriate, dintre locatarul actual şi proprietar). 


SECTIUNEA A II-A 
EXCEPŢIILE DE LA PRINCIPIUL RELATIVITĂȚII CONTRACTULUI FATĂ DE 
TERŢI 

1. NOȚIUNE 

Exceptia de la principiul relativităţii efectelor contractului presupune acea situaţie în care 
o persoană care nu a participat la încheierea contractului dobândeşte obligații şi drepturi izvorâte 
din acest contract. Prima situaţie de excepţie (obligații în sarcina unei persoane care nu a 
participat la încheierea contractului din care acestea rezultă şi nu are nici calitatea de având- 
cauză) nu poate fi admisă în nici un caz deoarece ar reprezenta o încălcare a libertății 
persoanelor. Nimeni nu poate fi obligat împotriva voinţei sale printr-un contract la încheierea 
căruia nu şi-a dat consimţământul. Unii autori au susținut totuşi că există asemenea excepții: 
contractul colectiv de muncă şi acţiunile directe, promisiunea pentru altul (convenţia de porte- 
fort). In realitate, toate aceste aşa-numite excepţii nu sunt decât aparente, deoarece sursa reală a 
obligațiilor în sarcina terţilor o constituie legea (în cazul contractului colectiv de muncă şi al 

acțiunilor directe), iar în ce priveşte promisiunea pentru altul, aceasta nu dă naştere la obligaţii 
în sarcina terțului care nu a participat la convenţie. 

A doua situaţie de excepţie se referă la contractul încheiat între două persoane din care ia 
naştere un drept în favoarea unui terț care nu a participat la încheierea contractului din care 
rezultă dreptul şi care nu are nici calitatea de având cauză. Nici o regulă morală nu se poate 
poate simplifica anumite raporturi juridice. Acesta este motivul pentru care se admite că 
excepția reală de la relativitatea contractului față de terți este stipulația pentru altul. 


2. CONTRACTUL ÎN FAVOAREA UNEI TERȚE PERSOANE SAU STIPULAŢIA 
PENTRU ALTUL 

1) Definiţie. Contractul în favoarea unei terțe persoane sau stipulaţia pentru altul reprezintă un 
contract sau o clauză dintr-un contract prin care o parte numită promitent, se obligă faţă de 
cealaltă parte, numită stipulant, să execute o prestație în favoarea unei alte persoane, străină de 
contract, numită tert beneficiar. 

Deşi nu este reglementată expres în Codul civil, prezența unor aplicaţii reglementate 
expres, precum şi utilitatea sa practică, au drept consecinţă considerarea sa ca excepţie reală de 
la principiul relativităţii efectelor contractului. Dintre aplicaţiile sale practice expres 
reglementate, merită amintite: posibilitatea stipulării rentei viagere în favoarea unei terțe 
persoane (art. 1642 alin. 1 Cod civil), donația cu sarcină stipulată în favoarea unei terțe persoane 
(dedusă din interpretarea art. 832 şi 829 Cod civil), contractul de transport în favoarea unui terţ- 
destinatar (dedus pe cale de interpretare din prevederile art. 432-434 şi 438 Cod comercial), 
stipularea plății indemnizaţiei de asigurare în favoarea uni terţe persoane (Legea nr. 136/1995 
privind asigurările şi reasigurările). 

2) Problema valabilităţii stipulaţiei pentru altul. Pentru ca stipulația pentru altul să fie 
valabilă, ea trebuie să respecte condiţiile de validitate prevăzute de art. 948 şi următoarele din 
Codul civil, referitoare la capacitate, consimțământ, obiect şi cauză. Pe lângă acestea, mai este 
necesară îndeplinirea a două condiţii specifice: 

- stipulaţia să fie certă şi neîndoielnică - din redactarea stipulației trebuie să rezulte cu fermitate 
că terțul beneficiar dobândeşte un drept de sine-stătător, putând pretinde prmitentului executarea 
faţă de sine a unei anumite prestații; 

- terţul beneficiar să fie determinat sau determinabil - pentru a fi îndeplinită această condiţie nu 
este absolut necesar caterțul să fie o persoană individualizată în momentul perfectării simulației, 
fiind admisibil ca individualizarea să se realizeze la un moment ulterior (în cazul asigurărilor de 
răspundere civilă sau asigurărilor de viaţă şi sănătate, determinarea terțului beneficiar se poate 
realiza în momentul producerii riscului sau chiar la un moment ulterior); terţul beneficiar 
desemnat prin stipulaţie poate să fie chiar şi o persoană viitoare (care nu există în momentul 
încheierii contractului), cum ar fi stipulația în beneficiul unei fundaţii care urmează să fie 
înființată; terţul beneficiar poate să fie chiar şi o persoană incapabilă sau cu capacitate de 
exercițiu restrânsă. 

Participarea terțului la încheierea stipulaţiei nu are nici o relevanță cu privire la 
validitatea actului juridic. Cu toate acestea, consimțământul terțului beneficiar (concretizat în 
acceptarea stipulației, sau mai precis a dreptului născut în favoarea sa), reprezintă o condiție de 
eficacitate a stipulaţiei. Stipulaţia în favoarea unui terţ nu are nici un efect dacă terțul nu doreşte 
să dobândească vreun drept rezultat din acest act juridic şi refuză să confirme stipulația făcută în 
favoarea sa. 

3) Efectele stipulaţiei pentru altul. 

In raporturile dintre stipulant şi promitent se stabilesc raporturi juridice obişnuite, după tiparul 
relației contractuale, cu singura diferență că prestația rezultată din stipulație va trebui executată 
în favoarea unui tert şi nu a stipulantului. Pentru a obţine executarea prestaţiei, stipulantul are la 
îndemână toate mijloacele conferite de dreptul comun: executarea silită în natură sau prin 
echivalent, excepția de neexecutare a contractului, rezoluţiunea, pretinderea de daune-interese 
(care pot fi chiar evaluate anticipat prin intermediul clauzei penale). 

Raporturile dintre promitent şi terțul beneficiar sunt guvernate de naşterea unui drept direct în 
patrimoniul terţului-beneficiar fără a trece pin patrimoniul stipulantului. Dobândirea dreptului 
are loc în mod originar, în momentul încheierii contractului. In consecință, terțul beneficiar nu 
este ținut a suporta concursul creditorilor stipulantului şi nici eventuala insolvabilitate a acestuia. 
Totodată, dreptul rezultat din stipulație poate fi transmis pe cale succesorală chiar înainte de 
confirmarea sa de către beneficiar. Cu toate că terțul beneficiar şi promitentul nu se găsesc într- 
un raport contractual, primul are calitatea de creditor iar celălalt de debitor. Terțul are dreptul: să 
pretindă executarea prestației promitentului, în condițiile cuprinse în stipulaţie, putând în acest 
sens să recurgă la executarea silită în natură sau prin echivalent; să folosească acțiunile oblică 
sau pauliană dacă raportul juridic existent între terț şi stipulant permite aceasta; să se folosească 
de garanţiile speciale (gaj, ipotecă, fidejusiune) constituite de către promitent prin contractul 
încheiat cu stipulantul. Terţul beneficiar nu are însă dreptul să solicite rezoluţiunea contractului 
care cuprinde stipulaţia pentru altul, deoarece acțiunea în rezoluţiune nu poate fi accesibilă unei 
persoane terţe față de contract (regulă dedusă din principiul relativităţii efectelor contractului), 
pentru că terţul nu justifică un interes legitim în a solicita rezoluţiunea care nu are cum să-i 
profite. 

Promitentul poate să opună terțului beneficiar excepţiile inerente raporturilor 

contractuale dintre el şi stipulant: excepția neexecutării contractului, în cazul în care stipulantul 
nu îşi îndeplineşte obligaţiile, nulitatea contractului, neîndeplinirea sau îndeplinirea unei condiții 
suspensive, respectiv rezolutorii, neîmplinirea termenului suspensive de executare, solicitarea 
termenului de grație, etc. 
Raporturile dintre terțul beneficiar şi stipulant. Din mecanismul stipulației pentru altul nu 
rezultă nici un raport de obligaţii între terțul beneficiar şi stipulant. Ei nu pot acţiona unul 
împotriva celuilalt pe cale directă pentru că nu îi leagă nici un raport contractual. Ei pot însă să 
acționeze unul împotriva celuilalt pe cale indirectă, folosind acţiunea oblică şi acţiunea pauliană. 
Independent de stipulație, de regulă, stipulantul şi terţul beneficiar sunt angajaţi întrun raport de 
creanţă preexistent stipulaţiei. In acest caz rolul contractului în favoarea terțului este acela de a 
stinge două raporturi de creanță prin intermediul unei singure operațiuni: obligația stipulantului 
faţă de terțul beneficiar (rezultată dintr-un contract originar sau dintr-un alt fapt juridic) precum 
şi obligația promitentului faţă de stipulant (care poate avea şi ea o existenţă anterioară, sau poate 
să se nască odată cu stipulaţia). Este posibil şi ca între stipulant şi terțul beneficiar să nu existe 
un raport obligaţional originar. In acest caz, stipulaţia reprezintă o donaţie indirectă făcută în 
favoarea terțului. Literatura de specialitate este de acord că o asemenea donaţie trebuie să 
întrunească toate condiţiile de validitate ale donației, mai puţin forma autentică a acesteia. De 
asemenea regimul ei va fi acela de drpet comun al donațiilor, urmând a i se aplica, dacă este 
cazul, reducțiunea liberalităţii excesive, raportul succesoral, etc. 

Legat de efectele stipulației se mai pune întrebarea dacă una dintre părți (în temeiul unei 
clauze revocatorii) sau ambele părți, prin acordul lor (mutuus dissensus), decid revocarea 
beneficiului stipulaţiei, ce efecte poate să producă această revocare. Revocarea se consideră că 

nu este posibilă. Aşadar, de regulă, stipuaţia este irevocabilă, cu următoarele excepții: 1) dacă 
revocarea a fost prevăzută în contract, ea se poate realiza, dar numai până în momentul 
confirmării dreptului de către terţul beneficiar; 2) în cazul contractului de asigurare, asiguratul 
are dreptul să revoce tot timpul vieții stipulația făcută în favoarea unei terţe persoane; 3) în cazul 
contractului de transport, expeditorul are posibilitatea să revoce dreptul destinatarului de a primi 
marfa, până în momentul remiterii scrisorii de trăsură. 


SECTIUNEA A III A 
SIMULAȚIA - EXCEPȚIE DE LA OPOZABILITATEA CONTRACTULUI FAŢĂ DE 
TERŢI 
1. CARACTERIZARE GENERALĂ 
1) Noţiune. Simulaţia este o operațiune juridică cu caracter complex care constă în încheierea şi 
existența concomitentă între aceleaşi părți a două contracte: unul aparent sau public - prin care 
se creează o situaţie juridică aparentă contară realităţii - şi un alt act secret (denumit şi 
contraînscris), care dă naştere situației juridice reale dintre părți, anihilând sau modificând 
efectele produse în aparenţă de contractul public. 
2) Reglementare. Conform art. 1175 Cod civil: “actul secret, care modifică un act public, nu 
poate avea putere decât între părţile contractante şi succesorii lor universali; un asemenea act nu 
poate avea nici un efect în contra altor persoane”. Din interpretarea acestui text legal reiese 
limpede că efectele simulaţiei reprezintă o excepție de la opozabilitatea față de terți a 
contractului, deoarece, actul secret încheiat între părți nu poate fi opus terţilor, deşi forța sa 
obligatorie se menține în raporturile dintre părți. 
3) Condiţiile simulaţiei: 
a. contraînscrisul să fie un act secret - să nu fie cunoscut terţilor; contraînscrisul îşi pierde 
caracterul secret în toate cazurile când face obiectul unor operațiuni de publicitate, cum ar fi 
înscrierea actului în cartea funciară, darea de dată certă, etc. In schimb, îndeplinirea 
formalităţilor fiscale (cum ar fi înregistrarea actului secret la organele fiscale în vederea stabilirii 
impozitului aferent), încheierea actului chiar în formă autentică, nu duc la pierderea caracterului 
secret al contracînscrisului. 
b. contraînscrisul să fie contemporan cu actul public — contemporaneitatea celor două acte 
trebuie înțeleasă în sensul că se referă la acestea ca la negotium şi nu ca la acte în sens material. 
Astfel, este indiferent dacă sub aspect temporal înscrisul constatator al actului secret a fost 
redactat după actul aparent dacă existența sa ca negotium, era anterioară actului public. Cele 
două acte trebuie să coexiste în timp, fiind necesar ca actul secret, dacă a fost încheiat anterior să 
fie încă în vigoare între părți la data perfectării actului public. 

Nu poate fi vorba de simulaţie atunci când actul public a fost încheiat anterior actului 
secret. In acest caz poate fi vorba de un act secret menit să modifice sau să înlăture efectele 
actului public în condiţiile în care ambele acte exprimă voinţa reală a părților. 

c. Să existe intenţia comună a părților de a simula - pentru a fi în prezenţa simulației, este 
necesar ca între părți să existe un acord simulator, ceea ce presupune intenţia lor comună de a 
efectua o operaţiune complexă menită să ascundă terţilor adevăratele raporturi dintre ele. 
Acordul simulator implică reprezentarea atât a actului public cât şi a celui privat, precum şi a 
efectelor pe care acestea le vor produce. 

2. FORMELE SIMULAȚIEI 

1) Fictivitatea (simularea consimțământului). Suntem în prezenţa acestei forme de simulaţie 
atunci când actul public exprimă o stare de fapt şi de drept care în realitate nu există. Actul 

secret prevede că actul public este inexistent sau că nu va produce nici un efect juridic. 
Realitatea este în acest mod complet disimulată față de terți. Ex.: actul aparent de vânzare- 
cumpărare este un act public menit să sustragă bunul vândut de la executarea silită pe care o pot 
începe creditorii vânzătorului, în realitate, părțile prevăzând printr-un act secret că vânzarea-— 
cumpărarea nu a avut loc. 

2) Deghizarea. Acest caz de simulație presupune încheierea unui contract care dă naştere 
adevăratelor raporturi dintre părți, contract pe care, pentru a-l ține secret în tot sau în parte, îl 
îmbracă în forma unui alt contract. De regulă, prin actul public se ascunde natura actului secret 
(simularea cauzei actului juridic). Ex.: o donație deghizată printr-un act public de vânzare- 
cumpărare (deghizare totală); un contract de vânzare-cumpărare în care doar clauza privitoare la 
preţ este deghizată, în sensul că actul secret stipulează un preț mai mare decât cel public pentru a 
eluda plata unor taxe sau impozite (deghizare parțială). 

3) Interpunerea de persoane. In acest caz de simulaţie, părțile actului aparent prevăd, într-o 
convenţie secretă, faptul că una dintre ele nu are callitatea de parte contractantă şi stabilesc cine 
este adevăratul contractant. De exemplu, părțile pot să încheie un act public de donație prin care 
să fie desemnat donatar o persoană interpusă pentru faptul că, datorită unei incapacităţi legale 
adevăratul donatar nu poate primi în mod public donația de la donator. Pentru a fi în prezenţa 
acestei simulații este necesar ca acordul simulator să existe între toate cele trei persoane 
participante la simulație. Simulația prin interpunere de persoane nu se confundă cu mandatul 
fără reprezentare. In cazul celui din urmă, o persoană numită mandatar încheie pe seama 
mandantului (fără a face cunoscută identitatea acestuia) un act juridic. Terţul care încheie actul 
Juridic cu mandatarul nu are cunoştinţă de existența mandatului. 


3. SCOPURILE ŞI LIMITELE SIMULAȚIEI 

1) Scopurile simulaţiei. Simulaţia este întotdeauna marcată de un scop abstract care constă în 
intenţia de a ascunde terţilor actul secret încheiat între părți. Pe lângă acest scop abstract, părțile 
pot fi animate de o multitudine de scopuri concrete. Părţile pot să urmărească eludarea unei 
dispoziţii legale legate de plata unor taxe şi impozite (cazul fraudei fiscale), sustragerea unor 
bunuri de la executare (frauda civilă) sau scopuri care nu presupun nimic ilicit, cum ar fi intenția 
donatorului de a-şi ascunde adevărata identitate față de donatar. 

2) Limitele simulaţiei sunt legate de scopurile pe care ea le urmăreşte. Dacă intenția părților 
este aceea de a eluda o dispoziţie legală imperativă (cum ar fi cea care impune părților 
contractului de vânzare-cumpărare încheiat în formă autentică să declare preţul real) atunci 
sancţiunea este, de regulă, nulitatea absolută a întregii operaţiuni. Dacă simulația nu urmăreşte 
vreun scop ilicit, sancţiunea specifică a simulaţiei este inopozabilitatea fața de terți a situației 
juridice rezultate din actul secret. 


4. EFECTELE SIMULAȚIEI 

1) Efectele simulaţiei în raporturile dintre părți. In raporturile dintre părţile contractante, în 
concordanţă cu principiul voinţei reale (art. 977 Cod civil) şi cu principiul forţei obligatorii (art. 
969 Cod civil), va produce efecte actul juridic secret, care exprimă voinţa lor reală, şi nu cel 
aparent. Aceleaşi efecte se vor produce şi în raport cu succesorii universali şi cu titlu universal ai 
părților (art. 1175 teza I Cod civil). Prin excepţie, în situaţia în care simulaţia este realizată în 
scopul fraudării intereselor acestor categorii de succesori, efectele actului secret nu se vor 
produce față de ei, întrucât trebuie consideraţi terți într-o asemenea situaţie. Tot terți sunt 
considerați şi succesorii cu titlu particular, precum şi creditorii chirografari. 


23 


2) Efectele simulaţiei faţă de terţi. In raporturile față de terţi, potrivit art. 1175 teza II Cod 
civil, actul secret nu poate avea nici un efect. In consecință, terţilor nu le va putea fi opusă decât 
situația rezultată din actul public, deşi aceasta nu corespunde realităţii. Actul secret, deşi 
cuprinde adevăratele raporturi dintre terți, este inopozabil terţilor, deoarece acesta nu a fost făcut 
public astfel încât terții să îl cunoască. In acest mod simulaţia reprezintă o excepție de la 
opozabilitatea contractului faţă de terți. Pentru ca efectele actului secret să nu se producă, este 
necesar ca terții să nu fi avut cunoştinţă de existenţa şi conţinutul actului secret, adică să fie de 
bună-credință. In cazul în care au avut cunoştinţă de existenţa actului secret, în momentul 
încheierii simulației, actul secret le va fi opozabil, pentru că în ce îi priveşte, şi-a pierdut 
caracterul secret. Cu toate acestea, se consideră că terţii pot să învoce efectele actului secret care 
sunt în favoarea lor. De exemplu, creditorul chirografar poate să invoce dispozițiile actului 
secret din care rezultă că debitorul său nu a vândut de fapt imobilul proprietatea sa şi să treacă la 
executarea silită a acestuia. Rezultă că terţii beneficiază de un drept de opțiune între cele două 
acte. Dreptul de opţiune le este recunoscut numai sunt de bună-credinţă şi au luat cunoştinţă de 
simulaţie într-un moment ulterior încheierii ei. In cazul în care sunt de rea-credinţă, le vor fi 
opozabile doar efectele actului secret. In ultimul caz, nici măcar nu mai suntem în prezența unei 
simulaţii, din moment ce actul secret poate să fie cunoscut de terți. 

3) Efectele simulaţiei în raporturile dintre terţi. In raporturile dintre terți, se pot ivi situaţii în 
care unii dintre ei să aibă interesul de a invoca actul secret iar ceilalți actul public. Se consideră 
că vor avea câştig de cauză aceia dintre terţi care, cu bună-credinţă vor invoca actul aparent. 

4) Acţiunea în simulație 

1. Noţiune.Caracterizare. Acţiunea în simulaţie este acea acțiune prin care persoana interesată 
înlătură aparenţa creată de mecanismul simulației. Ea prezintă următoarele caracterisici: 

- poate fi exercitată de către orice persoană interesată să se constate existența şi conținutul 
actului secret, în scopul de a invoca în favoarea sa acest act sau de a-l ataca dacă nu îi este 
favorabil. Persoana interesată poate să fie o parte contractantă, faţă de care cealaltă parte refuză 
să execute actul secret, un creditor al uneia dintre părți, care doreşte să dovedească fictivitatea 
actului de înstrăinare a bunului debitorului său, etc. 

- este o acțiune în constatare; 

- este o acțiune imprescriptibilă; 

- se deosebeşte de acțiunea prin care se urmăreşte executarea obligaţiilor din actul secret sau 
desființarea actului secret. Această din urmă acţiune este (spre deosebire de acțiunea în 
simulaţie) o acţiune în realizare, patrimonială şi de regulă prescriptibilă extinctiv. 

2. Proba simulaţiei se face diferit după cum persoanele care invocă existența simulaţiei sunt 
părți sau terți: 

- părţile participante la simulaţie, pot proba actul secret numai în condițiile prevăzute de art. 
1191 şi urm. Cod civil. Prin excepţie, se admite că dovada simulației se poate face prin orice 
mijloc de probă (adică şi cu martori sau prezumții) când: pârâtul consimte la administrarea unei 
asmenea probe; când există un început de dovadă scrisă; în cazul imposibilității morale a 
preconstituirii de probă scrisă; când consimțământul uneia dintre părțile actului secret a fost 
viciat prin dol sau violență; când suntem în prezența unei simulaţii ilicite menite să încalce 
dispozițiile imperative ale legii; când actul public este fictiv. Părţilor le sunt asimilate în acest 
caz succesorii universali sau cu titlu universal. 

- terții propriu-zişi pot dovedi existenţa şi cuprinsul actului secret prin orice mijloc de probă 
deoarece, față de aceştia, actul secret este un simplu fapt juridic. 

TITLUL III 


ACTUL JURIDIC UNILATERAL DE DREPI CIVIL 


CAPITOLUL I 
ACTUL UNILATERAL DE DREPT CIVIL - IZVOR DE OBLIGATII 


1. Noţiune. Actul juridic unilateral de drept civil este manifestarea de voință a unei singure 
persoane fizice sau juridice făcută cu intenția de aproduce efecte juridice în sensul naşterii, 
modificării sau stingerii de raporturi juridice civile. 

2. Principiu. In literatura de specialitate se consideră, de regulă, că voinţa unilaterală nu se 
poate materializa într-un act juridic decât în cazul în care legea prevede aceasta. Se consideră că 
reprezintă acte juridice unilaterale şi deci izvoare de drept: legatul cuprins într-un testament, 
acceptarea sau renunţarea la o succesiune, confirmarea unui act juridic lovit de nulitate relativă, 
revocarea unui contract (atunci când legea sau clauzele contractuale permit aceasta), ratificarea 
gestiunii de afaceri, actul juridic prin care asociatul unic înfiinţează o societate comercială cu 
răspundere limitată, recunoaşterea paternităţii copilului născut din afara căsătoriei, etc. 

Ideea că prin voinţa unei singure persoane nu se poate naşte un raport juridic civil, este 
susținută de regula simetriei în actele juridice, potrivit căreia un act juridic civil poate fi 
desființat sau desfăcut tot astfel cum a fost încheiat sau făcut. Dacă se aplică riguros această 
regulă şi la actele unilaterale, rezultă că acestea sunt revocabile pur şi simplu ca efect al unei noi 
manifestări aparţinând voinţei emitente. De asemenea, decesul sau survenirea incapacității 
autorului declarației de voinţă, va avea ca efect caducitatea actului unilateral. 


TITLUL IV 


FAPTELE JURIDICE- IZVOARE DE OBLIGATII 


CAPITOLUL I CONSIDERATII GENERALE 

1. NOȚIUNEA DE FAPTE JURIDICE CIVILE. CLASIFICARE. 
1) Noţiune. In sens larg, prin fapte juridice se înţeleg toate acţiunile omeneşti sau faptele 
voluntare al omului de săvârşirea cărora legea leagă anumite efecte juridice constând în naşterea, 
modificarea sau stingerea de raporturi juridice civile. In sens restrâns, prin fapte juridice se 
înțeleg acțiunile omeneşti licite sau ilicite săvârşite fără intenţia de aproduce efecte juridice, 
efecte care totuşi se produc în temeiul şi puterea legii, chiar împotriva voinţei autorului lor. 
2) Clasificare. 
Faptele juridice licite sunt acţiunile omeneşti săvârşite fără intenția de a da naştere unor 
raporturi juridice de obligații, dau totuşi naştere unor asmenea raporturi, în puterea legii, fără ca 
prin ele să se încalce normele de drept în vigoare. Ele sunt reglementate de art.986-997 Cod civil 
(în ce priveşte gestiunea de afaceri şi plata nedatorată) şi deduse din principiile generale de drept 
de literatura de speciaitate şi de jurisprudență (în ce priveşte îmbogățirea fără justă cauză). 
Faptele juridice ilicite sunt acţiuni omeneşti săvârşite fără intenția de a da naştere unor raporturi 
Juridice de obligații, care totuşi se nasc, în temeiul sau puterea legii, împotriva voinţei autorului 
lor şi prin care se încalcă normele de drept sau bunele moravuri. Dreptul comun în această 
materie îl constituie art. 998-1003 Cod civil. 

CAPITOLUL II FAPTELE JURIDICE LICITE 

1. IMBOGĂȚIREA FĂRĂ JUSTĂ CAUZĂ 

1) Consideraţii preliminare. Imbogăţirea fără justă cauză nu este expres reglementată de Codul 
civil şi nici de vreun alt act normativ. Cu toate acestea, în Codul civil există mai multe 
reglementări care reprezintă o aplicație practică a ideii de îmbogăţire fără justă cauză: art. 484 
Cod civil (obligația proprietarului fructelor de a remunera pe cel care a suportat costurile 
producerii fructelor), art. 493 Cod civil (obligaţia proprietarului terenului care a dobândit prin 
accesiune o construcție sau o altă lucrare ridicată pe terenul său, de a-l despăgubi pe 
constructor), etc. 

2) Definiţie. Imbogățirea fără justă cauză este faptul juridic licit prin care are loc mărirea 
patrimoniului unei persoane, denumită îmbogățit, prin micşorarea corelativă a patrimoniului 
altei persoane, denumită însărăcit, fără ca pentru acest efect să existe o cauză justă sau un temei 
juridic. 

Din faptul juridic menţionat se naşte un raport juridic, în temeiul căruia creditorul 
(însărăcitul) are dreptul să pretindă debitorului (îmbogăţit) restituirea valorii cu care s-a 
îmbogăţit, la nevoie prin acțiunea numită de in rem verso. 

3) Condiţiile îmbogăţirii fără justă cauză. Pentru a fi în prezența faptului juridic licit al 
îmbogăţirii fără justă cauză, este necesar să fie întrunite cumulativ mai multe condiţii. Unele 
dintre acestea au un conţinut material (condiţii materiale), celelalte, au un conţinut juridic 
(condiţii juridice). 

A. Condiţiile materiale: 

a. Să existe o îmbogăţire a pârâtului (care poate să constea în dobândirea unui bun sau a unei 
creanţe, după cum poate să se materializeze în evitarea unei cheltuieli care ar fi fost obligatorii); 
b. Să existe o însărăcire a reclamantului (care poate să constea în ieşirea efectivă din patrimoniul 
său a unei creanţe sau a unui bun, după cum poate să presupună neremunerarea unei activități 
prestate în folosul îmbogăţitului); 

c. Între îmbogăţire şi însărăcire să existe o corelaţie. Nu este necesar ca această corelaţie să fie 
înțeleasă în sensul că îmbogățirea ar reprezenta cauza însărăcirii, ci este necesar ca ambele 
fenomene juridice să aibă ca sursă acelaşi fapt juridic, adică o cauză comună; 

B. Condiţiile juridice: 

a. Îmbogăţirea şi însărăcirea să fie lipsite de o cauză justă. Lipsa unei cauze juste echivalează cu 
existența unui temei juridic cum sunt: legea, un act juridic valabil, uzucapiunea, hotărârea 
judecătorească, etc. 

b. Îmbogăţitul să fie de bună-credință. Buna-credinţă se prezumă. Fundamentul restituirii rezultă 
din îndatorirea generală de a nu ne îmbogăți în dauna unei alte persoane. Atunci când 
îmbogățirea se datorează şi relei-credinţe a îmbogățitului, nu mai suntem în prezenţa unei 
îmbogăţiri fără justă cauză, ci a unei fapte ilicite iar despăgubirea se va acorda în temeiul 
răspunderii civile delictuale; 

c. Însărăcitul să nu aibă la dispoziţie o altă acțiune în justiție pentru realizarea dreptului său de 
creanță împotriva pârâtului. Se consideră că actio de in rem verso are un caracter subsidiar şi că 
ea nu poate fi exercitată decât în lipsa oricărui alt mijloc juridic de recuperare a pierderii 
suferite. Dacă reclamantul are la dispoziţie acțiunea întemeiată pe contract, delict sau alt izvor 
de obligaţii (deci şi al celorlalte fapte licite decât îmbogățirea fără justă cauză), acțiunea nu 
poate fi admisă. De asemenea, acțiunea este inadmisibilă şi atunci când pârâtul a avut la 
dispoziție o altă acţiune, dar aceasta s-a prescris. 

4) Efectele îmbogăţirii fără justă cauză. Se aplică regula restituirii în natură, iar atunci când 
aceasta este inaplicabilă, restituirea se va realiza prin echivalent bănesc. Indiferent de 
modalitatea concretă de restituire, ea cunoaşte o dublă limită: 

a. îmbogăţitul are obligația de a restitui doar valoarea cu care s-a îmbogăţit, chiar dacă 
îmbogățirea sa este superioară; 

b. însărăcitul are dreptul de a cere doar restituirea valorii cu care a fost însărăcit, chiar dacă 
îmbogățirea depăşeşte această limită. 

Cele două limite implică faptul că îmbogăţitul va trebui să restituie însărăcitului cea mai 
mică valoare dintre cele două: cea a îmbogăţirii şi cea a însărăcirii. 

Această dublă limită a restituirii nu este aplicabilă în ipoteza în care îmbogăţitul este de 
rea-credinţă. In această ipoteză, se vor aplica regulile răspunderii delictuale şi deci principiul 
reparării integrale a prejudiciului cauzat. 

In cazul îmbogățirii fără justă cauză, legat de aceleaşi despăgubiri se consideră că, pentru 

evaluarea îmbogățirii şi a însărăcirii se va ține seama de momentul întroducerii acțiunii în 
Justiţie şi nu de acela al producerii faptului licit. Se consideră că acest tip de evaluare constituie 
o excepţie de la principiul nominalismului monetar şi în consecinţă, o aplicarea a impreviziunii 
monetare. Dacă în momentul introducerii acțiunii, îmbogățirea nu mai există (chiar dacă ea a 
existat anterior) — spre exemplu pentru că bunul a pierit datorită unui caz de forță majoră — actio 
de in rem verso va fi respinsă. 
5) Prescripţia dreptului la acţiune. Conform art. 8 alin. 2 din Decretul nr. 167/1958, termenul 
de prescripţie de trei ani începe să curgă de la data la care însărăcitul a cunoscut sau ar fi trebuit 
să cunoască atât îmbogățirea cât şi pe îmbogăţit. S-a apreciat însă, că nu începe să curgă 
prescripţia atât timp cât constructorul se află în posesia construcției edificată pe terenul altuia (în 
cazul accesiunii) sau atât timp cât chiriaşul foloseşte investiţiile făcute în locuinţa închiriată, 
întrucât prescripția extinctivă reprezintă o sancțiune pentru creditorul pasiv, or, în aceste cazuri, 
cât timp creditorul (însărăcitul) are în posesia şi folosinţa sa bunul, el nu are interesul de a 
acționa împotriva debitorului său (îmbogăţitul), deci nu se poate constata pasivitatea sa în 
realizarea dreptului de creanță. 


2. GESTIUNEA DE AFACERI 

1) Definiţie şi reglementare. Gestiunea de afaceri este un fapt juridic licit care constă în aceea 
că o persoană, numită gerant, încheie din proprie iniţiativă, fără a fi primit vreo împuternicire, 
acte juridice sau săvârşeşte acte materiale necesare şi utile, în favoarea sau interesul altei 
persoane numite gerat. 

Gestiunea de afaceri este expres reglementată de art. 987-991 din Codul civil. 

2) Condiţiile gestiunii de afaceri. Este necesar să fi întrunite cumulativ următoarele condiții: 
- să existe o gerare a intereselor altuia, adică gerantul să încheie acte juridice sau să 
săvârşească fapte materiale utile în interesul geratului. 

Actele juridice nu pot depăşi sfera actelor de conservare şi administrare a patrimoniului 
geratului. Prin excepție, anumite acte de dispoziție, raportate la economia întregului patrimoniu 
pot fi calificate drept acte de conservare sau administrare (de exemplu, vânzarea unor bunuri 
perisabile ale geratului). Totodată, gerantul nu are dreptul să încheie nici un fel de act juridic 
care presupune participarea strict personală a geratului. Sfera actelor juridice incluse în 
domeniul gestiunii de afaceri este diversă: plata unei datorii a geratului, actul încheiat cu un terț 
in vederea efectuării unor reparații pentru bunurile geratului, etc. 

Faptele materiale sunt la rândul lor diverse: descărcarea unor mărfuri ale geratului, 
repararea unei conducte, etc. 

Atât faptele materiale, cât şi actele juridice trebuie aibă un caracter patrimonial şi 
toodată să fie utile geratului, adică să fi evitat o pierdere patrimonială. Momentul raportat la care 
trebuie apreciată utilitatea gestiunii este acela al efectuării actului, fiind indiferent dacă 
evenimentele ulterioare au dus înlăturarea utilității gestiunii (cum se poate întâmpla în cazul 
pieirii fortuite a bunului geratului, cu privire la care gerantul a prestat reparaţii). 

-. actele de gestiune trebuie să fie săvârşite din propria iniţiativă a gerantului, fără 
împuternicire şi fără ştiea geratului. Dacă ar exista o asemenea împuternicire sau dacă actele 
Juridice (nu şi faptele materiale) s-ar încheia cu ştirea geratului, atunci, această situație ar putea 
fi calificată drept mandat sau, în cazul faptelor materiale drept contract de antrepriză (altul decât 
mandatul). Opoziția geratului la efectuarea unui act în favoarea sa de către gerant face 
imposibilă invocarea gestiunii de afaceri, fiind vorba de o intervenție nepermisă, ilicită ăn 
afacerile altei persoane. Gerantul are în acest caz obligația să se abţină. 

-. Intenţia gerantului de a gera interesele altuia - raportat la această condiţie, trebuie menționat 
că nu suntem în prezenţa gestiuni de afaceri atunci când gerantul îndeplineşte actul juridic sau 
faptul material cu credința greşită că el este beneficiarul (de exmplu, în situația actelor de 
conservare a unui bun cu privire la care gerantul crede că este al său). Nu este însă necesar ca 
gerantul să încheie actul juridic sau să efectueze actul material în interesul exclusiv al geratului. 
Este posibil ca această gestiune să se realizeze în interesul comun al gerantului şi geratului sau al 
acestora şi al unor terţi, cum se întâmplă în cazul actelor de conservare şi de administrare 
săvârşite de către un coproprietar în interesul tuturor coproprietarilor. Pe de altă parte, este 
necesar ca gestiunea să fie săvârşită cu intenţia gerantului de a-l obliga pe gerat la restituirea 
cheltuielilor făcute şi obligaţiilor executate în interesul său. 

-. Gerantul să aibă capacitatea de a contracta. Se consideră că este necasară condiția capacității 
de a contracta în ce îl priveşte pe gerant dar nu şi cu privire la gerat, întrucât voinţa acestuia nu 
este prezentă în gestiunea de afaceri. Unii autori apreciază că gestiunea de afaceri există şi în 
cazul în care gerantul este o persoană incapabilă, dar gestiunea este utilă pentru gerat, cu singura 
precizare că geranul incapabil nu poate fi ținut să răspundă pentru actele sale nici faţă de gerat, 
nici față de terți. 

3) Efectele gestiunii de afaceri. Din faptul licit al gestiunii de afaceri se naşte un raport juridic 
între gerat şi gerant. Totodată, se nasc sau se pot naşte raporturi juridice între gerant/gerat şi 
terți. 

A. In raporturile dintre gerant şi gerat: 

Gerantul are următoarele obligații: 

- obligaţia de a se îngriji de afacerile geratului cu diligenţa unui bun proprietar sau bun părinte 
de familie. De aceea, gerantul răspunde de prejudiciul cauzat geratului prin orice culpă, 
indiferent de gradul ei. Prin excepţie, nu va răspunde decât pentru dol, atunci când afacerea 
gerată necesită urgenţă şi, în caz contrar ar fi putut să se compromită (art. 989-990 Cod civil); 

- obligaţia de a duce la bun sfârşit afacerea începută sau de a o continua până când geratul va fi 
în măsură şi va avea mijloacele necesare să se ocupe personal de interesele sale (art. 987 Cod 
civil). In cazul morții geratului, gerantul are obligația să continue gestiunea începută până în 
momentul în care moştenitorii geratului vor fi în măsură să o preia; 

- obligaţia de a da socoteală geratului cu privire la ceea ce a făcut în cursul imixtiunii în afacerile 
sale. Această obligaţie este identică celei pe care o are mandatarul din contractul de mandat. De 


28 


aceea, gerantul are şi obligația de a remite geratului toate bunurile pe care le-a primit acționând 
în interesul său. 
Geratul are următoarele obligaţii: 
- obligația de a plăti gerantului toate cheltuielile necesare şi utile pe care le-a făcut în cursul 
gestiunii (art. 991 Cod civil). In cazul în care nu ratifică gestiunea, geratul are această obligaţie 
numai dacă gestiunea a fost utilă; 
- obligaţia de a repara toate prejudiciile pe care le-a suferit gerantul în cursul şi din cauza 
gestiunii; 
- de regulă, nu există obligația geratului de a-l remunera pe gerant. Prin excepţie, o asemenea 
obligaţie există atunci când activitatea inerentă gestiunii este specifică activităţii profesionale a 
gerantului (tratamentul făcut de un medic, reparația unei conducte făcută de un instalator etc). 
B. In raporturile dintre gerant şi terți: 
-. dacă gestiunea a fost ratificată sau dacă este utilă, atunci geratul este obligat să execute față de 
terți toate obligațiile contractate de către gerant în actele juridice încheiate cu terții. 
-. dacă gestiunea nu a fost ratificată şi nu este nici apreciată ca utilă, atunci, geratul nu este ținut 
să execute obligaţiile asumate de gerant față de terți. 
C. In raporturile dintre gerant şi terți: 
-. dacă gerantul le-a adus terţilor la cunoştinţă că nu lucrează în nume propriu, ci pe seama unei 
alte persoane (a geratului), în cadrul unei gestiuni de afaceri, iar terţii au acceptat să contracteze 
în aceste condiţii, atunci gerantul nu va avea nici o obligaţie faţă de terți, indiferent de soarta pe 
care o va avea gestiunea de afaceri; 
-. dacă gerantul nu le-a adus la cunoştinţă că lucrează în favoarea unui gerat sau dacă s-a obligat 
în nume propriu faţă de terți, atunci el va fi ținut față de terți de obligaţiile rezultate din actul 
juridic pe care l-a încheiat cu aceştia. Existenţa acestor obligații în sarcina gerantului, nu îi 
împiedică pe terți să pretindă direct geratului executarea obligaţiilor dacă gestiunea a fost utilă 
sau dacă a fost ratificată. 
4) Natura juridică a gestiunii de afaceri. Gestiunea de afaceri este reglementată ca izvor 
distinct de obligaţii civile. Ea se deosebeşte de institutii juridice care la o primă vedere ar putea 
fi identificate cu ea. 

Gestiunea de afaceri se deosebeşte de îmbogățirea fără justă cauză prin următoarele: 
- gestiunea de afaceri este reglementată expres, îmbogățirea fără justă cauză nu este; 
- geratul are obligația de restitui gerantului cheltuielile făcute de acesta, indiferent de sporirea 
patrimoniului său, în timp ce însărăcitul este limitat în pretenţiile sale la valoarea însărăcirii, 
respectiv a îmbogățirii; 
- eventuala îmbogăţire a geratului are un temei legal în intervenţia gerantului. 
Gestiunea de afaceri se deosebeşte de mandat prin următoarele: 
- gerantul poate încheia acte juridice sau presta fapte materiale în intersul geratului, în timp ce 
mandatarul nu poate decât să încheie acte juridice pe seama mandantelui; 
- gerantul acționează fără ştirea geratului, în timp ce mandatarul încheie acte juridice în baza 
împutemicirii din partea mandantelui; 
- gerantul este obligat să continue gestiunea şi în cazul morții geratului, în timp ce mandatul 
încetează de drept în cazul morţii mandantelui; 
- gerantul răspunde de prejudiciile cauzate geratului, atunci când intervenţia sa a fost absolut 
necesară, numai dacă se face vinovat de dol, în timp ce mandatarul răspunde indiferent de gradul 
culpei; 

- gerantul nu poate renunţa la gestiune decât atunci când geratul sau moştenitorii săi pot să o 
preia, în timp ce mandatarul poate renunţa la mandat când continuarea lui l-ar prejudicia; 

- dacă gestiunea nu a fost ratificată, obligaţiile geratului faţă de gerant vor exista numai dacă 
gestiunea a fost utilă, în timp ce mandantele este întotdeauna obligat prin actele încheiate de 
mandatar în limitele împuternicirii sale. 


3. PLATA NEDATORATĂ 

1). Definiţie. Reglementare Plata nedatorată este un fapt juridic licit care constă în executarea 
de către o persoană (solvens), din eroare, a unei prestații faţă de o altă persoană (accipiens), 
prestație la care nu era îndatorat şi fără intenţia de a face o plată pentru altul. 

Din faptul juridic licit al plăţii nedatorate, rezultă obligația debitorului (accipiens) de a 
restitui creditorului (solvens) prestaţia pe care a primit-o fără drept, la nevoie prin intermediul 
unei acţiuni în justiţie (condictio indebiti). 

Plata nedatorată este expres reglementată de art. 992-997 Cod civil. 

2) Condiţiile plăţii nedatorate. Pentru ca acţiunea în restituirea plății nedatorate să poată fi 

admisă este necesar să fie întrunite următoarele condiţii: 

- să existe o plată care poate să constea în remiterea unei sume de bani sau a unui bun individual 

ori determinat generic; 

- datoria a cărei stingere s-a urmărit prin plată să nu existe în realitate, ceea ce presupune ca 

între solvens şi accipiens să nu existe raportul juridc de obligații a cărui stingere se urmăreşte 

prin plata efectuată; 

- plata să fie făcută din eroare. Solvens trebuie să fi făcut plata cu credința greşită că este debitor 

al lui accipiens. Eroarea specifică plății nedatorate este necesar să îndeplinească următoarele 

condiţii:, numai solvens trebuie să fie în eroare (eroarea lui accipiens este nerelevantă pentru 

existența acestei figuri juridice); eroarea să fi avut un caracter determinant în efectuarea plății; 
„eroarea să fie scuzabilă. 

In cazul în care solvens a cunoscut lipsa oricărui raport obligaţional, plata trebuie 
considerată valabilă, putându-se considera că solvens a dorit să facă o liberalitate, că a confirmat 
o obligaţie anulabilă, etc. 

Totuşi, condiţia erorii nu trebuie să fie îndeplinită atunci când: 

- plata priveşte o obligaţie sub condiţie suspensivă, care nu s-a împlinit la data cererii de 
restituire; 

- plata unei obligaţii care ulterior a fost rezolvită; 

- plata făcută în executarea unei obligaţii nule; 

- plata unei datorii făcută a doua oară de către un debitor care după ce a executat o dată obligaţia 
este amenințat de către creditor cu executarea silită şi nemaifiind în măsură să facă dovada 
efectuării plății întrucât a pierdut actul care constata stingerea obligaţiei, face o a doua plată. 
Dacă ulterior această dovadă este găsită de debitor, cea de a doua plată este nedatorată. 

3) Efectele plății nedatorate. Efectele plăţii nedatorate sunt diferite după cum accipiens este de 
bună sau de rea credință (determinată după cum a cunoscut sau nu că solvens nu îi datorează 
plata) şi după obiectul plăţii nedatorate. 

A. Când plata a avut ca obiect un bun fungibil: 

- accipiens de bună-credință va trebui doar să restituie bunurile de gen primite în aceeaşi 
cantitate sau calitate sau suma de bani primită; 

-, accipiens de rea-credință va trebui să restituie bunurile de gen primite sau suma de bani 
încasată şi totodată va putea fi obligat la daune-interese pentru prejudiciul suferit de solvens 

(dacă este vorba de o sumă de bani, parte din daunele-interese vor fi reprezentate de dobânda 
legală); 

B. Când plata a avut ca obiect un bun cert: 

- accipiens de bună credinţă va fi ţinut să restituie bunul în natură, iar dacă bunul a fost 
înstrăinat, va trebui să plătească prețul pe care l-a primit; dacă bunul a pierit fortuit, accipiens 
este eliberat de datorie; 

- accipiens de rea-credinţă va trebui să restituie bunul în natură; dacă bunul a fost înstrăinat cu 
orice titlu de către el, va trebui să restituie contravloarea bunului de la momentul introducerii 
acțiunii în justiție; dacă bunul a pierit fortuit, accipiens va trebui să restituie contravaloarea 
bunului pierit din momentul formulării acţiunii în justiție, cu excepţia cazului în care dovedeşte 
că bunul ar fi pierit şi dacă s-ar fi aflat la solvens; 

C. Când plata a avut ca obiect un bun frugifer: 

- accipiens de bună credinţă va fi obligat să restituie bunul, putând să reţină fructele cât timp 
este de bună-credință; 

-, accipiens de rea-credinţă va fi obligat să restituie atât bunul cât şi toate fructele culese sau 
neculese, percepute sau nepercepute, consumate sau neconsumate sau contravaloarea lor în cazul 
fructelor în natură pe care le-a consumat. 

In ambele situaţii se poate naşte şi în sarcina lui solvens obligatia de a restitui lui 
accipiens cheltuielile necesare şi utile facute cu bunul sau bunurile ce au făcut obiectul plății 
nedatorate. 

4) Acţiunea în restituirea plăţii nedatorate. Caractere: 

- de regulă este o acțiune personală - în acest caz ea este prescriptibilă în termenul general de 
prescripţie de trei ani, care începe să curgă de la data la care solvens a cunoscut sau ar fi trebuit 
să cunoască faptul plății nedatorate şi persoana obligată la restituire; 

- în cazul în care plata nedatorată are ca obiect un bun individual determinat, acțiunea în 
restituirea plăţii nedatorate este, de fapt, o acțiune în revendicare, imprescriptibilă extinctiv. 
Acţiunea în restituirea plăţii nedatorate va fi respinsă atunci când: 

- accipiens fiind creditorul unei alte persoane şi primind plata de la solvens, a crezut că a primit 
plata de la adevăratul debitor şi a distrus titlul creanței sale (art. 993 alin. 2 Cod civil). In acest 
caz, solvens va avea un drept de regres față de terţul care are calitatea de adevărat debitor al lui 
accipiens; 

- plata nedatorată a fost făcută unei persoane incapabile de a primi chiar şi o plată datorată. Prin 
excepţie: acțiunea trebuie admisă dacă şi în măsura în care plata a profitat incapabilului; 
acțiunea trebuie admisă atunci când incapabilul este de rea-credinţă; 

PARTEA A II-A 
RASPUNDEREA CIVILA 
TITLUL I 


CONSIDERATII GENERALE CU PRIVIRE LA RASPUNDEREA CIVILA 


CAPITOLUL I 
NOTIUNEA DE RASPUNDERE CIVILA. PRINCIPII. FUNCTII. DELIMITARE 


1. NOTIUNEA DE RASPUNDERE CIVILA. LOCUL ŞI IMPORTANȚA EI ÎN 
ANSAMBLUL RĂSPUNDERII JURIDICE 

1) Noţiunea generală de răspundere.Tinându-se seama de trăsăturile comune ale diverselor 
manifestări practice ale sale, în literatura de specialitate s-a sugerat următoarea definiție a 
răspunderii juridice: “răspunderea juridică este complexul de drepturi şi obligații conexe, care — 
potrivit legii — se naşte ca urmare a săvârșirii unei fapte ilicite şi care constituie cadrul de 
realizare a constrângerii de stat prin aplicarea sancţiunilor juridice, în scopul asigurării 
stabilității raporturilor sociale şi al îndrumării membrilor societății în spiritul respectării 
ordinii de drept”(M. N. Costin, O încercare de definire a noțiunii răspunderii juridice, Revista 
Română de Drept nr. 5/1970, p. 83). 

2) Noţiunea de răspundere civilă. Răspunderea civilă este o formă a răspunderii juridice care 
constă într-un raport de obligaţii în temeiul căruia o persoană este îndatorată să repare 
prejudiciul cauzat altuia prin fapta sa ori, în cazurile prevăzute de lege, prejudiciul pentru care 
este răspunzătoare. 

Deosebirea principală între răspunderea civilă şi celelalte tipuri de răspundere rezidă în 
obligația generată de angajarea răspunderii civile, aceea de a repara prejudiciul cauzat şi care 
incumbă autorului prejudiciului sau persoanei chemate de lege să răspundă. 

2. PRINCIPIILE RĂSPUNDERII CIVILE 

1. Enuntare. In literatura de specialitate sunt enumerate mai multe principii ale răspunderii 
civile. Dintre acestea, anumite principii (cum ar fi principiul legalităţii răspunderii sau acela al 
răspunderii bazată pe culpă), nu constituie principii particulare ale răspunderii civile, ci sunt 
comune tuturor formelor de răspundere. In esență, se poate considera că reprezintă principii 
specifice răspunderii civile principiul reparării integrale a prejudiciului şi principiul reparării în 
natură a prejudiciului. 

2. Principiul reparării integrale a prejudiciului. Prin repararea integrală a prejudiciului se 
înțelege înlăturarea tuturor consecințelor dăunătoare ale unui fapt ilicit, în scopul repunerii 
victimei în situația anterioară (restitutio in integrum). Principiul este consacrat implicit 
legislativ, mai ales de art. 998-999, art. 1073 şi art. 1084 din Codul civil. Repararea integrală a 
prejudiciului reprezintă principiul fundamental al răspunderii. Conturarea sa, dincolo de textele 
legale care îl reglementează indirect, este opera literaturii şi jurisprudenţei care au creat un set de 
reguli complexe menite să pună în valoare principiul în discuţie. 

3. Principiul reparării în natură a prejudiciului. Pentru ca reparația să fie integrală, este 
necesar ca reparația să se realizeze in natură. Deşi nici un text de lege nu consacră acest 
principiu, jurisprudenţa a subliniat adesea avantajele pe care le presupune reapararea în natură a 
prejudiciului. Repararea în natură poate să constea într-o operaţiune materială (restituirea 
bunurilor însuşite pe nedrept, înlocuirea bunului distrus de altul, remedierea defecțiunilor 
cauzate unui lucru etc.) sau într-o operaţiune juridică (ignorarea de către instanța de judecată a 
revocării intempestive a uni oferte de a contracta şi constatarea existenţei contractului). 

3. FUNCTIILE RĂSPUNDERII CIVILE 

1. Enunţare. In literatura de specialitate se consideră unanim că răspunderea civilă are două 
funcții interdependente: funcția preventiv educativă şi funcția reparatorie. 

2. Funcţia preventiv educativă. Prin teama pe care eventualitatea obligării la reparaţii o poate 
crea în conştiinţa oamenilor, răspunderea civilă îşi exercită rolul său preventiv. Totodată, 
răspunderea civilă constituie un mijloc de conştientizare a necesităţii de a acţiona cu o grijă 
sporită în scopul de a nu prejudicia pe alţii, astfel realizându-se şi rolul său educativ. 

3. Funcţia reparatorie. Această funcţie care decurge din principiul reparării integrale a 
prejudiciului, este de esenţa răspunderii civile şi are ca scop repunerea persoanei vătămate în 
situația anterioară, prin înlăturarea consecinţelor dăunătoare patrimoniale sau nepatrimoniale ale 
faptei ilicite. 


CAPITOLUL II 
FORMELE SI FUNDAMENTUL RASPUNDERII CIVILE 
1. FORMELE RASPUNDERII CIVILE 

In dreptul civil există două forme de răspundere: delictuală (care presupunne obligaţia de 
a repara prejudiciul cauzat unei persoane printr-o faptă ilicită extracontractuală) şi contractuală 
(care presupune repararea prejudiciului cauzat creditorului prin neexecutarea de către debitor a 
obligațiilor contractuale). Intre cele două forme ale răspunderii unii autori consideră că nu există 
deosebiri fundamentale, ambele fiind guvernate de principiul reparării integrale a prejudiciului 
cauzat altuia. Cu toate acestea, Codul civil a reglementat distinct răspunderea delictuală de ceea 
ce astăzi numim răspundere contractuală şi între ele există anumite deosebiri 
2. CONSIDERATII GENERALE CU PRIVIRE LA FUNDAMENTUL RASPUNDERII 
CIVILE 

Analiza istorică a fundamenelor răspunderii duce la concluzia că nota dominantă în 
această materie o constituie culpa şi deci, ideea că trebuie sancționată numai o conduită 
culpabilă. Cu toate acestea, mai ales din a doua jumătatate a secolului XIX s-a conturat, alături 
de teroia răspunderii subiective şi aceea a răspunderii obiective. 
1) Teoria subiectivă. Această teorie este prezentă în reglementarea răspunderii din Codul civil 
(art. 998-999 Cod civil), unde se prevede că orice faptă a omului care cauzează altuia un 
prejudiciu obligă a-l repara pe acela din a cărui greşeală, culpă, neglijență sau imprudență a fost 
cauzat. Potrivit acestei concepții întreaga răspundere civilă se fundamentează pe ideea de culpă , 
greşeală sau vinovăţie a persoanei răspunzătoare. Condiţia culpei trebuie, în principiu dovedită 
de către victimă. Dificultățile regimului probatoriu în această privință, i-au determinat pe 
susținătorii acestei teorii să recurgă la construcția prezumțiilor relative sau absolute de culpă, 
pentru a justifica anumite tipuri de răspundere. 
2) Teoria răspunderii obiective. Concepţia obiectivă a fost formulată şi argumentată în a doua 
jumătate a secolului XIX în doctrina germană şi apoi în cea franceză. Fundamentele ideologice 
ale răspunderii obiective sunt diverse (cauzalitatea, interesul activ, interesul preponderent şi 

ideea de risc). Dintre toate acestea, teoria riscului s-a bucurat de cea mai largă audienţă. In 
această concepţie, se consideră că este normal ca cel care profită de o activitate să suporte, în 
schimb, sarcina reparării prejudiciului cauzat de o asemenea activitate (ubi emolumentum ibi 
onus). Teoria răspunderi obiective cunoaşte mai multe variante care reprezintă tot atâtea 
încercări de a conferi un temei exhaustiv întregii răspunderi (riscul profit, riscul de activitate, 
riscul creat). 

3) Teoria garanţiei. Dintre toate teoriile mixte, cea care s-a bucurat de cea mai mare susținere a 
fost aceea a garanţiei. Conform acesteia, fundamentul răspunderii trebuie să fie obiectiv, atunci 
când se pune problema reparării prejudiciilor corporale sau materiale, deoarece trebuie să fie 
considerat garantat dreptul la viață, integritate corporală şi sănătate, precum şi dreptul la 
integritatea materială a bunurilor; dimpotrivă, fundamentul răspunderii trebuie să fie subiectiv 
dacă se pune problema reparării daunelor economice şi a celor morale, deoarece trebuie 
considerat garantat dreptul de a acţiona într-un anume fel, cu excepţia conduitelor culpabile care 
vatămă altor persoane. 

4) In dreptul român, au fost susținute treptat, atât în literatura de specialitate cât şi în 
jurisprudenţă, toate teoriile prezentate mai sus. In principiu, ideea pe care se fundamentează 
răspunderea în dreptul nostru este aceea de culpă. Pe baza interpretării textelor Codului civil dar 
şi a apariţiei unor noi reglementări, s-a conturat şi o răspundere obiectivă. De asmenea, mai ales 
în cazurile de răspundere directă este adesea prezentă îdeea de garanție, căreia i s-a conferit atât 
înțelesul specific teoriei garanţiei, cât şi acela de garanţie-fidejusiune. 


TITLUL II 


RASPUNDEREA CIVILA DELICTUALA 


CAPITOLUL I CONSIDERATII GENERALE 


1. REGLEMENTARE. TERMINOLOGIE. DOMENIU DE APLICARE 
1) Reglementare şi terminologie. Răspunderea delictuală este în principal regelementată de art. 
998- 1003 Cod civil. Diverse alte acte normative cuprind de asemenea, reglementări legate de 
răspunderea delictuală (Codul aerian din 30 decembrie 1953, Decretul nr. 31/1954, etc.). 
Răspunderea civilă delictuală este un raport juridic de obligații care izvorăste dintr-o 
faptă ilicită şi prejudiciabilă. Conform terminologiei tradiționale, fapta ilicită care dă naştere 
raportului juridic de răspundere se numeşte “delict” sau “cvasidelict”. In mod empatic, 
răspunderea care izvorăste din comiterea acestor fapte se cheamă răspundere delictuală.. 
2) Domeniul de aplicare. In toate situațiile în care se cauzează un prejudiciu unei persoane 
printr-o faptă ilicită extracontractuală, se aplică regulile răspunderii delictuale. Prin excepție, 
dacă neexecutarea obligațiilor contractuale constituie o infracțiune, atunci răspunderea angajată 
se consideră că este de natură delictuală. 


2. FELURILE RASPUNDERII DELICTUALE 

1) Felurile răspunderii delictuale în doctrina juridică tradițională. 

I. Raportat la regelementarea cuprinsă în Codul cvil, se consideră că există următoarele forme de 
răspundere delictuală: 

A. Răspunderea civilă delictuală directă sau pentru fapta proprie. Art. 998-999 Cod civil 
consacră regula de principiu, conform căreia obligaţia de reparare a prejudiciului cauzat altuia 
revine direct şi nemijlocit autorului faptei ilicite; 

B. Răspunderea pentru prejudiciile cauzate prin fapta altuia sau răspunderea indirectă. In scopul 
protejării victimei împotriva eventualei insovabilități a victimei, Codul civil a instituit şi 
răspunderea indirectă, ca formă complementară de răspundere. Sunt asemenea forme de 
răspundere: răspunderea părinților pentru prejudiciile cauzate de copiii lor minori (art. 1000 alin. 
2 şi alin. 5 Cod civil) ; răspunderea comitenților pentru prejudiciile cauzate de prepuşii lor în 
exercitarea funcţiilor încredințate (art. 1000 alin. 3 Cod civil), răspunderea institutorilor şi 
meseriaşilor pentru prejudiciile cauzate de elevii şi ucenicii aflaţi sub supravegherea lor (art. 
1000 alin. 4 şi 5 Cod civil); 

C. Răspunderea pentru prejudiciile cauzate de lucruri, animale şi ruina edificiului. Uneori 
prejudiciile nu sunt cauzate de fapta unei persoane. De aceea, pentru apărarea intereselor celui 
vătămat, în situaţiile în care acesta nu ar putea dovedi că prejudiciul a fost cauzat prin fapta 
ilicită a unei persoane, a fost instituită răspunderea pentru lucruri, animale şi ruina edificiului 
care incumbă persoanei care are paza juridică a acestora şi este reglementată distinct de art. 1000 
alin. 1, 1001 şi 1002 Cod civil. 

II. După fundamentul său, răspunderea civilă delictuală poate fi de două feluri: 

A. Răspundere delictuală subiectivă întemeiată pe ideea de culpă, greşeală sau vinovăţie 
(reglementată de art. 998-999, 1000 alin. 2, 1000 alin. 4 Cod civil); 

B. Răspunderea delictuală obiectivă, intemeiată pe ideea de garanţie sau pe ideea riscului 
(despre care se consideră că este reglementată de art. 1000 alin.3, 1000 alin.1 parte finală, 1001 
şi 1002 Cod civil). 


CAPITOLUL II 
RASPUNDEREA CIVILA DELICTUALA SUBIECTIVA 
SECTIUNEA I 
RASPUNDEREA PENTRU FAPTA PROPRIE. CONDITIILE GENERALE ALE 
RASPUNDERII DELICTUALE 
1. CONSIDERATII INTRODUCTIVE 
1) Reglementare. Răspunderea civilă pentru fapta proprie este reglementată de art. 998-999 
Cod civil, texte care instituie tototdată , principiul general al răspunderii pentru prejudiciile 
cauzate printr-o faptă ilicită. 
2) Condiţiile generale ale răspunderii. Din analiza textelor legale, literatura şi jurisprudenţa au 
dedus existenţa următoarelor elemente constitutive ale răspunderii delictuale: prejudiciul, fapta 
ilicită, raportul de cauzalitate între fapta ilicită şi prejudiciu, culpa (sau greşeala ori vinovăția) 
autorului faptei ilicite, acest ultim element integrând şi capacitatea delictuală. 
3) Proba condiţiilor răspunderii delictuale. Conform art. 1169 Cod civil, cel care pretinde 
ceva în Justiţie trebuie să facă proba celor susținute. In consecință, sarcina probei revine în cazul 
răspunderii delictuale persoanei vătămate prin fapta ilicită. Probaţiunea se realizează în condiţii 
obişnuite cu privire la condiţiile prejudiciului, faptei ilicite şi raportului de cauzalitate, toate 
având un caracter obiectiv. Proba culpei este mai dificil de realizat. De regulă, pentru dovada 
acestui element se recurge la prezumțţiile simple, deduse din existenţa celorlalte condiții ale 
răspunderii. 
2. PREJUDICIUL 

1) Noţiunea de prejudiciu. Importanţa sa. Prin prejudiciu se înțeleg rezultatele dăunătoare de 
natură patrimonială sau extrapatrimonială, efecte ale încălcării drepturilor subiective şi 
intereselor legitime ale unei persoane. In planul dreptului civil existența prejudiciului este 
indispensabilă pentru angajarea răspunderii delictuale. Astfel, oricât de condamanbilă ar fi fapta 
ilicită din punct de vedere moral sau oricât de gravă ar fi sub aspectul penal, în planul dreptului 
civil nu are nici o relevanță dacă nu a creat un prejudiciu. Prejudiciul reprezintă condiția 
esenţială pentru antrenarea răspunderii civile şi dă măsura, întinderea, acestei răspunderi. 

2) Clasificări ale prejudiciilor: 

A. După criteriul economic: prejudicii patrimoniale (acelea care au un conţinut economic şi pot 
fi evalute pecuniar, cum ar fi distrugerea unui bun); prejudicii nepatrimoniale (acelea care nu au 
conţinut economic, neputând fi evaluate în bani şi care rezultă din încălcările drepturilor 
personale fără conţinut conomic, cum sunt moartea, atingerile aduse onoarei sau cinstei unei 
persoane etc.); 

B. După criteriul personalității: prejudicii cauzate direct persoanei umane şi prejudicii cauzate 
bunurilor sale. Prejudiciile cauzate persoanei umane se subclasifică astfel: prejudicii cauzate 
personalităţii fizice sau prejudicii corporale (care rezultă din prejudiciile aduse sănătății şi 
integrităţii corporale şi pot consta în dureri fizice — a căror reparare se numeşte pretium doloris, 
pierderea sau restrângerea posibilităților ființei umane de a se bucura de satisfacțiile şi plăcerile 
normale ale vieții care se cheamă prejudiciu de agrement; atingerile aduse armoniei fizice şi 
înfățişării unei persoane care se cheamă prejudiciu de agrement etc.); prejudicii cauzate 
personalităţii afective (durerile psihice determinate de moartea unei rude apropiate, moartea 
unui animal etc., care se cheamă şi pretium affectionis); prejudicii cauzate personalităţii sociale 
(care constau în consecinţele încălcării unor drepturi personale nepatrimoniale precum onoarea, 
demnitatea, reputația, numele etc.). 

C. După criteriul previzibilității: prejudicii previzibile (care au putut fi prevăzute în momentul 
săvârşirii faptei ilicite) sau imprevizibile (care nu puteau fi prevăzute la data săvârşirii faptei 
ilicite); 

D. După momentul producerii lor: prejudicii instantanee (care se produc dintr-o dată) şi 
prejud-cii succesive (care se produc continuu sau într-o perioadă îndelungată de timp). 

3) Prejudiciul trebuie să fie urmarea încălcării unui drept subiectiv sau a unui interes 
legitim. 

In toate cazurile de încălcare a unui drept subiectiv (cum sunt dreptul de proprietate, 
dreptul de întreţinere, dreptul la integritate fizică, onoare sau demnitate), răspunderea poate fi 
angajată pe temei delictual dacă a fost cauzat un prejudiciu. In literatura de specialitate s-a pus 
însă întrebarea dacă răspunderea ar putea fi angajată şi atunci când prejudiciul ar fi fost cauzat 
prin vătămarea unor simple interese rezultate dintr-o stare de fapt şi care nu corespund unor 
drepturi subiective. Răspunsul a fost afirmativ, dar condiționat de două elemente: a. situația de 
fapt să fi avut caracter de stabilitate şi b. să fie vorba de vătămarea unui interes licit şi moral. 
Practica judiciară a acordat în aceste condiții despăgubiri concubinei aflate în întreţinerea unei 
persoane decedate în urma unui accident, minorului aflat în întreținerea de fapt a unei rude care 
nu avea obligația legală de întreţinere faţă de acesta, întreținătorul fiind victima unui accident. 

4) Prejudiciul patrimonial. Pentru a obţine repararea prejudiciul este necesar ca acesta să 
îndeplinească anumite condiţii: 

A. Prejudiciul să fie cert. Un prejudiciu are acest caracter atunci când existenţa lui este sigură, 
neîndoielnică şi totodată poate fi evaluat în prezent. Au acest caracter prejudiciile actuale şi cele 
viitoare şi sigure; prejudiciul viitor şi nesigur sau prejudiciul eventual au un caracter incert. 

B. Prejudiciul să fie nereparat . In cazul în care prejudiciul a fost deja raparat, răspunderea 
civilă încetează. Pentru a se stabili caracterul reparat sau nereparat al prejudiciului, este necesar 
să distingem între următoarele ipoteze: 

-, atunci când persoana prejudiciată primeşte reparația integrală a prejudiciului de la una din 
persoanele obligate solidar sau in solidum la reparație, dreptul de creanță se stinge prin 
executare; 

- atunci când o terță persoană remite victimei în mod benevol o sumă de bani cu intenţia de a 
repara prejudiciul ce i-a fost cauzat victimei, suma de bani plătită de acesta are caracterul unei 
despăgubiri, astfel încât victima nu va mai putea cere autorului faptei ilicite repararea 
prejudiciului; 

- atunci când o terță persoană remite victimei în mod benevol o sumă de bani, cu intenţia de a 
face o liberalitate, această sumă de bani nu are caracterul unei despăgubiri iar victima se va 
putea îndrepta împotriva autorului prejudiciului pentru angajarea răspunderii sale; 

- atunci când o terță persoană plăteşte victimei o sumă de bani în temeiul unui raport juridic 
distinct de cel al răspunderii delictuale, este necesar să distingem între alte ipoteze: 

a. dacă suma de bani este primită de victimă de la societatea de asigurări în temeiul contractului 
de asigurare de răspundere civilă încheiat de către autorul prejudiciului cu asigurătorul, această 
sumă are caracter de despăgubire iar victima nu va mai avea dreptul să se îndrepte împotriva 
autorului faptei ilicite; de asemenea, de regulă, nici societatea de asigurări nu are un drept de 
regres față de autorul prejudiciului pentru suma plătită persoanei păgubite (exceptând situaţii 
expres prevăzute de lege); 

b. în situaţia în care victima are calitatea de persoană asigurată şi este vorba de o asigurare de 
persoane, eventuala indemnizaţie primită de la societatea de asigurări nu are caracterul unei 
despăgubiri, astfel încât, victima se poate îndrepta împotriva autorului prejudiciului pentru a 
cere obligarea lui la repararea prejudiciului; prin excepţie, dacă despăgubirea nu acoperă 
prejudiciul decât parțial, pentru diferență, victima se poate îndrepta împotriva autorului 
prejudiciului; 

c. în situația în care victima are calitatea de persoană asigurată şi este vorba de o asigurare de 
bunuri ale acesteia, indemnizaţia plătită de către societatea de asigurări persoanei vătămate are 
caracterul unei despăgubiri, astfel încât autorul prejudiciului nu va putea fi obligat la repararea 
prejudiciului faţă de victimă; cu toate acestea, societatea de asigurări va beneficia de un drept de 
regres față de autorul faptei ilicite pentru suma plătită asiguratului; şi în acest caz trebuie 
recunoscut dreptul victimei de a se îndrepta împotriva autorului prejudiciului pentru diferență în 
cazul în care indemnizaţia de asigurare nu acoperă în întregime prejudiciul cauzat; 

d. în situaţia în care victima beneficiază de pensie — de invaliditate sau de urmaş — persoana 
păgubită are dreptul să pretindă de la autorul faptei ilicite plata de despăgubiri numai în limita 
diferenţei de valoare între pensie şi valoarea integrală a pagubei; 

5) Problema reparării prejudiciilor extrapatrimoniale sau a daunelor morale. 

Posibilitatea reparării acestor prejudicii prin mijloace nepatrimoniale a fost unanim recunoscută 
Chiar şi în perioada regimului comunist când a făcut obiectul unor reglementări specifice (art. 
54-55 din Decretul nr. 31/1954) . Intrebarea care se pune însă în legătură cu daunele morale este 
aceea dacă ele pot fi reparate pe cale patrimonială, adică prin despăgubiri băneşti. Intr-o primă 
etapă (de la adoptarea Codului civil şi până în anul 1952) s-a considerat că este posibilă 
repararea daunelor morale prin despăgubiri băneşti, întrucât art. 998 şi 999 nu disting între 
natura prejudiciului. Ulterior, între anul 1952 (data apariţiei Deciziei de îndrumare nr. VII a 
plenului fostului Tribunal Suprem) şi Revoluţia din decembrie 1989, s-a considerat că este 

inadmisibilă acordarea de despăgubiri pentru prejudicii de ordin moral. După 22 decembrie 
1989, practica judiciară, legislaţia în materie şi desigur doctrina au revenit la teza tradițională a 
admiterii posibilității reparării daunelor morale prin despăgubiri băneşti. In ce priveşte 
cuantumul acestor despăgubiri, problema rămâne nerezolvată şi este lăsată la libera apreciere a 
instanțelor de judecată. 


3. FAPTA ILICITA 

1) Definiţie. Prin faptă ilicită se înțelege acțiunea sau inacţiunea care are ca rezultat încălcarea 
drepturilor subiective sau a intereselor legitime ale unei persoane. 

2) Trăsăturile caracteristice ale faptei ilicite: 

- are caracter obiectiv; 

- reprezintă obiectivarea unui element psihic, subectiv; 

- este contrară ordinii sociale. 

3) Ilicitul civil. In cazul răspunderii civile, o faptă este ilicită atunci când este contrară legii sau 
regulilor de convieţuire socială, având ca efect încălcarea drepturilor subiective sau cel puţin a 
intereselor altuia, interese care nu sunt potrivnice normelor juridice sau moralei. 

4) Conţinutul faptelor ilicite. De regulă fapta ilicită constă în fapte de comisiune, adică în 
acțiuni prin care se încalcă drepturile subiective sau interesele legitime ale altei persoane (ex.: 
sustragerea, deteriorarea unui distrugerea unui bun, lovirea unei persoane etc.). Când normele 
legale impun unei persoane să îndeplinească o activitate sau să săvârşească o anumită acțiune, 
neiîndeplinirea acesteia reprezintă o faptă ilicită, care constă într-o omisiune. 

5) Abuzul de drept constă în exercitarea unui drept subiectiv prin deturnarea sa de la scopul 
pentru care este recunoscut şi protejat şi reprezintă o sursă de răspundere civilă dacă a generat 
un prejudiciu. 


4. RAPORTUL DE CAUZALITATE 

1) Importanţa raportului de cauzalitate. Raportul de cauzalitate este o condiţie esențială a 
răspunderii delictuale, dar totodată şi criteriul în funcție de care se determină întinderea 
reparaţiei datorate victimei. Stabilirea raportului de cauzalitate este în multe situații uşor de 
realizat, legătura dintre faptă ilicită şi prejudiciu fiind evidentă. Alteori stabilirea raportului de 
cauzalitate este dificilă datorită complexului de împrejurări (condiţii şi cauze) care pot contribui 
la producerea prejudiciului. Pentru determinarea acestora s-au propus mai multe sisteme. 

2) Sisteme propuse pentru stabilirea raportului de cauzalitate: 

A. Sistemul echivalenţei condiţiilor sau condiţiei sine qua non. Conform acestuia, toate 
faptele în lipsa cărora prejudiciul final nu ar fi survenit au aceeaşi valoare cauzală şi trebuie 
reținute ca echivalente. Sistemul este criticat pentru că lărgeşte excesiv sfera persoanelor 
răspunzătoare. 

B. Sistemul cauzei proxime. Conform acestui sistem, trebuie reținută drept cauză a 
prejudiciului numai fenomenul, fapta sau împrejurarea imediat anterioară producerii acestuia, 
apreciindu-se că în lipsa ei, chiar dacă ar fi existat celelalte împrejurări, prejudiciul nu s-ar fi 
produs. Concepţia a fost criticată deoarece uneori cauza proximă este de minimă importanță în 
raport cu un alt eveniment din lanțul cauzal care poate să fie sursa esenţială a prejudiciului. 

C. Sistemul cauzei adecvate, potrivit căruia, dintre condiţiile prejudiciului trebuie reținute ca şi 
cauze numai acele fapte sau împrejurări anterioare care, în mod normal, conform experienţei 
umane, produc asemenea prejudicii sau consecinţe, având un caracter previzibil. Astfel, trebuie 
înlăturate din câmpul cauzal acele fapte care, numai accidental, au determinat producerea 

prejudiciului.Criticile aduse uneori acestui sistem sunt legate de criteriul după care se poate 
realiza determinarea caracterul tipic sau netipic al unei anumite condiții în raport cu prejudiciul 
cauzat. Intre aceste criterii s-a propus atât acela al previzibilităţii subiective cât şi cel al 
previzibilităţii obiective. 

D. Sistemul unităţii indivizibile dintre cauză şi condiţii. Din sinteza sistemelor de mai sus a 
rezultat concepția specifică celui din urmă. Se consideră că între cauza principală şi condiții este 
o unitate indivizibilă, raportul de cauzalitate cuprinzând nu numai faptele care constituie cauza 
necesară şi directă, ci şi condiţiile cauzale, fapte care au făcut posibilă acţiunea cauză sau i-au 
asigurat ori agravat efectele dăunătoare. Astfel se explică în planul dreptului antrenarea 
răspunderii instigatorilor, complicilor, favorizatorilor şi tăinuitorilor. 


5. CULPA SAU GRESEALA 

1) Culpa — condiţie a răspundeii delictuale. Textele art. 998-999 Cod civil instituie principiul 
răspunderii bazată pe culpa. In cazul răspunderii subiective, elementul culpă este indispensabil 
pentru ca victima să poată pretinde de la autorul faptei ilicite repararea prejudiciului. Cu toate 
acestea, condiția culpei poate să lipsească în cazurile de răspundere obiectivă, cum ar fi 
răspunderea pentru lucruri. Aşadar, domeniul specific culpei este cel al răspunderii subiective 
pentru fapta proprie. 

2) Terminologie. Textele Codului civil folosesc pentru aceeaşi relitate subiectivă mai mulți 
termeni: greşeală, neglijență, imprudență şi mai ales culpă. In literatura de specialitate s-au 
propus mai multe denumiri care să aibă un caracter uniform şi să poată desemna cu precizie 
latura subiectivă a răspunderii civile. Cea mai uzitată denumire este aceea de vinovăție, menită 
să confere unitate delictului civil şi celui penal. Cu toate acestea, este preferabilă folosirea 
termenului de culpă, devenit tradițional în dreptul civil. 

3) Definiţia şi elementele culpei. Culpa este definită ca fiind atitudinea psihică a autorului 
faptei ilicite şi păgubitoare față de fapta respectivă şi față de urmările acestei fapte. Elementele 
culpei se consideră că sunt: 

- un element intelectiv, care constă în reprezentarea în conştiinţa omului a semnificației sociale a 
faptei sale şi în prevederea sau cel puțin în posibilitatea de prevedere a urmărilor faptei pe care o 
săvârşeşte sau urmează să o săvârşească; culpa presupune un anumit nivel de cunoaştere a 
semnificației sociale a faptelor şi urmărilor eventuale ale acestora; 

- un element volitiv, în care se concretizează procesul psihic de deliberare şi de luare a unei 
hotărâri cu privire la conduita pe care o va avea acea persoană; procesul volitiv are două faze: 
deliberarea şi decizia, iar procesul deliberativ trebuie să aibă loc în condiţii libere, presupunând 
posibilitatea de a alege între licit şi ilicit. 

4) Formele culpei. Din analiza art. 998-999 Cod civil se deduce că există o culpă intențională şi 
una neintențională. Dacă ne raportăm şi la prevederile art. 19 din Codul penal, atunci putem 
reține că formele culpei sunt următoarele: dolul direct sau intenţia directă, existentă atunci când 
autorul îşi dă seama de caracterul antisocial al faptei sale şi totodată prevede şi doreşte 
producerea consecinţelor sale;. dolul indirect sau intenția indirectă, existentă când făptuitorul 
prevede caracterul antisocial al faptei sale, prevede consecinţele acesteia şi cu toate că nu le 
urmăreşte, acceptă posibilitatea producerii lor; imprudența, când făptuitorul îşi dă seama de 
caracterul antisocial al faptei sale, prevede consecinţele ei, pe care nu le acceptă, sperând, în 
mod uşuratic, că ele nu se vor produce; neglijența, când făptuitorul nu îşi dă sema de caracterul 
antisocial al faptei şi nu prevede consecinţele acesteia, deşi trebuia şi putea să le prevadă. 

Distincția între diversele forme ale culpei nu are nici o semnificaţie în planul răspunderii 
delictuale, repararea prejudiciului nedepinzând de forma culpei şi nici de gravitatea acesteia. 
Prin excepție, forma culpei are semnificaţie în situația în care la producerea prejudiciului au 
contribuit mai multe persoane. După repararea prejudiciului, solidaritatea acestora nu se mai 
menţine, astfel încât la desocotirea între debitori, se va ţine seama de contribuţia fiecăruia la 
producerea prejudiciului. 

5) Gradele culpei. In dreptul civil civil se face distincție între: 

- culpa gravă (culpa lata), adică acea culpă de care nu s-ar putea face vinovat nici omul cel mai 
mărginit, 

- culpa uşoară (culpa levis), adică acea culpă pe care nu ar fi săvârşit-o un “bun părinte de 
familie”, adică un om cu o diligență normală; 

- culpa foarte uşoară (culpa levissima), adică aceea care ar fi putut fi evitată numai de un 
excelent părinte de familie, adică cel mai diligentă persoană. 

Nici gradele culpei nu au importanță în privinţa antrenării răspunderii civile decât în 
situații de excepţie (ex. în cazul în care părțile unui contract convin asupra unor clauze de 
nerăspundere definite în funcție de gradul culpei, pentru a stabili întinderea reparaţiei 
prejudiciului în situația în care prejudiciul a fost cauzat din culpa comună a făptuitorului şi a 
victimei). 

5) Stabilirea culpei. Criterii. Uneori, stabilirea culpei nu este o chestiune dificilă şi se poate 
deduce cu uşurinţă din existenţa celorlalte elemente ale răspunderii. In anumite situaţii, mai ales 
în cazul culpei neintenționale, stabilirea vinovăţiei autorului prejudiciului devine dificilă. Pentru 
a stabili coordonatele răspunderii s-au conturat trei puncte de vedere: 

1. criteriul subiectiv, conform căruia, pentru determinarea culpei trebuie să se țină seama de 
însuşirile şi capacitatea fiecărei persoane - vârstă, sex, nivel de instruire, caracter, temperament, 
pentru a se putea determina posibilitatea acesteia de a prevedea urmările faptei sale; 

2. criteriul obiectiv, conform căruia este în culpă persoana care nu a dat dovadă de prudenţa şi 
diligenţa cu care ar fi lucrat, în acele împrejurări, un tip uman abstract, cu capacitate medie, 
normală, apreciată în funcţie de nivelul general al răspunderii sociale; 

3. criteriul intermediar, conform căruia aprecierea culpei se face pornind de la criteriul 
obiectiv, adică prin referire la comportamentul unui om normal, abstract, care acționează cu 
grijă faţă de interesele societăţii şi ale semenilor săi şi care s-ar fi aflat în aceleaşi împrejurări 
exterioare cu autorul faptei. Acest criteriu trebuie însă completat cu elemente sau circumstanțe 
concrete cum sunt: infirmitățile fizice grave, condiţiile specifice de timp şi loc în care se 
acționează, felul activităţii în cursul căreia a intervenit fapta păgubitoare. 

6) Capacitatea delictuală. Pentru existența culpei este necesară existența discernământului. 
Discernământul este prezent, cel puțin prezumtiv, la persoanele cu capacitate delictuală. 

Capacitatea delictuală este capacitatea de a răspunde pentru faptele juridice ilicite şi nu 
se confundă cu capacitatea de exerciţiu care se referă la încheierea de acte juridice. 

Conform art. 25 alin. 3 din Decretul nr. 32/1954, minorii care nu au împlinit vârsta de 14 
ani nu răspund pentru faptele lor ilicite decât dacă se dovedeşte că au lucrat cu discernământ. In 
consecință, textul instituie o prezumție relativă a lipsei de discernământ pentru persoanele care 
nu au împlinit 14 ani şi una relativă a existenţei sale pentru persoanele care au depăşit această 
vârstă. 

In ce priveşte bolnavii psihic trebuie să se distingă între bolnavii puşi sub interdicție şi 
cei nepuşi sub interdicție, prima categorie fiind asimilată minorilor sub 14 ani iar cealeilalte i se 
aplică una din cele două prezumții, după cum autorul a împlinit sau nu 14 ani. 

Este posibil şi ca lipsa discernământului să se datoreze unei situații accidentale, cum ar fi 
beţia sau hipnoza. In aceste cazuri autorul poate fi exonerat de răsoundere dacă acea stare de 
lipsă a discernământului nu şi-a cauzat-o el însuşi. 

În cazul lipsei capacității delictuale, victima nu va putea obţine obligarea autorului 
prejudiciului la repararea acestuia. Cu toate acestea, în jurisprudenţa relativ recentă s-a decis, 
pentru raţiuni de echitate, că este posibilă obligarea autorului la repararea prejudiciului dacă 
acesta are posibilitatea materială să facă aceasta şi dacă nu există nici o altă posibilitate de 
reparare a prejudicului. 


6. CONSIDERATII CU PRIVIRE LA RASPUNDEREA CIVILA DELICTUALA 
PENTRU FAPTA PROPRIE A PERSOANEI JURIDICE 
1) Condiţiile răspunderii. Reglementare. Răspunderea persoanei juridice poate să fie atât 
directă (când sunt întrunite condițiile art. 998-999 Cod civil) cât şi indirectă (răspunderea 
comitentului pentru fapta prepuşilor săi reglementată de 1000 alin. 3 Cod civil). Răspunderea 
pentru fapta proprie a persoanei juridice (ca formă de răspundere directă) este reglementată şi de 
Decretul nr. 31/1954, de Ordonanţa nr. 26/2000 pentru asociaţii şi fundaţii şi rezultă din întreaga 
economie a Legii nr. 31/1990 pentru societățile comerciale. Reglementările menţionate sunt 
tributare teoriei organiciste, potrivit căreia ființa persoanei juridice se exprimă prin organele 
sale. 
2) Domeniul de aplicare. In concepţia legiuitorului român, bazată pe o ficţiune juridică, fapta 
organului de conducere a persoanei juridice este fapta însăşi a persoanei juridice, exprimând 
voința acesteia. Legea (art. 35 alin. 3 din Decretul nr. 31/1954) limitează angajarea răspunderii 
persoanei juridice pentru fapta proprie la acele ipoteze în care faptele ilicite au fost comise de 
organele sale cu prilejul şi în timpul îndeplinirii funcţiilor lor. În literatura şi practica de 
specialitate, conexiunea faptei ilicite cu funcția încredințată este interpretată în sens extensiv, 
fiind suficient ca cea din urmă să reprezinte condiţia necesară pentru producerea prejudiciului 
sau înlesnirea producerii sale. In aambele situaţii, este necesar ca victima să nu fi ştiut că autorul 
acționează în afara funcțiilor ce i-au fost încredințate. 
3) Răspunderea proprie a persoanelor fizice din componenţa organului persoanei juridice. 
In cazul stabilirii răspunderii persoanei juridice suntem de fapt în prezența a două 
raporturi juridice de răspundere: un raport presupune răspunderea directă a persoanei juridice, 
iar cel de-al doilea- răspunderea persoanei fizice din componența organului persoanei juridice 
pentru fapta proprie. Temeiul ambelor răspunderi este art. 998-999 Cod civil. Victima faptei 
ilicite poate chema în judecată atât persoana fizică cât şi persoana juridică sau numai pe una 
dintre acestea. Dacă repararea prejudiciului a fost făcută doar de către persoana juridică, atunci 
aceasta va avea şi un drept de regres față de persoana fizică vinovată de producerea 
prejudiciului. Persoanele fizice care alcătuiesc organul persoanei juridice răspund solidar 
inclusiv față de persoana juridică. 


SECTIUNEA A II-A 
RASPUNDEREA PARINTILOR PENTRU PREJUDICIILE CAUZATE DE COPIII LOR 
MINORI 
1. CONSIDERATII GENERALE 
1) Reglementare. Răspunderea părinților pentru prejudiciile caizate de copiii lor minori îşi are 
fundamentul în textul art. 1000 alin. 2 Cod civil, conform căruia “tatăl şi mama, după moartea 
bărbatului, sunt responsabili de prejudiciul cauzat de copiii lor minori celocuiesc cu dânşii”. 

Textul a fost implicit modificat prin intrarea în vigoare a art. 97 din Codul familiei care 
statuează că “ambii părinți au aceleaşi drepturi şi îndatoriri faţă de copiii lor minori, fără a 
deosebi după cum sunt din căsătorie, din afara căsătoriei ori înfiaţi ”. In concluzie, trebuie 
reținut că răspunderea mamei nu este subsidiară celei a tatălui, ci că părinții răspund solidar 
pentru faptele ilicite ale copiilr lor minori. 

2) Determinarea persoanelor răspunzătoare: 

a. părinții fireşti ai minorului; 

b. părinții adopţivi (înlăturând răspunderea părinților naturali). 

Nu pot avea calitatea de persoane răspunzătoare în temeiul acestei reglementări: 
instituţiile de ocrotire (centre de educare a minrilor, centre de primire, oficiile pentru protecția 
minorilor sau autoritatea tutelară); tutorii, curatorii sau rudele minorului (chiar dacă acesta se 
află în îngrijirea lor). Aceste persoane fizice sau juridice pot răspunde în mod direct (în temeiul 
art. 998-999 Cod civil) dacă se fac vinovate de a nu-şi fi îndeplinit atribuţiile de îngrijire, 
educare sau supraveghere a minorului autor al faptzei ilicite, lucru care trebuie dovedit de către 
cel prejudiciat. 


2. FUNDAMENTAREA RASPUNDERII INDIRECTE A PARINTILOR 
1) Opinia dominantă. In literatura de specialitate predomină părerea că răspunderea indirectă a 
părinților trebuie fundamentată pe ideea unei prezumții legale relative de culpă a părinților. 
Acestă prezumție presupune: prezumția că au existat abateri în îndeplinirea obligaţiilor 
părinteşti; prezumția de culpă sau greşeală a părinţilor în neîndeplinirea corespunzătoare a 
îndatoririlor ce le revin față de minor şi prezumția existenţei raportului de cauzalitate între fapta 
pentru care părinții sunt prezumaţi în culpă şi săvârşirea de către minor a faptei ilicite cauzatoare 
de prejudicii. 

Ulterior, mai ales sub influenţa jurisprudenţei, fundamentul răspunderii a fost nuanţat: 
- într-o primă opinie s-a apreciat că fapta pentru care părinții sunt prezumaţi a fi în culpă constă 
în neîndeplinirea corespunzătoare a obligaţiei de supraveghere a minorului; 
- într-o altă opinie, faptele respective constau pe lângă lipsa de supraveghere şi în neîndeplinirea 
sau îndeplinirea defectuoasă a obligaţiei de educare a minorului; 
- în cea mai recentă dintre opinii, se consideră că prezumția de culpă a părinţilor are un conţinut 
mai larg şi se referă la neîndeplinirea corespunzătoare a obligaţiei de creştere a copilului minor. 
2) Propuneri de lege ferenda. In literatura de specialitate din alte ţări, s-au căutat şi alte soluţii 
pentru fundamentarea răspunderii părinţilor, cum ar fi prezumția de culpă alăturată obligatiei de 
garanţie sau pe ideea de solidaritate familială. In literatura de specialitate s-a arătat că, deşi art. 
1000 alin. 5 Cod civil permite părinților să se exonereze de răspundere dacă probează că nu au 
putut împiedica faptul prejudiciabil, o asemenea probă este de fapt imposibilă datorită 
fundamentului larg al răspunderii. De aceea, adoptarea unei răspunderi obiective ar înlătura 
despăgubire a victimei, iar pe de altă parte ar scuti părinții de „blamul” neîndeplinirii 
corespunzătoare a îndatoririlor părinteşti (având în vedere că de multe ori acesta este 
nejustificat). 


3. CONDITIILE GENERALE SI CONDITIILE SPECIALE ALE RASPUNDERII 
PARINTILOR 

1) Condiţiile răspunderii părinţilor. Pentru angajarea răspunderii părinților pentru fapta 
copilului lor minor, trebuie îndeplinite trei dintre condiţiile generale ale răspunderii delictuale: 

prejudiciul, fapta ilicită a minorului şi raportul de cauzalitate între fapta ilicită şi prejudiciu. 
Condiţia culpei minorului nu trebuie îndeplinită. 

Pe lângă aceste condiţii generale, pentru a ne regăsi în ipoteza prevăzută de art. 1000 
alin. 2 Cod civil, trebuie îndeplinite şi două condiţii speciale: 
- copilul să fie minor, şi 
- copilul să aibă locuinţa la părinţii săi. 
2) Minoritatea. Părinții răspund pentru prejudiciul cauzat prin fapta ilicită a copilului lor numai 
dacă acesta este minor. Minoritatea trebuie să existe în momentul săvârşirii faptei ilicite, fund 
indiferent dacă ulterior acesta a devenit major sau dacă are mijloace materiale suficiente pentru 
repararea prejudiciului. Răspunderea părinţilor încetează imediat ce minorul a ajuns la majorat 
sau dacă este asimilat persoanei majore prin căsătoria încheiată anterior împlinirii vârstei de 18 
ani. Soluția este identică şi în cazul în care copilul bolnav psihic a fost pus sub interdicție şi a 
devenit major. 
3) Comunitatea de locuinţă cu părinţii. Pentru a se stabili dacă există această condiţie este a fi 
determinat nu domiciliul legal al minorului, ci locuința acestuia. Mai mult, interesează locuinţa 
pe care minorul trebuie să o aibă şi nu locuinţa pe care acesta o are în fapt. Legat de această 
condiţie, este important de stabilit dacă ea este întrunită în câteva ipoteze speciale: 
-. situația în care minorul are locuinţa legală la părinţii săi, dar temporar se află în altă parte, cu 
consimțământul sau ştirea părinților (fapta ilicită este săvârşită de minor în intervalul de timp cât 
se află în vizită la rude sau prieteni sau era internat în spital). Deşi într-o asemenea situație 
obligaţia de supraveghere nu poate fi efectiv îndeplinită, se consideră că părinţii trebuie să fie 
răspunzători în temeiul art. 1000 alin. 2 deoarece dacă minorul a săvârşit fapta ilicită şi 
prejudiciabilă ei sunt prezumaţi în culpă pentru neîndeplinirea obligaţiei de creştere şi educare; 
- situația în care copilul minor nu locuieşte în fapt cu părinții săi, împotriva voinţei acestora 
(minorul săvârşeşte fapta ilicită cât timp este fugit de la locuinţa părintească sau în intervalul de 
timp în care părinţii sunt arestaţi ori în executarea unei pedepse privative de libertate). Si de 
această dată se consideră că părinţii trebuie să răspundă deoarece sunt în culpă de a nu-şi fi 
îndeplinit obligația de creştere şi educare faţă de copilul lor minor. Aceeaşi este soluția chiar şi 
în cazul în care părinţii sunt arestaţi sau în executarea unei pedepse privative de libertate, 
deoarece fapta reprobabilă săvârşită de aceştia reprezintă un exemplu negativ pentru copilul lor 
minor şi este un element al neîndeplinirii corespunzătoare a obligatiei de educare a acestuia; 
- situația în care minorul săvârşeşte o faptă ilicită şi prejudiciabilă fiind fugit dintr-o şcoală sau 
centru de reeducare unde a fost internat prin hotărâre judecătorească. După ce o perioadă de 
timp răspunsul jurisprudenţei a fost în sensul neangajării răspunderii părinților, poziția a fost 
reapreciată. Astfel, dat fiind fundamentul larg al răspunderii părinților, legat de neîndeplinirea 
obligaţiei de creştere şi educare, ei trebuie consideraţi răspunzători şi în acest caz; 
- situația în care minorul săvârşeşte fapta ilicită pe timpul cât are o locuință în scopul 
desăvârşirii învătăturii, pregătirii profesionale ori determinată de faptul încadrării lui în muncă. 
Noua locuință a minorului poate fi considerată doar ca o locuință temporară care nu modifică 
starea de fapt inițială, aceea a comunităţii de locuinţă cu părinţii. De aceea, şi în acest caz, 
părinţii trebuie considerați răspunzători în temeiul art. 1000 alin. 2 Cod civil; 
- situația în care copilul minor săvârşeşte fapta ilicită fiind încredințat unuia dintre părinți. O 
perioadă de timp, s-a considerat că va fi ţinut răspunzător într-o asemenea ipoteză, numai 
părintele căruia minorul i-a fost încredințat efectiv spre creştere şi educare. Ulterior, dat fiind că 
obligaţia de creştere şi educare revine în egală măsură ambilor părinți, punctul de vedere 

menţionat a fost revizuit, considerându-s ecă ambii părinți sunt responsabili pentru fapta ilicită a 
copilului lor minor. 


4. EFECTELE RASPUNDERII 

acțiune în Justiţie, în vederea obţinerii reparării pagubei sale: 

- să ceară despăgubirea de la ambii părinți care răspund solidar faţă de acesta; 

- să cheme în judecată doar pe unul dintre părinţi şi să solicite obligarea lui la plata întregii 
despăgubiri. Părintele care plăteşte are dreptul la o acţiune în regres față de celălalt părinte 
pentru jumătate (de principiu) din suma plătită efectiv; 

- să cheme în judecată atât pe părinți sau pe unul dintre aceştia, cât şi pe minor, în cazul în care 
cu privire la cel din urmă sunt întrunite condiţiile răspunderii pentru fapta proprie. 

2) Obligaţia in solidum a părinţilor de a repara prejudiciul. In literatura de specialitate unii 
autori consideră că răspunderea părinţilor este solidară în raport cu copilul lor minor, iar alții 
consideră ca aceasta este in solidum. Ultima opinie trebuie considerată corectă deoarece, 
solidaritatea prevăzută de art. 1003 Cod civil, nu se aplică şi acestui caz şi pentru că obligația in 
solidum este singura care justifică regresul total al părinților împotriva minorului dacă ei au 
achitat despăgubirea persoanei vătămate. 


5. INLATURAREA RASPUNDERII PARINTILOR 

1) Punerea problemei. Inlăturarea răspunderii părinţilor are loc atunci când nu sunt întrunite 
condiţiile generale ale răspunderii în raporturile dintre minor şi victimă, respectiv lipseşte 
prejudiciului, fapta nu are caracter ilicit sau prejudiciul s-a produs ca urmare a intervenţiei unei 
cauze străine — caz fortuit sau forță majoră precum şi fapta unui terț sau a victimei. 

2) Inlăturarea prezumţiei de culpă a părinţilor. Potrivit alin. 5 al art. 1000 Cod civil, părinții 
pot fi apăraţi de răspundere dacă probează că nu au putut împiedica faptul prejudiciabil. In 
realitate, pertinenţa unei asemenea probe este condiționată de concepția adoptată cu privire la 
fundamentul răspunderii. Dacă ţinem seama că, în prezent, acesta rezidă în prezumția de 
neîndeplinire a obligaţiei de creştere şi educare, atunci practic, proba imposibilității împiedicării 
faptei ilicite nu poate fi admisă decât dacă este vorba de fapta unei alte persoane sau de forță 
majoră ori caz fortuit. 


SECTIUNEA A III-A 
RASPUNDEREA PENTRU PREJUDICIILE CAUZATE DE ELEVII SAU UCENICII, 
DUPA CAZ, CE SE AFLA SUB SUPRAVEGHEREA LOR 


1. CONSIDERATII GENERALE 

1) Reglementare. Răspunderea institutorilor şi artizanilor este o răspundere indirectă pentru 
fapta altei persoane, reglementată expres de art. 1000 alin. 4 Cod civil. 

2) Domeniul de aplicare: 

A. Persoanele răspunzătoare: răspunderea institutorilor şi artizanilor se angajează în calitate de 
persoane fizice, fiind exclusă angajarea răspunderii persoanei juridice — unitate şcolară, minister 
de resort, stat, societate comercială etc. 

Prin institutori se înţeleg: cadrele universitare din învățământul preşcolar, învătătorii, 
profesorii din învătământul gimnazial, liceal şi profesional, pedagogii şi cei care supraveghează 
pe elevi în tabere şcolare ori colonii de vacanţă, indiferent că este vorba de învătământ de stat 
sau privat şi indiferent de gradul lor didactic. Termenul de institutor nu se referă şi la cadrele 
didactice din învătământul superior, public sau privat şi nici la personalul care conduce şi 
îndrumă activitatea în cantinele şi căminele studenţeşti. 

Prin artizani se înţeleg meseriaşiii care au obliaţia să înveţe pe un ucenic o artă sau o 
meserie. Răspunderea revine meseriaşului particular precum şi meseriaşilor care, fiind salariaţii 
unei persoane jurdice, au sarcina pregătirii ucenicilor. Nu răspund pe acest temei persoanele 
Juridice în cadrul cărora meseriaşul are obligația de a asigura pregătirea ucenicilor. 

B. Calitatea de elev o au tinerii care învaţă într-o unitate şcolară publică sau privată, în 
învățământul preuniversitar. Sunt ucenici cei care învaţă o meserie sub îndrumarea şi instrucția 
unui meseriaş. 

3) Fundamentarea răspunderii. Intreaga literatură de specialitate şi jurisprudenţa consideră că 
art. 1000 alin. 4 coroborat cu art. 1000 alin. 5 din Codul civil instituie două prezumţii relative: 

- prezumția de culpă a institutorului sau artizanului în neîndeplinirea sau îndeplinirea 
necorespunzătoare a obligatiei de supraveghere; 

- prezumția existenţei raportului de cauzalitate între lipsa de supraveghere sau supravegherea 
defectuoasă şi fapta ilicită comisă de către elev sau ucenic. 

Fiind vorba de prezumţii relative, institutorul sau artizanul le poate înlătura făcând proba 
contrară. 


2. CONDITIILE RASPUNDERII 

1) Condiţii generale. Pentru angajarea răspunderii prevăzute de art. 1000 alin. 4 Cod civil, este 
necesar ca victima să facă dovada prejudiciului, faptei ilicite a elevului sau ucenicului şi a 
raportului de cauzalitate între fapta ilicită şi prejudiciu. Nu este necesară proba culpei elevului 
sau ucenicului. 

2) Condiţii speciale: 

- elevul sau ucenicul trebuie să fie minor, adică să nu fi împlinit vârsta de 18 ani; când acesta a 
devenit major, nu mai poate fi vorba de angajarea răspunderii institutorilor şi artizanilor; 

- fapta ilicită să fi fost săvârşită de către elev sau ucenic în intervalul de timp cât se afla sau 
trebuia să se afle sub supravegherea institutorilor sau artizanilor, nu se va angaja această 
răspundere dacă elevul sau ucenicul comite fapta ilicită sustrăgându-se de sub supravegherea 
institutorilor şi artizanilor; va fi angajată răspunderea în acele situaţii în care institutorii sau 
artizanii trebuiau să exercite supravegherea şi nu şi-au îndeplinit această oblgaţie lipsind de la 
ore; 

- elevul sau ucenicul să fi cauzat prejudiciul unei terțe persoane; dacă prejudiciul a fost cauzat 
chiar ucenicului sau elevului, este exclusă angajarea răspunderii pe acest temei juridic, putând fi 
însă vorba de angajarea răspunderii pentru fapta proprie. 


3. EFECTELE RASPUNDERII.  CORELATIA RASPUNDERII  CADRELOR 
DIDACTICE SAU A MESERIASULUI CU RASPUNDEREA PARINTILOR 

1) Efectele răspunderii. Dacă sunt întrunite condițiile art. 1000 alin. 4 Cod civil, victima poate 
să cheme în judecată pe institutor sau artizan. Dacă pe lângă aceste condiţii sunt întrunite şi cele 
ale răspunderii pentru fapta proprie a elevului sau ucenicului prevăzute de art. 998-999 Cod 
civil, atunci, alături de institutor sau artizan, victima poate să cheme în judecată şi pe elev sau 

ucenic sau să-şi îndrepte acţiunea doar împotriva celui din urmă. In sfârşit, obligaţia de reparare 
a prejudiciului de către institutori/artizani şi elevi/ucenici, are caracter de obligaţie in solidum, 
permiţând regresul primei categorii de persoane răspunzătoare faţă de cea de a doua categorie, în 
cazul plăţii integrale a despăgubirilor. 

2) Corelaţia răspunderii cadrelor didactice sau a meseriaşului cu răspunderea părinţilor. 
In literatura de specialitate au fost formulate mai multe opinii: 

A. Opinia potrivit căreia cele două răspunderi se exclud una pe cealaltă. Răspunderea 
institutorilor şi artizanilo este în această concepţie o răspundere specială. Caracterul ei special 
exclude angajarea răspunderii părinţilor. In schimb, cadrul didactic sau meseriaşul care a acordat 
reparația victimei poate introduce o acțiune în regres față de părinți sau alte persoane 
răspunzătoare care exercită drepturile şi îndatoririle părinteşti, dacă va dovedi că tarele din 
educaţia sa reprezintă cauza faptei ilicite. 

B. Opinia potrivit căreia cele două răspunderi pot fi angajate simultan şi concurent. In măsura în 
care săvârşirea faptei ilicite a copilului se datorează atât lipsei de supraveghere din partea 
meseriaşului, cât şi tarelor din educația minorului imputabile părinților, este admisibilă 
antrenarea concurentă a celor două răspunderi. Părinții răspund pro rata pentru tarele din 
educaţia minorului, iar institutorii şi artizanii pro rata pentru culpa în supraveghere. 

C. Opinia conform căreia răspunderea părinților este generală şi subsidiară în raport cu 
răspunderea institutorilor şi artizanilor. Raspunderea părinților are un caracter general şi 
subsidiar iar cea a institutorilor şi artizanilor un caracter special. Răspunderea specială înlătură 
în totalitate răspunderea generală atunci când sunt întrunite condițiile angajării ei. Totodată, 
angajarea răspunderii institutorului sau artizanului exclude acțiunea în regres împotriva 
părinților deoarece, neputând înlătura prezumția legală de culpă instituită în sarcina sa, culpa lui 
în supraveghere absoarbe şi riscul carențelor de educație a minorului. Această ultimă opinie se 
bucură în prezent de susținere în literatura de specialitate şi parțial şi în jurisprudenţă. 


CAPITOLUL III 
RASPUNDEREA CIVILA DELICTUALA OBIECTIVA 
SECTIUNEA I 
RASPUNDEREA COMITENTULUI PENTRU PREJUDICIILE CAUZATE DE 
PREPUSUL SAU 
1. CONSIDERATII INTRODUCTIVE 
1) Reglementare. Răspunderea comitenților pentru prejudiciile cauzate de prepuşii lor este o 
răspundere indirectă expres prevăzută de art. 1000 alin.3 Cod civil. Spre deosebire de 
răspunderea părinților şi aceea a institutorilor şi artizanilor, reglementate de art. 1000 Cod civil, 
în situația comitenţilor, legea nu mai prevede posibilitatea înlăturării răspunderii prin proba 
contrară, de unde se deduce caracterul obiectiv al acestei răspunderi. 
2) Condiţiile de drept comun, prevăzute de art. 998-999 Cod civil, necesare pentru 
angajarea răspunderii comitentului: 
- prejudiciul, 
- fapta ilicită a prepusului, 
- raportul de cauzalitate între prejudiciu şi fapta ilicită a prepusului, şi 

- culpa prepusului - în legătură cu caracterul obligatoriu al acestui element, nu există 
unanimitate de păreri. Majoritatea autorilor consideră că este necesară şi proba culpei 
prepusului, dar în literatura de specialitate recentă, susținută şi de jurisprudenţă, soluția este în 
sensul omiterii culpei ca şi condiţie obligatorie pentru angajarea răspunderii prepusului în 
cazurile în care prejudiciul este cauzat de către prepus prin intermediul unui lucru aflat în paza 
juridică a comitentului. (într-o astfel de situație, victima are posibilitatea de a opta între 
răspunderea pentru lucruri prevăzută de art. 1000 alin. 1 Cod civil şi răspunderea comitentului 
pentru fapta prepusului prevăzută de art. 1000 alin. 3 Cod civil) 


2. CONDITIILE SPECIALE ALE RASPUNDERII COMIIENIULUI PENTRU 
PREJUDICIUL CAUZAT PRIN FAPTA PREPUSULUI SĂU 


Pentru angajarea răspunderii comitentului, pe lângă condițiile generale menţionate mai sus, este 
necesară şi proba a două elemente suplimentare: a. existenţa raportului de prepuşenie şi b. 
comiterea faptei ilicite în cadrul funcțiilor încredințate de comitent prepusului. 

a. Raportul de prepuşenie presupune un raport de subordonare voluntară între prepus şi 
comitent, cel din urmă având dreptul de a da dispoziții obligatorii şi de a dirija activitatea 
primului. Raportul de prepuşenie are următoarele elemente constitutive: 

- acordul de voințe expres sau tacit între comitent şi prepus; 

- îndeplinirea unor funcţii sau activități de către prepus în contul comitentului; 

- acceptarea de către prepus a poziţiei sale de subordonare față de comitent. 

Izvorul raportului de prepuşenie este cel mai frecvent contractul de muncă, dar poate fi şi 
un contract de prestări de servicii, dacă sunt îndeplinite condiţiile menționate mai sus; în mod 
excepțional, raporturi de prepuşenie pot rezulta şi din alte contracte civile: mandat, închiriere, 
arendă, antrepriză etc., cu condiţia ca mandatarul, arendaşul, locatarul, antreprenorul să renunțe 
la independenţa pe care i-o conferă contractul civil şi să accepte subordonarea totală a activității 
sale față de mandant, proprietar, client. In caz contrar, în asemenea contracte nu se naşte un 
raport de prepuşenie. 

Chestiunea raportului de prepuşenie a fost pusă în discuţie şi în legătură cu cadrele 
medicale şi unitățile în care se asigură asistența medicală. In opinia majoritară din literatura de 
specialitate, se consideră că medicii nu au calitatea de prepus față de unitatea sanitară decât în 
ceea ce priveşte anumite obligaţii de serviciu susceptibile de control din partea comitentului şi 
nicidecum în privința atribuţiilor lor de specilitate. In literatura de dată mai recentă, susținută şi 
de jurisprudenţă, acest punct de vedere este criticat, considerându-se că medicul are calitatea de 
prepus faţă de unitatea santară în care îşi desfăsoară activitatea (în cadrul unei practici private 
răspunderea medicilor pentru prejudiciile cauzate este de natură contractuală). In ce priveşte 
celelalte cadre medicale decât medicul, existența raportului lor de prepuşenie, rezultată din 
contractul de muncă, este indiscutabilă, întrucât activitatea lor nu beneficiază de privilegiul 
independenţei specific activității medicului. 

Problema raportului de prepuşenie a fost pusă în discuție şi în legătură cu situația 
militarului în termen (în cazul serviciului militar obligatoriu), raportat la unitatea militară. In 
literatura de specialitate se consideră, de regulă, că militarul în termen nu are calitatea de prepus 
al unităţii militare deoarece îndeplinirea stagiului militar nu generează o subordonare întemeiată 
pe acordul părților, ci o subordonare forțată care a rezultat din obligaţia de îndeplinire a stagiului 
militar. Cu toate acestea, instanţele de judecată au aplicat extensiv prevederile art. 1000 alin. 3 

Cod civil, considerând că există un raport de prepuşenie şi în cazul militarilor în termen. Mai 
mult, acelaşi punct de vedere este susţinut şi de literatura de specialitate de dată recentă. 

b. Săvârşirea faptei prejudiciabile de către prepus în cadrul funcţiilor încredințate de 
către comitent. Pentru a fi antrenată răspunderea comitentului, prepusul trebuie să acționeze, 
atunci când săvârşeşte fapta ilicită şi prejudiciabilă, în interesul comitentului, în limitele 
funcțiilor ce i-au fost încredințăte. Cu toate acestea, jurisprudența apreciază extensiv ideea de 
funcții încredințate, anagajând răspunderea comitentului şi în situațiile în care prepusul 
acționează cu depăşirea funcțiilor sau deviind de la acestea, astfel încât răspunderea 
comitentului este angajată şi în acele situaţii în care fapta ilicită şi prejudiciabilă a prepusului 
este în strânsă legătură cu atribuţiile sau funcțiile încredințate de către comitent, chiar dacă 
prepusul a încălcat ordinele sau regulile impuse de comitent. 


3. FUNDAMENTAREA RASPUNDERII COMITENTILOR 

1) Teorii subiective (bazate pe ideea de culpă): 

a. teoria prezumției legale de culpă în alegerea prepusului (culpa in eligendo) sau în 
supravegherea prepusului (culpa in vigilando). Iniţial, această prezumție a fost considerată 
relativă, apoi absolută, observându-se că art. 1000 alin. 5 nu permite exonerarea de răspundere 
prin proba contrară; 

b. teoria considerării culpei prepusului ca fiind culpa comitentului - se bazează pe ideea că, față 
de terți, culpa dovedită a prepusului se transpune de la prepus la comitent, astfel încât culpa 
prepusului devine culpa comitentului; 

c. teoria reprezentării se întemeiază pe ideea că prepusul acționează în cadrul funcției 
încredințate în calitate de reprezentant legal al comitentului şi grație reprezentării culpa 
prepusului devine culpa comitentului. 

2) Teorii obiective: 

a. teoria riscului, este axată pe ideea că toți cei care au beneficiul unei activități desfăsurate de 
alţii, trebuie să suporte şi riscul consecințelor păgubitoare ale acelei activităţi (ubi emolumentum 
ibi onus) sau pe ideea că acolo unde există autoritatea de control şi dirijare a unei anumite 
activități se află şi riscul reparării prejudiciului cauzat prin acea activitate (teoria riscului de 
activitate); 

b. teoria garanţiei, conform căreia comitentul trebuie considerat ca fiind garantul intereselor 
victimei, oferindu-i posibilitatea concretă de a obține repararea promptă şi integrală a 
prejudiciului suferit şi punând-o la adăpost de pericolul unei eventuale insolvabilități a 
prepusului. 


4. EFECTELE RĂSPUNDERII COMITENTULUI 

1) Obligaţia comitentului de a repara prejudiciul cauzat victimei de către prepus. 

Victima faptei ilicite poate opta între: 

- acțiunea îndreptată împotriva prepusului şi întemeiată pe dispozițiile art. 998-999 Cod civil; 

-. acțiunea îndreptată numai împotriva comitentului, întemeiată pe dispozițiile art. 1000 alin. 3 
Cod civil; 

- acțiunea îndreptată atât împotriva comitentului cât şi împotriva prepusului, invocându-se atât 
temeiul art. 998-999 Cod civil cât şi cel al art. 1000 alin. 3 Cod civil. 

In toate cazurile în care comitentul a achitat despăgubirile victimei, va beneficia de un drept de 
regres față de prepus, deoarece obligaţia lor nu este supusă solidarităţii prevăzute de art. 1003 
Cod civil, ci este o obligație in solidum. 

2) Dreptul de regres al comitentului împotriva prepusului. Temeiul legal al dreptului de 
regres al comitentului față de prepus rezidă în dispoziţiile art. 1108 alin. 1 pct. 3 Cod civil, după 
care subrogația se produce de drept în favoarea celui obligat pentru alții a face plata. Dincolo de 
temeiul tehnic conferit de acest text legal raporturilor născute din obligaţiile in solidum, regresul 
este fundamentat numai în cazul în care în persoana prepusului sunt întrunite condițiile 
răspunderii pentru fapta proprie prevăzute de art. 998-999 Cod civil. Acţiunea în regres este o 
acțiune personală, în realizare, prescriptibilă. 

3) Corelaţia dintre răspunderea comitentului pentru prepus şi răspunderea părinţilor 
pentru copiii lor minori. O asemenea ipoteză se poate regăsi în situaţia în care prepusul este 
minor Şi săvârşeşte o faptă ilicită cauzatoare de prejudicii în cadrul raportului de prepuşenie, cu 
prilejul exercitării funcției ce i-a fost încredințată de comitent. Se consideră că răspunderea 
părinţilor este exclusă în acest caz, regulă de la care există o singură excepţie: aceea în care 
părintele responsabil are şi calitatea de comitent. 


SECTIUNEA A II-A 
RASPUNDEREA PENTRU PREJUDICIILE CAUZATE DE LUCRURI 


1. REGLEMENTARE. DOMENIU DE APLICARE 
1) Principiul răspunderii pentru prejudiciile cauzate de lucruri în general. 
Reglementare. Răspunderea pentru lucruri este reglementată de art. 1000 alin. 1 Cod civil, text 
care a fost considerat penru o bună perioadă de timp ca fiind o introducere pentru reglementările 
din alineatele următoare. Ulterior s-a ajuns la concluzia că acest text consacră un principiu 
general al răspunderii pentru lucruri. 
2) Domeniul de aplicare. Pentru antrenarea răspunderii este necesară o singură condiție 
specială: lucrul care a cauzat paguba să se fi aflat în acel moment în paza unei persoane. In 
principiu, trebuie admis că această răspundere poate interveni pentru prejudiciul cauzat de orice 
lucru, indiferent de natura sa. Practica judiciară admite constant că această prvedere legală 
intervine pentru prejudiciile cauzate de orice lucruri, cu excepția celor pentru care există 
reglementări speciale (aeronave, daune nucleare, ruina edificiului etc.). 

Nu se poate angaja răspunderea prevăzută de art. 1001 Cod civil în următoarele situații: 
- lucrul a fot un simplu instrument al omului în cauzarea prejudiciului (singura soluţie fiind de 
această dată art. 998-999 Cod civil); 
- atunci când prejudiciul este cauzat de corpul uman sau de o parte din acesta. 

In concluzie, răspunderea pentru lucruri intervine numai în acele cazuri când lucrul a 
cauzat paguba în timpul cât, din anumite motive, a scăpat de sub controlul omului, atunci când o 
persoană cauzează un prejudiciu unei alte persoane printr-o folosire inadecvată a lucrului, 
datorită unei culpe foarte uşoare, precum şi în ipoteza în care la baza prejudiciului cauzat de 
lucru se află un caz fortuit. 


2. DETERMINAREA PERSOANEI RASPUNZATOARE. NOTIUNEA DE PAZA A 
LUCRULUI IN INTELESUL ART. 1000 ALIN. 1 COD CIVIL 

1) Noţiunea de pază a lucrului. Art. 1000 alin.1 prevede că suntem responsabili de prejudiciul 
cauzat de “lucrurile ce sunt sub paza noastră”. Literatura de specialitate şi practica judiciară au 
considerat că textul art. 1000 alin. 1 trebie completat cu prvederle art. 1001 Cod civil referitor la 
paza juridică a animalelor. 

Prin paza juridică se înţelege puterea de direcţie, control şi supraveghere pe care o 
persoană o poate exercita în mod independent asupra unui lucru sau animal. Temeiul pazei 
juridice constă de regulă într-un drept. Deoarece sunt şi situații de excepţie, când un lucru 
cauzează o pagubă aflându-se de fapt în puterea de direcție control şi supraveghere a unei alte 
persoane, fără nici un temei legitim şi chiar împotriva voinței păzitorului juridic al acesteia, 
trebuie să considerăm că temeiul pazei juridice nu este decât de regulă un drept. 

2) Paza juridică şi paza materială. Paza materială se deosebeşte de paza juridică prin aceea că 
deşi este tot o putere de direcţie, control şi supraveghere pe care o persoană o exercită asupra 
unui lucru, ea se realizează sub autoritatea păzitorului juridic. Paza juridică şi paza materială 
aparțin de multe ori uneia şi aceleiaşi persoane. Sunt însă situaţii în care paza materială se 
exercită de către o altă persoană decât păzitorul juridic, de exemplu de către prepus. 

3) Sfera persoanelor care au calitatea de păzitori juridici: 

- proprietarul lucrului — față de acesta operează o prezumție simplă de păzitor juridic; calitatea sa 
de paznic nu încetează prin neuz, prin pierderea sau abandonarea lucrului, cât timp o altă 
persoană nu a dobândit puterea de a exercita independent direcția, controlul şi supravegherea 
acestuia; când lucrul se află în coproprietate, prezumția priveşte pe toți coproprietarii care 
trebuie să răspundă solidar. 

- statul - pentru lucrurile dintr-o succesiune vacantă, însă numai după expirarea termenului de 
opţiune succesorală; 

-.titularilor drepturilor reale principale dezmembrăminte ale dreptului de proprietate: superficie, 
uzufruct, abitație, servitute aparentă, precum şi titularii drepturilor reale accesorii care au 
posesia lucrului: creditorul gajist şi retentorul; 

- posesorul lucrului. 

4) Transmiterea şi scindarea pazei juridice. Titularul pazei juridice poate transmite paza 
juridică printr-un contract cum ar fi: închirierea, comodatul, antrepriză, contractul de transport, 
arendă, concesiune etc. In aceste situaţie, paza juridică a lucrului se consideră că este scindată 
între proprietar sau posesor (în sarcina cărora rămâne paza structurii lucrului) şi detentor (căruia 
îi revine paza utilizării lucrului). După cum prejudiciul este cauzat de viciile structurii juridice 
sau de folosirea sau păstrarea lui  necorespunzătoare, răspunderea revine 
proprietarului/posesorului sau detentorului. 

5) Persoanele fizice lipsite de capacitate delictuală nu au calitatea de păzitori juridici ai 
lucrurilir ce le aparțin, întrucât, navând discernământ, se consideră că nu pot exercita în mod 
independent puterea de direcție, control şi supraveghere a lucrului. Au însă această calitate 
reprezentanții legali ai persoanelor lipsite de capacitate delictuală care au printre altele şi 
obligația de exercitare a direcției, controlului şi supravegherii lucrurilor celui aflat sub ocrotirea 
lor. 


3. PERSOANELE INDREPTATITE SĂ INVOCE RASPUNDEREA PREVAZUTA DE 
ART. 1000 ALIN. 1 COD CIVIL 

1) Răspunderea pe temeiul art. 1000 alin. 1 Cod civil poate fi invocată de victima prejudiciului 
cauzat de lucrul altuia şi de succesorii săi în drepturi. 

2) Răspunderea în cazul coliziunii de vehicule: 

A. In ipoteza în care două sau mai multe vehicule aflate în paza juridică a unor persoane diferite 
cauzează un prejudiciu unei terțe persoane, se va angaja răspunderea prevăzută de art. 1000 alin. 
1 Cod civil şi paznicii juridici vor răspunde solidar conform art. 1003 Cod civil; 

B. In ipoteza în care vehiculele intrate în coliziune îşi cauzează reciproc prejudicii, au fost 
avansate trei soluţii: 

a. opinia conform căreia la stabiliea răspunderii trebuie să aplice aceleaşi reguli ca şi în situația 
în care prejudiciul se datorează culpei comune a făptuitorului şi a victimei; 

b. soluția neutralizării reciproce a răspunderii pentru lucruri, conform căreia intervine o anihilare 
reciprocă a prezumțţiilor rezultate din art. 1000 alin.l Cod civil şi, în consecinţă, se revine la 
regulile generale de răspundere pentru fapta proprie, în condiţiile art. 998-999 Cod civil; 

c. soluţia conform căreia, fiecare participant fiind în acelaşi timp victimă şi păzitor juridic al câte 
unui vehicul intrat în coliziune, poate invoca împotriva celorlalți răspunderea reglementată de 
art. 1000 alin. 1 Cod civil. Fiecare păzitor juridic va fi obligat să repare prejudiciul suferit în 
urma coliziunii de către celălalt. 

3) Răspunderea în situaţia în care între victimă şi păzitorul juridic al lucrului există un 
raport contractual. Răspunderea pentru aceste prejudicii trebuie considerată o răspundere 
contractuală. Uneori se consideră că atunci când lucrul a cauzat o vătămare corporală sau 
moartea victimei, răspunderea părții contractante căreia îi aparține paza juridică a structurii 
lucrului este delictuală şi se angajează pe temeiul art. 1000 alin. 1 Cod civil. 

4) Răspunderea în cazul în care lucrul a cauzat prejudiciul cu ocazia efectuării unui 
serviciu gratuit şi benevol de către păzitorul juridic în favoarea victimei. In această situație 
se consideră că răspunderea păzitorului juridic al lucrului se va angaja pe temeiul art. 1000 alin. 
1 Cod civil. 

5) Răspunderea în ipoteza în care victima a folosit clandestin lucrul aflat în paza juridică a 
unei alte persoane. Pentru soluționarea acestei ipoteze s-au avansat mai multe opinii. In prezent 
opinia majoritară este aceea conform căreia se poate vorbi de răspundere a paznicului juridic 
numai dacă sunt întrunite condiţiile prevăzute de art. 998-999 Cod civil şi nu se pot invoca 
prevederile art. 1000 alin. 1. 


4. FUNDAMENTAREA RASPUNDERII PENTRU PREJUDICIILE CAUZATE DE 
LUCRURI 

1) Concepţia subiectivă fundamentează răspunderea pentru lucruri pe culpa păzitorului juridic 
în îndeplinirea obligaţiei de supraveghere a lucrului. În cele trei variante ale acestei concepții, 
culpa era fie prezumată, fie trebuia dovedită de către persoana prejudiciată. 

2) Concepţia obiectivă a cunoscut şi ea mai multe variante întemeiate pe: 

-. teoria riscului de activitate sau a riscului profit; 

- teoria prezumției de răspundere; 

3) Concepţia mixtă se bazează pe ideea că garanția se grefează pe ideea de culpă prezumată. 


5. CONDITIILE SI EFECTELE RASPUNDERII PENTRU PREJUDICIILE CAUZATE 
DE LUCRURI 

1) Condiţii: 

- prejudiciul, 

- raportul de cauzalitate dintre lucru şi prejudiciu, şi 

- lucrul să se afle în paza juridică a unei persoane. 

2) Efectele răspunderii. In cazul în care sunt întrunite condițiile răspunderii pentru lucruri, 
victima are dreptul de a pretinde repararea prejudiciului de la păzitorul juridic al lucrului. In 
ipoteza în care lucrul cauzează paguba în timp ce paza materială se exercită de către o altă 
persoană decât păzitorul juridic al acestuia, victima poate pretinde reparația de la păzitorul 

material în condiţiile dreptului comun (art. 998-999 Cod civil). Păzitorul juridic va avea o 
acțiune în regres față de păzitorul material al lucrului în situaţia în care s-ar fi putut angaja şi 
răspunderea celui din urmă pentru fapta proprie. 


SECTIUNEA A III-A 

1. RASPUNDEREA PENTRU PREJUDICIILE CAUZATE DE ANIMALE 
1) Reglementarea. Răspunderea pentru animale este reglementată de art. 1001 Cod civil, 
precum şi de art. 15 din Legea nr. 103/1996 privind fondul cinegetic şi protecția vânatului. 
2) Persoanele răspunzătoare. Sunt chemate să răspundă persoanele care au calitatea de paznici 
juridici ai animalului. Se prezumă ca au această calitate proprietarul şi persoanele cărora acesta 
le-a transmis paza juridică (locatarul, uzufructuarul, comodatarul). Nu pot fi obligate să 
răspundă persoanele care au numai paza materială a animalului (păstorul sau îngrijitorul 
animalelor). 
3) Animalele pentru care se poate angaja răspunderea. Art. 1001 Cod civil se aplică numai în 
cazul prejudciiilor cauzate de animalele care se află în paza Juridică a unei persoane, asupra lor 
putând fi exercitată, în mod independent, o putere de direcţie, control şi supraveghere. Intră în 
această categorie: toate animalele domestice şi animalele sălbatice care trăiesc în captivitate Art. 
15 din Legea nr. 103/1996 distinge între două tipuri de răspundere pentru animalele sălbatice 
care trăiesc în libertate, adică în parcuri de vânătoare după felul prejudiciului cauzat: dacă 
prejudiciul a fost cauzat bunurilor persoanei umane, răspunderea care revine paznicului juridic 
al animalului este o răspundere subiectivă, ce se poate angaja în condițiile art. 998-999 Cod civil 
(persoana răspunzătoare fiind gestionarul fondului de vânătoare), dacă prejudiciile au fost 
cauzate direct persoanei umane, răspunderea gestionarului fondului de vânătoare se întemeiază 
pe prevederile art. 1001 Cod civil. 
4) Fundamentarea răspunderii. Chestiunea comportă aceleaşi discuţii legate de fundamentul 
răspunderii ca şi la răspunderea pentru lucruri. Exonerarea de răspundere se poate realiza numai 
în condiţiile în care se dovedeşte că la originea prejudiciului se găseşte forța majoră sau fapta 
victimei ori a unui terţ (cazul fortuit nu exonerează de răspundere). 
5) Condiţiile răspunderii: 
- prejudiciul, 
- raportul de cauzalitate dintre “comportamentul” animalului şi prejudiciu. 
- calitatea de păzitor Juridic, care se prezumă că aparține proprietarului, în cazul animalelor 
domestice, respectiv Regiei Autonome a Pădurilor “Romsilva”, pentru animalele sălbatice, 
pentru care se antrenează răspunderea civilă în temeiul art. 1001 Cod civil. 
6) Efectele sunt identice cu cele ale răspunderii pentru lucruri în privinţa modalităților de 
reparație şi eventualului regres față de paznicul material. 


2. RASPUNDEREA PENTRU RUINA EDIFICIULUI 

1) Regementare. Răspunderea pentru ruina edificiului ete reglementată de art. 1002 Cod civil. 
Textul instituie o răspundere specială în raport cu prevederea art. 1000 alin. 1 Cod civil, care 
reglementează răspunderea pentru orice lucru neînsuflețit. 

2) Noţiunea de edificiu. Domeniu de aplicare. Prin edificiu se înțelege orice constructie 
realizată de om prin asamblarea trainică a unor materiale care, prin incorporarea lor în sau la sol 
ori la altă construcție, devine în mod durabil un imobil prin natura sa. Este indiferent dacă acea 
construcție depăşeşte sau nu nivelul solului. 

3) Persoana răspunzătoare este exclusiv proprietarul edificiului. El răspunde chiar şi atunci 
când edificiul se află în stăpânirea unei alte persoane, pe temeiul unui drept real sau de creanță 
(uzufruct, abitaţie, locaţiune etc.), dar şi atunci când edificiul se află în stăpânirea unui posesor 
care încă nu poate invoca uzucapiunea. 

4) Condiţiile răspunderii sunt următoarele: 

- prejudiciul, 

- ruina edificiului - care trebuie să fie determinată de lipsa de întreținere sau de un viciu de 
construcție; prin ruina edificiului se înțelege dărâmarea, surparea, dezagregarea sau desprinderea 
şi căderea unor elemente componente ale acestora, 

- raportul de cauzalitate dintre ruina edificiului şi prejudiciu. 

5) Fundamentarea răspunderii conservă aceleaşi discuţii şi soluții cu cele legate dw 
răspunderea pentru lucruri în general. 

6) Efecte. Proprietarul edificiului este obligat să repare prejudiciul cauzat victimei. Dacă ruina 
se datorează culpei altei persoane, după plata despăgubirilor, proprietarul le poate recupera 
printr-o acțiune în regres îndrepată împotriva: uzufructuarului, antreprenorului, vânzătorului etc. 


CAPITOLUL IV 
EFECTUL RASPUNDERII CIVILE DELICTUALE. REPARAREA PREJUDICIULUI 


1. EFECTUL RASPUNDERII CIVILE DELICTUALE 

1) Naşterea raportului juridic de obligaţii civile. Ca efect al întrunirii condiţiilor răspunderii 
civile delictuale, din momentul întrunirii lor, se naşte un raport juridic obligațional între autorul 
faptei sau persoana răspunzătoarea şi victimă. 

2) Momentul naşterii obligaţiei de reparare a prejudiciului este acela al întrunirii tuturor 
condițiilor răspunderii. Acest moment prezintă importanță practică deoarece din chiar acel 
moment se produc mai multe consecinţe juridice (plata de bună voie făcută de debitor este 
valabilă şi deci nu poate cere repretițiunea ei; creditorii victimei pot exercita toate mijloacele de 
conservarea gajului lor general; debitorul obligaţiei de repararea este de drept pus în întârziere 
etc.). 


2. DREPTUL LA ACTIUNEA IN REPARARA PREJUDICIULUI. 

HOTARAREA JUDECATOREASCA DE ADMITERE A ACTIUNII IN REPARARE 

1) Acţiunea în repararea prejudiciului poate fi introdusă în cazul în care persoana 
răspunzătoare nu plăteşte benevol victimei despăgubirile corespunzătoare. Instanţa de judecată 
stabileşte întinderea reparaţiei şi hotărăşte modalităţile ei de executare numai dacă nu a 
intervenit o învoială între părți. 

2) Persoanele care pot avea calitate procesuală activă (adică pot promova acţiunea, fiind 
reclamanţi) sunt: victima prejudiciului, fie personal, fie prin reprezentantul său legal sau 
convenţional, precum şi moştenitorii acestuia sau donatarii de bunuri viitoare, după decesul 
victimei. 

3) Persoanele care pot avea calitate procesuală pasivă (adică împotriva cărora poate fi 
promovată această acțiune, aceştea având calitatea de pârâți). Acţiunea se introduce în principiu 
împotriva autorului faptei ilicite şi prejudiciabile. De asemenea, în baza art. 1000-1002 Cod 
civil, poate fi introdusă şi împotriva persoanelor răspunzătoare pentru altul (părinți,institutori, 

meseriaşi, comitenți) sau a persoanelor răspunzătoare pentru prejudiciile cauzate de lucruri, 
animale sau ruina edificiului. După moartea persoanei răspunzătoare, acţiunea poate fi introdusă 
sau continuată, dacă a fost formulată înaintea decesului, împotriva moştenitorilor săi legali sau 
legatarilor universali şi cu titlu universall care au acceptat succesiunea. 

4) Prescripţia dreptului la acţiune este prevăzută de art. 3 din Decretul nr. 167/1958. Termenul 
este de 3 ani şi începe să curgă de la data la care păgubitul a cunoscut sau trebuia să cunoască 
atât prejudiciul cât şi pe cel care este obligat la repararea lui. 

5) Hotărârea judecătorească. Natura acesteia este discutată în literatura de specialitate. Marea 
majoritate a autorilor şi jurisprudenţa consideră că este vorba de o hotărâre judecătorescă 
declarativă de drepturi, deoarece dreptul la despăgubire al persoanei vătămate exista şi anterior 
hotărârii, încă de la data întrunirii condiţiilor răspunderii delictuale. Hotărârea judecătorească nu 
face decât să recunoască acest drept. 

3. REPARAREA PREJUDICIULUI 

1) Repararea în natură a prejudiciului constituie principiul în materie. Repararea prin 
echivalent bănesc este admisibilă numai în acele situații în care nu este posibilă repararea în 
natură. Prin reparare în natură se înțelege: restituirea bunurilor şi valorilor sustrase, înlocuirea 
bunurilor distruse cu altele de aceeaşi natură, efectuarea reparațiilor etc.. 

2) Repararea prin echivalent bănesc a prejudiciului. Cuantumul reparaţiei de acest tip trebuie 
să fie stabilit în raport cu valoarea pagubei de la data pronunțării hotărârii judecătoreşti, 
deoarece numai astfel este respectat principiul reparării integrale a prejudiciului, asigurând 
victimei posibilitatea de a-şi restabili la prețul zilei situația patrimonială pe care o avea înainte 
de a fi fost păgubită. Din momentul în care hotărârea este definitivă, persoana responsabilă 
datorează şi dobânzile aferente sumei stabilite ca despăgubire, până la plata ei. 

Reparația acordată nu trebuie să cuprindă decât ceea ce este consecința directă şi 
necesară a faptei ilicite. Se iau în considerare numai prejudiciile directe, precum şi cele 
previzibile sau imprevizibile. Prejudiciile indirecte nu se află în raport de cauzalitate suficient de 
caracterizat cu fapta ilicită şi culpabilă a autorului, cu lucrul, anumalul sau ruina edificiului. 
Reparația presupune acoperirea pierderii efectiv suferite (damnum emergens), cât şi a beneficiul 
nerealizat (lucrum cessans). 

3) Stabilirea intinderii despăgubirilor, în cazul vătămării sănătăţii sau a integrității 
corporale a victimei. Stabilirea se face ținând seama de toate cheltuielile făcute pentru 
însănătoşire şi se adaugă şi diferența dintre veniturile obținute şi sumele primite pe durata 
concediului medical, ori câştigurile de care persoana vătămată a fost lipsită în acel interval de 
timp. Dacă vătămarea sănătăţii sau a integrităţii corporale are ca efect pierderea sau diminuarea 
capacității de muncă, cu caracter de permanență sau pe o durată nedeterminată, problema se 
rezolvă diferit: 

-, dacă victima este persoană majoră încadrată în muncă, va fi îndreptățită să primească sub 
formă de prestații periodice diferenţa dintre pensie sau ajutorul social şi veniturile lunare de care 
a fost lipsită ca urmare a vătămării suferite; 

- dacă victima este o persoană majoră neîncadrată în muncă se va tine seama de veniturile pe 
care le obținea desfăsurând o activitate direct în interes propriu; 

- dacă victima este un minor, se va ține seama de toate împrejurările de fapt, de situaţia lui 
concretă, de cheltuielile necesare şi de efortul suplimentar fizic şi psihic pe care victima va fi 
necesar să-l depună în realizarea activităţilor sale de copil şi pentru dobândirea unei calificări 
adecvate stării sale de sănătate. 

4) Stabilirea despăgubirilor în cazul in care prin fapta ilicită s-a cauzat moartea unei 
persoane. In acest caz se vor lua în considerare cheltuielile ocazionate de îngrijirea victimei 
înainte de deces şi de cheltuielile de înmormântare. De asmenea, persoana răspunzătoare este 
obligată să despăgubească sub forma unor prestații periodice pe cei care aveau dreptul la 
întreținere de la victimă sau se găseau în întreţinerea de fapt a acesteia. Dacă persoanele 
respective au dreptul la pensie de urmaş, ele vor putea pretinde despăgubiri pentru diferența 
dintre pensia pe care o primesc şi valoarea întreţinerii ce le era prestată de victimă. Celelalte 
persoane vor primi despăgubiri numai dacă se află în nevoie, fiind minori, bătrâni sau în 
incapacitate de muncă. 

5) Modalităţile de plată a despăgubirilor. Persoana răspunzătoare poate fi obligată să 
plătească victimei despăgubiri fie global (în cazul prejudiciilor actuale) sub forma unei sume de 
bani totale ce trebuie achitată integral şi de îndată, fie sub forma unor sume plătibile periodic (în 
cazul prejudiciilor viitoare şi în cazul vătămării sănătății şi integrității corporale). Intinderea 
despăgubirilor acordate global nu poate fi, în principiu, modificată. Dimpotrivă, despăgubirile 
acordate eşalonat pot fi modificate în cuantumul lor, pentru a se păstra echilibrul între paguba 
produsă şi despăgubirea destinată a înlocui cu fiecare rată acea pagubă. 

TITLUL III 


RASPUNDEREA CIVILA CONTRACTUALA 


CAPITOLUL I 
RASPUNDEREA CIVILA CONTRACTUALA 


1. CONSIDERATII INTRODUCTIVE 

1) Preliminarii. Potrivit art. 969 alin. 1 Cod civil, contactele au “putere de lege” între părțile 
contractante, iar conform art. 1073 Cod civil “creditorul are dreptul de a dobândi îndeplinirea 
exactă a obligaţiei şi în caz contrar are dreptul la dezdăunare”. Din regelementările legale 
rezultă că părțile sunt obligate să execute întocmai obligaţiile contractuale. Atunci când una din 
părți nu execută benevol aceste obligaţii, cealaltă parte are dreptul de a trece la executarea silită 
a obligațiilor în natură, iar atunci când executarea nu este posibilă, are dreptul la a cere 
executarea prin echivalent. In acest caz, se poate vorbi de angajarea răspunderii contractuale a 
debitorului obligaţiei neexecutate. 

2) Noţiunea de răspundere civilă contractuală. Răspunderea contractuală este definită ca fiind 
obligația debitorului de a repara pecuniar prejudiciul cauzat creditorului său prin neexecutarea, 
executarea necorespunzătoare ori cu întârziere a obligaţiilor născute dintr-un contract valabil 
încheiat. 


2. CONDITIILE RASPUNDERII CONTRACTUALE 

1) Enunţare. Pentru a fi în prezența răspunderii contractuale se cer a fi întrunitre patru condiţii: 
fapta ilicită, prejudiciul patrimonial cauzat creditorului, raportul de cauzalitate între fapta ilicită 
şi prejudiciul cauzat creditorului precum şi culpa debitorului. 

2) Fapta ilicită reprezintă încălcarea dreptului de creanță al celeilalte părți contractante, prin 
neexecutarea obligațiilor contractuale. “Neexecutarea obligaţiilor contractuale” are o dublă 
semnificaţie: stricto sensu constă în neexecutarea sau executarea incompletă a obligaţiilor, iar 
lato sensu constă în neexecutarea, executarea necorespunzătoare ori cu întârziere a obligaţiilor. 
Neexecutarea obligaţiei poate să fie totală sau parțială şi reprezintă neîndeplinirea în întregime 
sau în parte a angajamentelor asumate de debitor prin contract. Executarea necorespunzătoare 
reprezintă executarea prestaţiei cu nerespectarea condiţiilor de calitate stabilite în clauzele 
contractuale sau în standardele uzuale. Prin executare cu întârziere se înțelege faptul că debitorul 
a executat în natură prestațiile asumate sau este gata să le execute, dar numai după împlinirea 
termenului stabilit în contract, cauzând astfel un prejudiciu creditorului. 

Proba neexecutării obligaţiei se face diferit după cum avem de a face cu o obligație de 
rezultat sau o obligație de mijloace. In primul caz, neatingerea reultatului urmărit, atrage 
prezumția conform căreia debitorul nu a executat obligaţiile sale şi pe aceea că se găseşte în 
culpă pentru acest lucru. Dacă doreşte exonerarea de răspundere trebuie să facă dovada unei 
cauze străine care îl exonerează de răspundere. In al doilea caz, simpla neobţinere a rezultatului 
dorit nu atrage prezumția neexecutării. Creditorul va trebui să dovedească faptul că debitorul nu 
a depus toate diligenţele pentru a atinge rezultatul dorit. 

3) Prejudiciul constă în consecințele dăunătoare de natură patrimonială sau nepatrimonială, 
efecte ale încălcării de către debitor a dreptului de creanță aparţinând creditorului său 
contractual, prin neexecutarea lato sensu a prestaţiei sau prestaţiilor la care s-a îndatorat. 

Pentru a se naşte obligația de reparare, prejudiciul patrimonial trebuie să fie cert. Este 
cert prejudiciul a cărui existența este sigură si a cărui întindere poate fi stabilită în prezent, 
precum şi prejudiciul viitor şi sigur că se va produce. 

Angajarea răspunderii patrimoniale pentru prejudiciile nepatrimoniale are un domeniu 
restrâns de aplicaţie. Cu toate acestea, există cazuri când se acordă despăgubiri şi pentru un 
aesmenea prejudiciu cauzat prin neexecutarea unei obligații contractuale: cazul contractelor 
medicale sau al contractului de transport de persoane. 

4) Raportul de cauzalitate între neexecutarea obligațiilor contractuale şi prejudiciul cauzat 
creditorului este o condiție a răspunderii contractuale dedusă din dispoziţiile art. 1086 Cod civil. 
Potrivit art. 1083 Cod civil, debitorul nu pote fi obligat la plata de daune interese dacă 
neexecutarea lato sensu a obligaţiilor contractuale se datorează forței majore sau unui caz fortuit, 
care la rândul lor include şi fapta creditorului sau fapta unei terțe persoane. 

De regulă, în materie de răsoundere contractuală, cazul fortuit şi forța majoră produc 

aceleaşi consecinţe. In cazul contractelor unilaterale, obligaţia debitorului se stinge. In cazul 
contractelor sinalagmatice, acestea încetează de plin drept. In cazul contractelor cu executare 
succesivă efectul va fi acela al stingerii obligațiilor devenite imposibil de executat. 
5) Culpa debitorului ca şi condiţie a răspunderii contractuale se desprinde din interpretarea art. 
1080 şi 1082-1083 Cod civil. In privinţa probei culpei, aceasta se face diferit după cum obligaţia 
este de rezultat sau de mijloace. Distincţiile făcute la punctul anterior, referitoare la fapta ilicită 
sunt valabile în întregime şi materia culpei. 


3. DAUNELE INTERESE 
1) Noţiune. Prin daune-interese se înțeleg despăgubirile în bani pe care debitorul este îndatorat 
să le plătească în scopul reparării prejudiciului suferit de creditor ca urmare a neexecutării, 
executării necorespunzătoare sau executării cu întârziere a obligaţiilor contractuale. 
2) Caracterul pecuniar al daunelor-interese. Daunele-interese se stabilesc întotdeauna în bani. 
Dacă executarea în natură nu mai este posibilă, nici chiar pe cale silită, mijlocul cel mai potrivit 
de reparare a prejudiciului cauzat creditorului este obligarea debitorului la plata de despăgubiri 
băneşti. 
3) Punerea în întârziere. Punerea în întârziere este o condiţie esenţială pentru obligarea la plata 
de daune-interese. Ea constă în manifestarea unilaterală de voinţă prin care creditorul pretinde 
executarea prestației ce i se datorează de către debitor. Potrivit art. 1079 Cod civil, punerea în 
întârziere a debitorului se face printr-o notifiare sau somaţie de plată trimisă prin intermediul 
executorului judecătoresc. Acelaşi efect îl produc şi introducerea unei cereri de chemare în 
judecată a debitorului, chiar la o instanță necompetentă. 

Prin excepţie, nu este necesară punerea în întârziere a debitorului în următoarele cazuri 
(conform art. 1079 Cod civil): 
- în situaţiile anume prevăzute de lege; 
- când s-a prevăzut expres în contract; 
- când obligația, prin natura sa nu putea fi îndeplinită decât până la un anumit termen, pe care 
debitorul nu l-a respectat; 
- în cazul neexecutării obligațiilor de a nu face; 
- în cazul obligațiilor continue. 

Punerea în întârziere produce următoarele efecte juridice: 
- din momentul punerii în întârziere se constată refuzul debitorului de a executa obligațiile astfel 
încât creditorul va avea dreptul să pretindă daune-interese compensatorii; 

- de la data punerii în întârziere debitorul datorează creditorului daune interese moratorii; 

- riscul pieirii fortuite se transferă la debitorul obligaţiei de predare după ce a fost somat să îşi 
execute obligaţia. 

4) Clasificarea daunelor-interese. Daunele interese sunt de două feluri: 

- daune-interese compensatorii - care se plătesc creditorului pentru a-i repara prejudiciul ce i-a 
fost cauzat prin neexecutarea totală sau parţială sau executarea necorespunzătoare a obligaţiilor 
de către debitor; 

- daune-interese moratorii care reprezintă echivalentul prejudiciului cauzat creditorului prin 
întârzierea executării obligaţiei. 

Deosebirea principală dintre cele două categorii de daune-interese constă în aceea că 
daunele-interese compensatorii înlocuiesc executarea în natură a obligațiilor contractuale şi în 
consecință nu se pot cumula cu aceasta, în timp ce daunele interese moratorii pot fi cumulate cu 
executarea în natură a obligaţiei. 


4. EVALUAREA DAUNELOR-INTERESE 
1) Enunţarea modalităţilor de evaluare. Există trei modalități de evaluare a daunelor interese: 
evaluarea judiciară, evaluarea convenţională şi evaluarea legală. 
2) Evaluarea judiciară se face prin hotărâre judecătorească. Daunele interese cuprind în 
general: 
- damnum emergens sau paguba efectivă, prin care se înțelege micşorarea patrimoniului 
creditorului cauzată de neexecutarea lato sensu a obligațiilor contractuale decătre debitor; 
- lucrum cessans sau câştigul nerealizat, adică sporul patrimonial pe care l-ar fi obţinut 
creditorul dacă debitorul ar fi executat întocmai obligaţiile la care s-a îndatorat prin voinţa sa. 
Art. 1085 Cod civil prevede că debitorul răspunde numai de prejudiciile care au fost sau 
au putut fi prevăzute la încheierea contractului, în afară de cazul în care neexecutarea provine 
din dolul său, deoarece în acest caz neexecutarea devine un delict, depăşind limitele răspunderii 
contractuale. Art. 1086 Cod civil prevede că debitorul este ţinut să repare doar prejudiciile 
directe, adică acelea care sunt o consecință directă şi necesară a executării obligaţiei, nefiind 
supuse reparației prejudiciile indirecte. 
3) Evaluarea convenţională. Stabilirea întinderii despăgubirilor poate avea loc şi prin acordul 
de voinţa al părților intervenit înainte sau după producerea prejudiciului. Clauza prin care părțile 
stabilesc anterior producerii prejudiciul întinderea reparaţiei pe care o va datora debitorul se 
numeşte clauză penală şi este reglementată de art. 1066-1072 Cod civil. Despăgubirile stabilite 
prin clauza penală reprezintă de regulă o sumă forfetară. Pentru obţinerea plății sumei stabilite în 
clauza penală trebuie să fie întrunite, în principiu, condițiile răspunderii contractuale. Creditorul 
este obligat să facă dovada neexecutării şi a culpei debitorului, dar nu trebuie să facă dovada 
întinderii prejudiciului. Suma de bani prevăzută în clauza penală se datorează în locul daunelor- 
interese care s-ar putea stabili pe cale judiciară, de aceea nu se pot cumula cu daune interese 
stabilite pe cale judiciară sau cu executarea în natură. Prin excepţie, ele se pot cumula cu 
executarea sau cu daunele-interese compensatorii dacă sunt prevăzute pentru întârzierea în 
executare şi se pot cumula cu daunele-interese moratorii dacă au fost prevăzute doar pentru 
neexecutarea propriu-zisă. Clauza penală nu transformă obligația inițială într-o obligație 
alternativă. Clauza penală devine exigibilă doar când sunt întrunite condiţiile răspunderii 
contractuale a debitorului. Suma stabilită nu poate fi modificată de instanță decât dacă se 
dovedeşte că obligaţia principală a fost executată parțial. 

4) Evaluarea legală a daunelor-interese. In cazul în care obiectul obligație neexecutate îl 
constituie obligația de plată a unei sume de bani, executarea se poate realiza numai în natură. 
Neexecutarea nu poate duce la obligarea debitorului de a plăti daune interese compensatorii, ci 
numai moratorii şi acestea din urmă în limitele stabilite de lege. Existenţa prejudiciului cauzat 
creditorului este prezumată în cazul acestor obligaţii dacă ele nu se execută la scadență. Regulile 
stabilirii daunelor-interese moratorii, care în acest caz se cheamă dobânzi, sunt prevazute de 
Ordonanţa nr. 9/2000 privind nivelul dobânzii legale pentru obligaţii băneşti. Acest act normativ 
stabileşte câteva reguli în materie: 

- de fiecare dată când părțile nu au prevăzut în contract o dobândă, se aplică regulile specifice 
dobânzii legale; cuantumul dobânzii legale se determină în funcţie de dobânda de referință a 
Băncii Naţionale a României (în materie comercială) şi în funcție de aceasta redusă cu 20 %, în 
materie civilă; 

- în raporturile civile dobânda convențională nu poate depăşi dobânda legală cu mai mult de 
50% pe an; clauza prin care se prevede o dobândă superioară celei legale este nulă de drept; 

- dobânda trebuie stabilită prin act scris (condiţie de probaţiune); în lipsa înscrisului se datorează 
numai dobânda legală; 

- capitalizarea dobânzii este permisă numai în cazul în care se încheie o convenţie specială în 
acest sens şi ea priveşte dobânzi care sunt datorate de cel puţin un an de la scadenţa lor; în cazul 
în care o astfel de convenţie nu există, nu se poate aplica dobânda la dobânda, anatocismul fiind 
interzis. 


5. CONVENTII DE MODIFICARE A RASPUNDERII CONTRACTUALE 

1) Precizări. Prin convenția lor, părțile pot doar să modifice regulile generale ale răspunderii 
contractuale. Ele nu vor putea în nici un fel să înlăture în totalitate orice răspundere a 
debitorului, el trebuind să răspundă pentru culpa gravă şi pentru dol. In literatura de specialitate 
se rețin trei categorii de clauze de modificare arăspunderii contractuale:de exonerare de 
răspundere, de limitare a răspunderii şi de agravare a răspunderii. 

2) Clauzele de exonerare de răspundere. Clauzele prin care debitorul este exonerat în 
întregime de răspundere sunt nule. In schimb, sunt valabile clauzele de exonerare de răspundere 
atunci când ele se referă la neexecutarea obligaţiilor datorată unei culpe determinate, cum este 
neglijența sau imprudenţa. Prin excepţie, şi acestea din urmă sunt lipsite de efectul exonerator în 
cazul prejudiciilor cauzate direct persoanei. Sunt recunoscute ca valabile clauzele prin care se 
reduc obligaţiile legale ale debitorului, cu condiţia de a nu se încălca normele imperative ale 
legii. 

3) Clauze de limitare a răspunderii sunt acele clauze prin care se stabileşte o limită maximă a 
despăgubirilor. Sunt valabile numai dacă debitorul nu e face vinovat de dol sau de o culpă gravă. 
4) Clauze de agravare a răspunderii sunt acelea prin care debitorul îşi asumă răspunderea 
pentru unele cazuri determinate de forța majoră. Nu sunt valabile clauzele de agravare a 
răspunderii prin care unele obligaţii de mijloace se transformă în obligații de rezultat (de 
exemplu clauza prin care un avocat se angajează faţă de clientul său să câştige procesul). 


CAPITOLUL II 

ASEMANARI SI DEOSEBIRI INTRE RASPUNDEREA CIVILA DELICTUALA SI 
RASPUNDEREA CIVILA CONTRACTUALA. CUMULUL CELOR DOUA 
RASPUNDERI 

1. ASEMANARI SI DEOSEBIRI INTRE RASPUNDEREA CIVILA DELICTUALA SI 
RASPUNDEREA CONTRACTUALA 

1) Asemănări. Răspundera civilă contractuală şi cea delictuală au o esență comună, care rezultă 
din finalitatea lor comună, care este aceea de reparare integrală a prejudiciului cauzat. Deşi 
alcătuiesc împreună o instituție comună, aceea a răspunderii civile, este totuşi necesar să 
observăm şi existenţa anumitor trăsături care individualizează răspuderea contractuală față de 
cea delictuală şi care au o anumită importanță practică. 
2) Deosebiri. Principalele deosebiri sunt următoarele: 
- cu privire la domeniul de aplicare: răspunderea delictuală intevine în toate situaţiile când un 
prejudiciu este cauzat unei persoane prin încălcarea unei obligaţii legale cu caracter general, care 
incumbă tuturor, în timp ce răspunderea contractuală intevine numai atunci când creditorul 
contractual suferă o pagubă ca urmare a neexecutării obligațiilor contractuale de către debitorul 
său. 
- proba culpei: în cazul majorității cazurilor de răspundere civilă delictuale, victima trebuie să 
facă dovada culpei autorului, chiar dacă această dovadă se face prin intermediul prezumțiilor 
simple legate de celelalte elemente dovedite ale răspunderii; dimpotrivă, în cazul obligațiilor de 
rezultat de sorginte contractuală, culpa autorului prejudiciului este prezumată relativ ca urmare a 
neajungerii la rezultatul scontat prin contract. 
- întinderea reparaţiei: în cazul răspunderii civile delictuale, întinderea reparaţiei se stabileşte 
în funcție de cuantumul prejudiciilor directe, previzibile şi imprevizibile; în cazul răspunderii 
contractuale, prejudiciile imprevizibile nu pot face obiectul reparației decât dacă debitorul se 
face vinovat de dol în neexecutarea obligaţiilor contractuale; 
- în materie delictuală, dacă prejudiciul este cauzat de două sau mai multe persoane, acestea sunt 
obligate la reparație în mod solidar (conform art. 1003 Cod civil), dimpotrivă in materie 
contractuală solidaritatea nu se prezumă ci trebuie stipulată expres pentru a opera, răspunderea 
fiind divizibilă în funcție de numărul debitorilor; 
- capacitatea de a răspunde: în materie delictuală răspund toate persoanele despre care se 
dovedeşte că au acționat cu discernământ, indiferent de vârstă sau de starea lor psihică; în 
materie contractuală, capacitatea de a răspunde se suprapune peste capacitatea de exercițiu, care 
se dobândeşte la împlinirea vârstei de 18 ani, având în vedere că pentru antrenarea răspunderii 
civile contractuale, fapta ilicită trebuie să constea în neîndeplinirea obligațiilor asumate printr-un 
contract valabil încheiat. 
- punerea în întârziere - în materie delictuală, autorul faptei prejudiciabile sau persoana 
răspunzătoare este de drept pusă în întârziere; în materie contractuală, punerea în întârziere de 
drept se realizează numai în cazurile de excepție prevăzute de art. 1079 Cod civil, în celelalte 
cazuri fiind necesară punerea în întârziere a debitorului prin notificare sau somaţie expediată 
prin intermediul executorului judecătoresc. 
- prescripția dreptului la acţiune: în materie delictuală este de 3 ani, în timp ce în materie 
contractuală există numeroase termene speciale de prescripţie. 
- convențiile de nerăspundere intervenite înainte de săvârşirea faptei ilicite sunt de regulă 
lovite de nulitate în materie delictuală; în materie contractuală clauzele de nerăspundere sunt 
valabile în anumite limite. 


2. PROBLEMA CUMULULUI INIRE CELE DOUA FORME ALE RASPUNDERII 


CIVILE. OPTIUNEA INTRE TEMEIUL CONTRACTUAL SI TEMEIUL DELICTUAL 
AL RASPUNDERII 

1) Cumulul celor două forme ale răspunderii. Problema cumulului între cele două forme ale 
răspunderii se pune în acele situaţii în care între persoana vătămată şi autorul prejudiciului există 
un contract valabil încheiat şi prejudiciul s-a cauzat creditorului prin neexecutarea obligaţiei sau 
obligațiilor debitorului contractual. Intr-o asemenea situație se pot pune următoarele întrebări: 
- poate sau nu creditorul să opteze între cele două tipuri de răspundere, alegând varianta cea mai 
avantajoasă; 
- poate sau nu creditorul să cumuleze temeiurile pentru cele două tipuri de răspundere pentru a 
obţine repararea prejudiciului care i-a fost cauzat; 
- poate sau nu creditorul, după ce s-a folosit de acţiunea în răspundere contractuală, să recurgă în 
subsidiar şi la acțiunea în răspundere delictuală, pentru a obține întregirea reparației obținute pe 
temei contractual. 

Răspunsurile date mai ales de jurisprudenţă au fost următoarele: 
- victima nu are dreptul (în cazul aceleiaşi fapte ilicite şi prejudiciabile) să obțină două reparaţii, 
una pe temei contractual şi cealaltă pe temei delictual; 
- victima nu are dreptul de a introduce o acțiune hibridă, invocând simultan atât normele 
răspunderii delictuale cât şi pe acelea ale răspunderii contractuale; 
- victima nu are dreptul să utilizeze în subsidiar acțiunea delictuală, după ce a fost introdusă 
acțiunea în răspundere contractuală dacă pe baza celei din urmă au fost obţinute despăgubiri. 

In consecință, rămâne de soluționat problema posibilității opțiunii între acţiunea în temei 
contractual şi aceea în temei delictual pentru situaţia în care intre părți există un contract. 
2) Opţiunea între temeiul contractual şi cel delictual al răspunderii. Răspunsul de principiu 
al literaturii de specialitate şi jurisprudenţei este acela că în cazul neexecutării lato sensu a 
obligaţiilor contractuale, creditorul păgubit nu are dreptul de a opta între acțiunea în răspundere 
contractuală şi acțiunea în răspundere delictuală. De la acest principiu există o singură excepție: 
se consideră că opțiunea între cele dăuă răspunderi este admisibilă în situația în care 
neexecutarea contractului este o infracțiune. Dreptul de opţiune se întemeiază pe dispoziţiile art. 
14 şi 19 din Codul de procedură penală. In prezenţa infracțiunii ca şi faptă ilicită cauzatoare de 
prejudicii, creditorul poate să-şi exercite acțiunea în despăgubiri în cadrul procesului penal sau 
să o intenteze separat, înaintea instanţelor civile. După ce şi-a exercitat dreptul de opțiune în 
materie jurisdicțională, victima nu mai poate reveni asupra hotărârii sale şi să se adreseze 
instanței civile, afară de cazul în care instanţa civilă a fost sesizată înainte de intentarea acțiunii 
penale şi nu a pronunţat încă nici o hotărâre, deoarece electa una via secunda non permititur. In 
literatura de specialitate şi mai ales în jurisprudență se apreciază că există o situaţie în care 
neexecutarea contractului, fiind în acelaşi timp şi infracțiune, creditorul prejudiciat nu are drept 
de opţiune, trebuind să folosească în exclusivitate acțiunea pe temei delictual. Această situație 
este aceea când victima este o persoană lipsită de capacitate de exercițiu sau cu capacitate de 
exercițiu restrânsă. Intr-o altă opinie, soluția menționată a fost criticată, considerându-se că, prin 
dispozițiile art. 17 Cod procedură penală nu s-a urmărit restrângerea dreptului de opțiune al celui 
păgubit între acţiunea pe temei delictual şi aceea pe temei contractual, ci doar a dreptului 
procesual de a alege între instanța penală şi cea civilă, referitor la atribuirea competenţei de a 
judeca litigiul dintre părți. 

TITLUL IV 


CAUZELE CARE EXCLUD EXISTENTA RASPUNDERII CIVILE 


CAPITOLUL I 

NOTIUNEA DE CAUZE CARE EXCLUD EXISTENTA RASPUNDERII CIVILE. 
ENUNTARE. 

1) Noţiune. Prin cauze care exclud existența răspunderii civile înțelegem acele situații sau 
împrejurări în prezența cărora nu sunt întrunite una sau mai multe condiții prevăzute imperativ 
de lege pentru naşterea obligaţiei de reparare în sarcina unei persoane. Dacă prejudiciul există, 
aceste cauze sau împrejurări pot exclude culpa sau greşeala, caracterul ilicit al faptei, raportul de 
cauzalitate ori în acelaşi timp şi culpa şi raportul de cauzalitate. 

2) Enunţarea. Situaţiie care exclud existența răspunderii civile pot fi privitoare la fapta 
pejudiciabilă, raportul de cauzalitatea sau la culpa autorului faptei. In acele ipoteze în care fapta 
prejudiciabilă nu are un caracter ilicit, răspunderea nu există. Alte împrejurări care exclud 
existența răspunderii civile sunt acelea care intervin pe terenul cauzalităţii. Literatura de 
specialitate le consideră cauze exoneratoare de răspundere. In această categorie intră: forţa 
majoră, cazul fortuit, fapta unui tert şi fapta victimei. 


CAPITOLUL II 

CAUZELE CARE INLATURA CARACTERUL ILICIT AL FAPTEI PREJUDICIABILE 
1) Legitima apărare reprezintă fapta necesară săvârşită de o persoană pentru apărarea sa sau a 
altuia sau a unui interes public împotriva unui atac material, direct, imediat şi injust, care pune 
în pericol grav valorile respective, faptă de apărare prin care se cauzează agresorului o pagubă 
(art. 44 alin. 2 Cod penal). Ea nu generează obligaţia de a-l despăgubi pe cel prejudiciat. 

2) Starea de necesitate reprezintă fapta săvârşită pentru a salv viaţa, integritatea corporală, 
sănătatea sau un bun important al autorului sau altei persoane ori un interes public de la un 
pericol iminent şi care, potrivit cu împrejurările, nu poate fi înlăturat altfel (art. 45 alin. 2 Cod 
penal). Ea înlătură caracterul ilicit al faptei prejudiciabile. 

3) Indeplinirea unei îndatoriri legale sau a ordinului dat de o autoritate competentă. Fapta 
prejudiciabilă săvârşită în îndeplinirea unei îndatoriri legale sau numai permisă de lege, precum 
şi fapta săvârşită în executarea unui ordin dat de o autoritate publică, legitimă şi competentă, 
dacă acel ordin nu este vădit ilegal, este lipsită de ilicitate şi deci nu constituie izvor de obligații 
civile în sarcina autorului. Este necesar să fie întrunite următoarele condiţii: ordinul să fie pus în 
executare de persoanele care au această obligaţie; ordinul să fie emis cu respectarea formelor 
legale, de regulă, în scris şi semnat; ordinul să nu aibă caracter vădit ilegal sau abuziv; modul de 
executare a ordinului să nu fie ilicit şi săvârşit din culpă. 

4) Consimțţământul victimei. Clauze de nerăspundere. Fapta prejudiciabilă nu are caracter 
ilicit dacă victima a consimţit, în prealabil, printr-un act juridic, la săvârşirea acelei fapte, ştiind 
că este posibil să i se cauzeze o pagubă. O astfel de clauză este considerată valabilă numai dacă 
fapta prejudiciabilă a fost săvârşită numai cu o culpă uşoară. In schimb, clauza este lovită de 
nulitate absolută dacă fapta a fost săvârşită cu intenţie sau din culpă gravă. Aceste soluţii au fost 
admise numai când prejudiciul s-a cauzat referitor la drepturile patrimoniale. Dimpotrivă, 
clauzele restrictive de răspundere delictuală, referitoare la drepturile personale nepatrimoniale 
(de exemplu dreptul la sănătate, dreptul la viaţă etc.) sunt considerate nule. 

5) Exercitarea normală a unui drept subiectiv exclude răspunderea potrivit principiului 
nemunem laedit qui suo jure utitur. Pentru a nu constitui o faptă ilicită, exercițiul dreptului 

subiectiv trebuie să fie normal, adică potrivit cu scopul lui economic şi social. Exercitarea 
drepturilor subiective în alt scop decât acela în vederea căruia au fost recunoscute de lege sau 


peste limitele lor sau cu rea-credința constituie o faptă ilicită, un abuz de drept. 


CAPITOLUL III 

CAUZE CARE EXCLUD EXISTENTA RAPORTULUI DE CAUZALITATE 

1. FORTA MAJORA SI CAZUL FORTUIT 

1) Reglementare. Atât forța majoră cât şi cazul fortuit intră în noțiunea generală de cauze 
străine neimputabile astfel cum sunt utilizate de art. 1082 Cod civil. Art. 1083 Cod civil prevede 
expres că aceste două cazuri exclud răspunderea civilă. 

2) Criterii de distincţie. In literatura de specialitate mai veche s-a considerat că forța majoră şi 
cazul fortuit sunt noțiuni sinonime. Ulterior s-a revenit asupra celor două noțiuni, considerându- 
se că sunt distincte. Pentru distincție s-au sugerat mai multe criterii: 

- Criteriul subiectiv, bazat pe conceptul de greşeală sau culpă: în timp ce cazul fortuit are 
caracter relativ, în sensul că nu poate fi prevăzut şi evitat cu diligența şi prudența medie a 
omului, forţa majoră este o împrejurare cu caracter absolut şi nu poate fi prevăzută şi nici 
evitată, chiar cu cea mai mare prudenţă (diligență) de care este capabil un om. 

b. Criteriul obiectiv, fundamentat pe ideea de cauzalitate: originea forței majore este externă 
(fenomene naturale, cutremure, inundaţii), pe când aceea a cazului fortuit este internă, situându- 
se în sfera de activitate a celor chemaţi să răspundă (de exemplu, viciul ascuns al unei maşini). 
3) Distincția dintre forţa majoră şi cazul fortuit. In literatura de specialitate se consideră că 
atunci când se pune problema răspunderii civile suntem în prezenţa a două spaţii opuse: spaţiul 
culpei, care angajează răspunderea şi spaţiul forţei majore, care exclude existența răspunderii. 
Autorii care consideră că între forța majoră şi cazul fortuit există deosebiri, plasează cazul 
fortuit într-un sector intermediat aflat între culpă şi absența culpei, adică forța majoră. Din 
redactarea anumitor texte ale Codului civil rezultă că şi legiuitorul a înţeles să distingă între cele 
două noţiuni (art. 1460-1461 Cod civil, 1623-1625 Cod civil). 

Tinând seama de aceste texte şi de cele două teorii privind distinția dintre forța majoră şi 
cazul fortuit, în doctrina românească s-a formulat o teorie eclectică, potrivit căreia: forța majoră 
este un fenomen natural sau social exterior, extraordinar, de nebiruit şi exclude în întregime 
angajarea răspunderii dacă a fost cauza exclusivă a prejudiciului; cazul fortuit cuprinde 
fenomenele naturale, dacă nu au un caracter extraordinar, absolut imprevizibil şi de nebiruit, 
împrejurările sau fenomenele interne, adică acelea care îşi au originea şi se produc în sfera de 
activitate a persoanei chemate să răspundă, cauzele anonime şi faptele neculpabile. 

4) Interesul practic al distincţiei între forţa majoră şi cazul fortuit. In materie contractuală: 
în general atât forța majoră cât şi cazul fortuit exclud existenţa şi angajarea răspunderii civile. 
Prin excepție, există situaţii în care debitorul contractual este chemat să răspundă şi în situaţia în 
care neexecutarea obligaţiilor sale se datorează cazului fortuit (în cazul contractului de transport, 
în cazul răspunderii pentru vicii ascunse). În materie delictuală: distincția prezintă importanță 
deoarece, deşi în cazul anumitor răspunderi (pentru fapta proprie, a părinților pentru fapta 
copilului lor minor, a institutorilor şi artizanilor pentru fapta elevilor şi ucenicilor), atât cazul 
fortuit cât şi forța majoră sunt exoneratoare de răspundere, în cazul răspunderilor de tip obiectiv 
(răspunderea pentru lucruri, răspunderea pentru animale sau pentru ruina edificiului), numai 
forța majoră înlătură răspunderea, nu şi cazul fortuit. 

5) Trăsăturile forţei majore: 

a. Exterioritatea. Forța mjoră constă într-o împrejurare externă şi invincibilă, fără vreo legătură 
cu lucrul care a produs paguba sau cu însuşirile acestuia. Evenimentele de forță majoră sunt de 
cele mai multe ori fenomene naturale extraordinare, străine de activitatea şi voința omului, cum 
sunt cutremurele, inundațiile,trăsnetele. Alteori, ele pot fi evenimente sociale extraordinare, 
precum războaiele şi revoluțiile; 

b. Imprevizibilitatea. Noţiunea se referă deopotrivă la producerea împrejurări respective cât şi 
la efectele sale. Dacă împrejurarea putea fi prevăzută, cel chemat să răspundă este în culpă, 
deoarece nu a prevăzut-o şi nu a luat măsurile necesare pentru preîntâmpinarea urmăsilor 
păgubitoare. Imprevizibilul se deosebeşte de previzibil, la baza distincției stând caracterul 
extraordinar al evenimentului. Imprevizibilitatea trebuie deci, să fie obiectivă şi absolută. 

c. Inevitabilitatea sau irezistibilitatea. Evenimentul şi efectele sale pentru a fi caz de forță 
majoră trebuie să fie imposibil de preîntâmpinat şi de evitat. Irezistibiliatea trebuie să fie 
absolută, adică să privească orice persoană. Aprecierea se face in abstracto (avându-se ca etalon 
posibilităţile unei persoane care depune diligenţa şi prudența maximă). 

6) Efectele forței majore. Principalul efect al forței majore este excluderea răspunderii civile. In 
ce priveşte îtinderea efectului forței majore, distingem între mai multe situații: 

a. Când forța majoră este singurul fenomen care a provocat prejudiciul, se constată lipsa 
raportului de cauzalitate între fapta celui care ar fi obligat la reparare şi pagubă. De asemenea 
este exclusă culpa. 

b. În situaţia în care forța majoră nu este cauza exclusivă a prejudiciului, iar celelalte cauze sunt 
simple cazuri fortuite, răspunderea există sau nu după cum legea prevede sau nu ca şi cauză de 
exonerare de răspundere cazul fortuit. 

c. În situaţia în care forţa majoră cauzează prejudiciul în concurs cu alte împrejurări decât cazul 
fortuit (de exemplu prejudiciul cauzat de un animal sau de un lucru într-o împrejurare de forță 
majoră) trebuie să distingem după cum animalul, lucru etc. a fost un simplu instrument al forței 
majore (caz în care răspunderea este înlăturată) sau au contribuit alături de forţa majoră la 
producerea prejudiciului (caz în care răspunderea se va înlătura doar în proporţie cu contribuția 
forței majore). 

d. În materie contractuală, intervenţia forţei majore poate să producă un efect suspensiv de 
executare (presupune suspendarea executării obligațiilor rezultate din contractele cu executare 
succesivă, până la încetarea forţei majore) sau extinctiv de executare (care presupune stingerea 
obligaţiilor imposibil de executat). 

7) Cazul fortuit. Prin caz fortuit se înțelege o împrejurare internă care îşi are originea în câmpul 
de activitate a celui chemat să răspundă sau într-o împrejurare externă care nu are caracter 
extraordinar şi poate fi prevăzută şi evitată cu diligența şi prudenţa de care este în stare omul cel 
mai capabil. In concluzie, constituie cazuri fortuite: 

a. împrejurări interne, intrinseci lucrurilor sau animalelor celui chemat să răspundă (defectele de 
fabricaţie, sperietura unui animal etc.); 

b. împrejurări externe, neimputabile persoanei chemate să răspundă, fără caracter extraordinar 
(alunecările de teren, ploile torențiale etc.). 

Cazul fortuit exclude în principiu existența răspunderii civile. Prin excepţie, nu o exclude 
în următoarele situaţii: răspunderea pentru prejudiciile cauzate de lucruri, răspunderea pentru 
prejudiciile cauzate de accidente nucleare, răspunderea pentru prejudiciile cauzate de aeronave 
în zbor terţilor la sol, răspunderea pentru prejudiciile cauzate de animale, răspunderea în 
contractul de transport, depozit necesar şi arendă. 

2. FAPTA UNUI TERT SI FAPTA VICTIMEI SAU A CREDITORULUI - CAUZE 
CARE EXCLUD TOTAL SAU IN PARTE ANGAJAREA RASPUNDERII CIVILE 

1) Fapta unei terţe persoane. In materie delictuală, prin tert se înţelege orice persoană, cu 
excepția pârâtului, a victimei şi a acelora pentru care pârâtul ar putea fi obligat să răspundă: 
copii minori, elevi, prepuşi, autorii viciului acsuns al lucrului etc. In materie contractuală, prin 
tert se înțlege orice persoană, alta decât debitorul sau creditorul. Terţul nu trebuie să fie 
identificat. Dacă la originea prejudiciului se dovedeşte că stă fapta terțului, nu se va putea angaja 
răspunderea pârâtului, cu condiția ca fapta terţului să îmbrace forma unei forțe majore. Dacă la 
originea prejudiciului stă atât fapta terţului cât şi aceea a pârâtului şi răspunderea este delictuală 
şi ei vor răspunde solidar. Dacă răspunderea este contractuală, pârâtul trebuie să repare 
prejudiciul doar pro parte. 

2) Fapta victimei sau a creditorului poate, de asmenea, să excludă în tot sau în parte 
răspunderea civilă a pârâtului. Efectele faptei victimei sunt similare cu acelea ale terțului, doar 
că nu se poate pune problema solidarităţii în materie delictuală. Dacă fapta victimei a contribuit 
la producerea prejudiciului, răspunderea pârâtului se va reduce proporțional. Dacă fapta victimei 
este sursa prejudiciului, atunci pârâtul nu va răspunde. Pentru ca răspunderea pârâtului să fie 
exclusă în întregime, este necesar ca fapta victimei să îndeplinească trăsăturile forței majore, 
adică să fie absolut imprevizibilă şi inevitabilă. Dacă pârâtul nu reuşeşte să probeze acest fapt, 
răspunderea sa va exista şi se va divide între pârât şi victimă, ajungându-se la culpă comună. 

PARTEA A III-A 


STATICA, DINAMICA SI STINGEREA OBLIGATIILOR. ASPECTE 
COMUNE ALE FIINTEI OBLIGATIILOR 


TITLUL I 


OBLIGATIILE AFECTATE DE MODALITATI 


CAPITOLUL I 

CONSIDERATII GENERALE PRIVIND MODALITATILE OBLIGATIILOR 

1) Noţiune. Obligațiile pure şi simple sunt acele raporturi juridice care îşi produc efectele 
ireversibil şi se execută, în întregime, imediat după naşterea lor. Dimpotrivă, obligațiile afectate 
de modalități sunt acele raporturi obligaţionale care prezintă anumite particularități în ce priveşte 
ființa sau executarea ori subiectele şi obiectul lor, elemente suplimentare ce sunt de natură a 
produce anumite efecte şi care le conferă o anumită specificitate față de obligaţiile pure şi 
simple. 

2) Clasificare: 

A. după modul în care afectează existenţa sau executarea obligațiilor: 

a. obligaţii sub condiţie; 

b. obligații cu termen; 

B. după modul în care modalitățile privesc subiectele raportului juridic: 

a. obligaţii indivizibile; 

b. obligații solidare; 

c. obligaţii in solidum; 

C. după modul în care modalitățile afectează obiectul obligaţiilor: 

a. obligaţii facultative; 

b. obligații alternative; 


CAPITOLUL II 

MODALITATILE CARE AFECTEAZA FIINTA SAU EXECUTAREA OBLIGATIILOR 
1. CONDITIA 

1) Definiţie. Condiţia este un eveniment viitor susceptibil sau nesusceptibil a se produce, de a 
cărui realizare părțile au făcut să depindă naşterea sau stingerea raportului obligațional, cu efect 
retroactiv. Obligaţiile afectate de această modalitate se numesc obligații sub condiție. Condiţia 
este reglementată ca modalitate a obligaţiilor de art. 1004-1021 Cod civil. 

2) Clasificarea condiţiilor ca modalităţi ale obligaţiilor: 

A. după originea condiţiei: 

a. condiția cazuală este aceea a cărei realizare depinde de hazard sau exclusiv de voința unei 
terțe persoane nedeterminate, nefiind în puterea creditorului sau debitorului (art. 1005 Cod 
civil). Ex.: dacă voi câştiga la loto săptămâna viitoare, dacă o persoana decedează înaintea alteia 
etc. 

b. condiția mixtă este acea împrejurare a cărei realizare sau nerealizare depinde de voinţa uneia 
din părțile raportului obligațional şi de voinţa unei terțe persoane determinate (art. 1007 Cod 
civil). Ex.: mă oblig să-ți vând autoturismul meu dacă voi obţine un îmrumut de la X. 

c. condiția potestativă este aceea a cărei realizare depinde de voinţa uneia din părțile raportului 
obligaţional (art. 1006 Cod civil). Ea poate fi: - condiție potestativă pură atunci când realizarea 
evenimentului depinde exclusiv de voinţa uneia din părți. Ex.: dacă voi dori, când îmi va plăcea 
etc. Obligaţia sub condiție potestativă pură suspensivă din partea debitorului este nulă (art. 
1010 Cod civil). Din interpretarea per a contrario a textului citat, rezultă că o condiție pur 
potestativă rezolutorie din partea debitorului este valabilă, deoarece dacă există şi 
consimțământul celeilalte părți, ea are valoarea unei clauze exprese de revocare unilaterală a 
obligaţiei. Condiţiile pur potestativă suspensivă sau rezolutorie din partea creditorului sunt 
valabile deoarece raportul obligaţional se naşte iar valabilitatea obligaţiei nu este afectată. Ex.: 
mă oblig să-ți vând imobilul proprietatea mea dacă te vei hotărî să îl cumperi. 

- condiția potestativă simplă este acel eveniment a cărui realizare sau nerealizare depinde de 
voința unei părți şi de un fapt exterior ori de voinţa unei persoane nedeterminate. Ex.: mă oblig 
să te împrumut dacă mă voi angaja, voi cumpăra autoturismul dacă mă voi căsători. Obligaţia 
sub condiţie potestativă simplă suspensivă sau rezolutorie din partea creditorului sau a 
debitorului este valabilă. De la această regulă există o singură excepție. Conform art. 822 Cod 
civil, condiția potestativă pură sau simplă din partea donatorului este nulă. 

B. După cum condiția constă în realizarea sau nerealizarea unui anume eveniment, ea poate fi: 
pozitivă (când existenţa obligaţiei depind de un eveniment ce urmează să se realizeze) sau 
negativă (când existenţa obligaţiei depinde de un eveniment ce urmează să nu se realizeze); 

C. Codul civil mai distinge între: 

a. condiția imposibilă care constă într-un eveniment ce nu se poate realiza material sau juridic. 
Obligaţia afectată de o condiţie suspensivă nulă este nulă (art. 1008 Cod civil); 

b. condiţia ilicită sau imorală constă într-un fapt prohibit de lege sau contrar bunelor moravuri. 
Obligaţia afectată de o condiţie suspensivă ilicită sau imorală este nulă (art. 1008 Cod civil); 

In ambele cazuri, condiția rezolutorie imposibilă sau ilicită ori imorală nu afectează în nici un fel 
existența obligaţiei, trebuind să fie considerată pură şi simplă. 

D. Cea mai importantă clasificare din punct de vedere practic este făcută după efectele pe care le 
produce: 

a. condiția suspensivă este acel eveniment de care depinde naşterea raportului obligațional. Ex.: 
îti vând autoturismul meu dacă mă voi angaja. Efectele condiţiei suspensive pot fi determinate 
după trei etape: 

- pendente conditione (între momentul naşterii raportului de obligații şi cel al realizării 
condiţiei). In toată această perioadă, se consideră că obligația încă nu există. In consecinţă: 
crditorul nu poate cere executarea prestaţiei de către debitor; dacă debitorul execută obligaţia, 
poate cere restituirea ei; nu se poate invoca de către nici o parte compensaţia; prescripția 
dreptului la acțiune nu curge în acest interval de timp; riscul pieirii fortuite a bunului este 
suportat de către debitorul obligaţiei. Creditorul poate: să ia anumite măsuri de conservare 
adreptului; poate cerea constituirea de garanţii; poate cesiona sau garanta cu dreptul său; 

- eveniente conditione (după momentul realizării conndiției suspensive). După acest moment, 
obligația se naşte, cu efecte retroactive, devenind pură şi simplă. Consecințele sunt: plata 
efectuată pendente conditione devine o plată valabilă; drepturile sub condiție transmise terţilor 
de către creditor se consolidează. De la regula efectului retroactiv al condiţiei există trei excepții: 
termenul de prescripţie extinctivă începe să curgă numai de la data realizării condiției; fructele 

culese sau percepute de către debitor anterior împlinirii condiției, i se cuvin; actele de 
administrare făcute înainte de împlinirea ondiţiei rămân valabile; 
- deficiente conditione (dacă evenimentul nu s-a realizat). Când împrejurarea nu s-a realizat se 
consideră că între cele două părți nu a existat niciodată obligația respectivă, astfel incât toate 
pestaţiile executate se restituie şi garanţiile se desființează cu efect retroactiv. 
b. condiția rezolutorie este acel eveniment a cărui realizare duce la stingerea raportului 
obligațional. Ex.: contractul se desfiinţează cu efect retroactiv dacă vânzătorul va fi eliberat din 
funția pe care o deține. 

Efectele condiţiei rezolutorii: 
- pendente conditione obligaţia există şi trebuie executată ca şi când ar fi pură şi simplă; 
- eveniente conditione, obligaţia se desființează cu efect retroactiv, considerându-se că nu a 
existat niciodată. Obligaţiile executate pendente conditione vor trebui restituite; 
- deficiente conditione, obligaţia se va consolida definitiv devenind pură şi simplă retroactiv, din 
momentul naşterii sale. 


2. TERMENUL 

1) Noţiune. Termenul este un eveniment viitor şi sigur care afectează exigibilitatea sau stinge 
obligaţia, fără efecte retroactive. 

2) Clasificarea şi efectele termenelor: 

A. După efectele pe care le produce: 

a. termenul suspensiv este acela care amână exigibilitatea obligaţiei până în momentul împlinirii 
sale. Ex.: vânzarea pe credit. Acest termen are ca efect amânarea exercitării drepturilor şi 
executării obligațiilor într-un anumit interval de timp. Până la împlinirea termenului, creditorul 
poate să ia măsuri de conservare a dreptului; dacă debitorul execută prestațiile înaintea împlinirii 
termenului, el face o plată valabilă şi definitivă; riscul pieirii fortuite a obiectului derivat al 
obligaţiei de a da este suportat de către creditorul obligaţiei, adică de către dobânditor; până la 
împlinirea termenului nu se poate opune compensaţia legală; prescripția extinctivă începe să 
curgă numai de la data împlinirii termenului suspensiv; 

b. termenul extinctiv este acela la a cărui împlinire obligatia civilă se stinge pentru viitor. Acest 
termen stabileşte durata de timp în care raportul obligațional are existență. Ex.: locaţiunea, 
comodatul, obligaţia de întreținere. Implinirea termenului extinctiv are ca efect încetarea sau 
stingerea efectelor raportului obligational pentru viitor. Până la împlinirea termenului extinctiv, 
obligaţia există şi părțile o execută definitiv şi ireversibil. 

B. După faptul cunoaşterii sau necunoaşterii momentului împlinirii sale: 

a. termen cert este acela a cărui împlinire este cunoscută cu exactitate din momentul naşterii 
obligaţiei. Ex.: voi plăti preţul în ziua de Crăciun a anului 2006; 

b. termenul incert este acel termen a cărui zi de implinire nu este cunoscută cu exactitate. Ex.: 
în cazul rentei viagere debitorul va fi liberat de datorie la data morții credirentierului care nu este 
cunoscută în momentul încheierii contractului; 

C. In funcţie de originea sa: 

a. termenul convențional este stabilit prin acordul de voinţă al părților. Ex.: creditul se acordă 
pe un anumit termen; 

b. termenul legal este stabilit printr-un text de lege. Ex.: moratoriul sau prorogarea legale; 

c. termenul judiciar (termen de graţie) este acrdat de instanţele de judecată. Ex.: termenul 
acordat de instanța de judecată debitorului cumpărător pentru a-şi executa obliaţia de plată a 
prețului şi a evita astfel rezoluţiunea contractului. 

CAPITOLUL III 

MODALITATI PRIVITOARE LA OBIECTUL OBLIGATIILOR 

1. OBLIGATIILE ALTERNATIVE 

1) Noţiune. Obligaţia alternativă este acel raport de obligaţii care are ca obiect două sau mai 
multe prestații, dintre care, la alegerea uneia din părți, debitorul este ţinut să execute doar una 
singură, pentru a se elibera de datorie. Obligațiile alternative sunt reglementate de art. 1026- 
1033 Cod civil. Conform art. 1027 Cod civil, dreptul de a alege prestația care se execută 
aparține debitorului, cu excepţia unei clauze exprese care acordă acest drept creditorului. 

2) Efecte: 

- dacă dreptul de opțiune între prestații aparține debitorului: dacă până la scadenţă debitorul nu 
execută nici una din obligaţiile alternative, atunci el va fi decăzut din dreptul de opţiune care va 
reveni creditorului; dacă una dintre obligații este imorală, ilicită sau imposibilă sau dacă obiectul 
unei dintre obligații piere fortuit, ea va fi considerată pură şi simplă având un singur obiect; dacă 
obiectul derivat al ambelor prestații a pierit fortuit, atunci obligația se stinge; dacă numai unul a 
pierit fortuit, iar celălalt din culpa debitorului, creditorul are dreptul să ceară preţul celui din 
urmă. 

- dacă dreptul de alegere aparţine creditorului, obligaţia alternativă produce următoarele efecte: 
dacă unul din obiectele derivate ale obligaţiilor alternative a pierit fortuit, creditorul poate 
petinde celălalt obiect; dacă unul din lucruri piere fortuit iar celălalt din culpa debitorului, 
creditorul poate cere preţul lucrului pierit din culpa debitorului; dacă doar unul din lucruri a 
pierit şi aceasta din culpa debitorului, creditorul poate cere celălalt lucru sau prețul celui pierit; 
dacă ambele lucruri au pierit din culpa debitorului, creditorul poate cere preţul oricăruia dintre 
ele; dacă ambele lucruri au pierit fortuit, obligația se stinge. 


2. OBLIGATIILE FACULTATIVE 

1) Noţiune. Obligațiile facultative sunt acele raporturi obligaționale care au ca obiect, la 
naşterea lor, o singură prestație, dar debitorul are posibilitatea de a se libera executând o altă 
prestație determinată prin acordul părților. 

2) Efecte. Creditorul poate cere debitorului să execute numai prestaţia care constituie obiectul 
obligaţiei. Cealaltă prestație este doar o facultate de plată la care poate recurge numai debitorul, 
chiar dacă a fost obligat la executare printr-o hotărâre judecătorească definitivă. Dacă obiectul 
obligaţiei piere fără culpa debitorului, debitorul este liberat de datorie. 


CAPITOLUL IV 
MODALITATILE PRIVITOARE LA OBIECTUL OBLIGATIILOR 


1. PRINCIPIUL  DIVIZIBILITATII DREPTURILOR SI DATORIILOR DIN 
CONTINUTUL RAPORTURILOR OBLIGATIONALE CU PLURALITAIE DE 
SUBIECTE 

1) Pluralitatea de subiecte. Obligaţiile conjuncte. Există anumite obligaţii în cadrul cărora 
există doi sau mai mulți creditori şi un singur debitor (pluralitate activă) sau un creditor şi doi 
sau mai mulți debitori (pluralitate pasivă) sau doi sau mai mulţi creditori şi doi sau mai mulți 
debitori (pluralitatea activă şi pasivă). In cazul pluralităţii de subiecte, dreptul de creanţă şi 
datoria se împart sau divid, de plin drept, în atâtea fracțiuni, de regulă egale, câți creitori şi 

debitori există în acel raport juridic de obligații. Asemenea obligaţii se numesc conjuncte sau 
divizibile. 

Obligaţiile conjuncte se caracterizează prin: 
- există mai multe raporturi obligaţionale independente unele de altele; 
- fiecare debitor poate fi urmărit numai pentru partea sa de datorie; 
- fiecare creditor poate urmări pe debitor numai pentru partea de creanță ce i se cuvine; 
- insolvabilitatea unuia sau unora dintre debitori este suportată de creditor; 
- punerea în întârziere sau întreruperea prescripției făcută de un creditor nu profită şi celorlalți 
creditori; 
- punerea în întârziere sau întreruperea prescripției făcută faţa de un debitor nu produce efecte 
față de ceilalți debitori; 
- plata făcută de un debitor nu produce efect liberatoriu față de ceilalți debitori. 
2) Excepţii. Pentru a înlătura inconvenientele pe care le presupune divizibilitatea obligaţiilor, 
Codul civil a reglementat două excepții de la regula expusă mai sus: obligaţiile indivizibile şi 
obligaţiile solidare. La acestea, literatura de specialitate şi practica judiciară au adăugat şi 
categoria obligațiilor in solidum. 


2. OBLIGATIILE INDIVIZIBILE IN INTELES RESTRANS 

1) Noţiune. Obligaţiile indivizibile, în înțelesul strict al cuvântului, sunt acele raporturi 
obligaționale cu pluralitate de subiecte al căror obiect este nesusceptibil de divizare prin natura 
sa (indivizibilitate naturală) ori prin convenţia părților (indivizibilitate convenţională). 
Indivizibilitatea naturală este aceea care rezultă din natura indivizibilă a prestaţiei. Ex: obligația 
a doi debitori de a da un autoturism. Indivizibilitatea convenţională intervine atunci când, deşi 
prestația este în natura sa divizibilă, părțile se înţeleg să o considere indivizibilă. 

2) Efecte: 

A. In caz de indivizibilitate activă: 

- oricare creditor poate cere executarea în întregime a obligaţiei de către debitor; 

- punerea în întârziere sau întreruperea prescripţiei de către un creditor, produce acelaşi efect şi 
cu privire la ceilalți creditori; 

- remiterea de datorie, darea în plată, cesiunea de creanţă şi novaţia făcute de către un singur 
creditor cu privire la dreptul de creanţă nu sunt opozabile celorlalți creditori. 

B. In caz de indivizibilitate pasivă: 

-. executarea obligaţiei poate fi cerută în întregime de la un singur debitor; 

- punerea în întârziere sau întreruperea prescripției făcută față de un debitor produce aceleaşi 
efecte şi faţă de ceilalți debitori; 

- debitorul urmărit nu poate opune creditorului beneficiul de diviziune dar poate solicita un 
termen pentru introducerea în cauză a codebitorilor; 

- plata clauzei penale prevăzută referitor la obligația indivizibilă poate fi cerută în totalitate de la 
debitorul în culpă sau de la ceilalți debitori dar numai în proporţie cu partea de datorie care 
revine fiecăruia. 


3. OBLIGATIILE SOLIDARE 

1) Noţiune. Obligaţia solidară este acel raport obligaţional cu pluralitate de subiecte care 
prezintă particularitatea că oricare creditor solidar poate cere plata în întregime a datoriei sau 
oricare debitor solidar este ţinut să execute întreaga prestație la care are dreptul creditorul. 
Obligaţiile solidare sunt reglementate de art. 1034-1056 Cod civil. 

2) Solidaritatea activă presupune ca oricare dintre creditorii solidari are dreptul să ceară 
debitorului comun plata întregii creanţe datorate, iar executarea în totalitate a prestaţiilor față de 
un singur creditor are ca efect liberarea de plată a debitorului. Solidaritatea activă poate lua 
naştere dintr-un act juridic, contract sau testament. 
Efectele acestei solidarități sunt: 
- oricare creditor poate pretinde debitorului plata integrală a datoriei; 
- debitorul poate plăti datoria la alegerea sa oricărui creditor, cât timp nu a fost chemat în 
judecată de către unul din ei; 
- în raporturile dintre cocreditorii solidari operează o prezumție de mandat tacit de reprezentare 
dat de ceilalți creditori în favoarea celui care acționează în folosul tuturor şi al său. Consecința 
acestei prezumțţii este că toate actele făcute de un creditor care folosesc şi celorlalți (întreruperea 
prescripției, punerea în întârziere, cererea de daune moratorii, primirea efectivă a plăţii, 
obţinerea unei hotărâri judecătoreşti de condamnare a debitorului), le vor profita cocreditorilor şi 
toate cele care nu le profită acestora le vor fi inopozabile cocreditorilor (actele de dispoziție 
asupra creanţelor, hotărârea judecătorească nefavorabilă obținută de către unul din creditori). 
3) Solidaritatea pasivă presupune dreptul creditorului să pretindă plata întregii datorii de la 
oricare dintre debitorii solidari iar, la nevoie să urmărească pe oricare, la alegerea sa. 
Solidaritatea pasivă trebuie să fie expres stipulată, deoarece nu se prezumă (art. 1041 Cod civil). 
Dimpotrivă, în cazul dreptului comercial, solidaritatea pasivă este prezumată de lege (art. 42 
Cod comercial). Sursele solidarităţii pasive sunt voinţa părților şi legea. Solidaritate pasivă 
legală există în cazul coautorilor unei fapte ilicite cauzatoare de prejudicii (art. 1003 Cod civil); 
comandanților care au împuternicit aceeaşi persoană, pentru efectele mandatului (art. 1561 Cod 
civil); executorilor testamentari ai aceleiaşi succesiuni, pentru bunurile mobile ce le-au fost 
încredințate (art. 918 alin.2 Cod civil); antreprenorul şi arhitectul răspund solidar pentru ruina 
edificiului din cauza viciului de construcție sau a terenului pe care s-a amplasat construcția (art. 
1483 Cod civil). 

Solidaritatea pasivă se caracterizează prin următoarele: 
- obligaţia solidară are unul şi acelaşi oiect; 
- obligația solidară presupune o pluralitate de raporturi obligaționale, astfel încât, de exemplu, 
desființarea obligaţiei unui debitor solidar nu va avea ca efect desființarea obligaţiei celorlalți 
debitori sau urmărirea unui debitor nu va avea drept consecință pierderea dreptului creditorului 
de a-i urmări pe ceilalți etc; 
- între codebitorii solidari operează o prezumție de mandat tacit reciproc de reprezentare, astfel 
încât actele făcute de către un debitor care duc la liberarea sa de plată, totală sau parțială, vor 
profita şi celorlalți debitori. 
4) Efectele solidarităţii pasive: 
- Intre creditor şi debitorii solidari: creditorul poate cere ca obligația să fie executată de către 
oricare dintre debitorii solidari, debitorul urmărit neputând să-i opună acestuia beneficiul de 
discuție sau de diviziune (art. 1042 Cod civil). In plus, urmărirea unuia dintre debitori nu va 
împiedica urmărirea celorlalți debitori solidari, decât dacă creditorul şi-a încasat creanța în 
întregime ca efect al primei urmăriri. Plata făcută de către un debitor va avea ca efect liberarea 
de datorie a tuturor codebitorilor în raport cu creditorul. Intreruperea prescripției, punerea în 
întârziere, cererea de daune interese moratorii făcute faţa de unul din debitori, va produce efecte 
fața de toți debitorii solidari. Pe de altă parte, debitorul urmărit poate să opună creditorului 
excepţiile comune care profită tuturor debitorilor (cauzele de nulitate a obligaţiei sau de stingere 
a acesteia sau modalităţile care o afectează, etc.) şi excepţiile personale care profită doar 

debitorului care le invocă (de exemplu, nulitatea relativă datorată vicierii consimțământului 
acestui debitor). 

- Intre codebitorii solidari. Intre codebitori nu există solidaritate, obligația lor fiind divizibilă. 
Atunci când obligația este executată de către unul dintre debitori, prestaţia executată se împarte 
de drept între debitori, debitorul care a plătit putând cere restituirea proporțională a prestației de 
la codebitori. De regulă, divizarea creanţei se realizează în mod egal, cu excepţia cazului în care 
se dovedeşte o altă contribuție la naşterea creanței. Acţiunea în regres a debitorului plătitor fața 
de codebitori poate fi o acţiune subrogatorie (art. 1108 pct. 3 Cod civil) sau o acţiune personală 
întemeiată pe mandat sau gestiune de afaceri. 

5) Incetarea solidarităţii pasive are loc ca urmare a plății întregii datorii cre creditor, morții 
unui codebitor solidar, renunțării la solidaritate de către creditor. 


4. OBLIGATIILE IN SOLIDUM 

1) Noţiune. Existenţa acestui tip de obligaţii este controversată în literatura de specialitate, unii 
autori considerând că oligațiile in solidum nu reprezintă decât o particularitate a solidarității 
pasive. Prin particularitățile pe care le prezintă, obligațiile in solidum se deosebesc însă de 
celelalte categorii de indivizibilitate pasivă, mai ales prin aceea că, în raporturile dintre 
codebitori, debitorul care a efectuat plata are un drept de regres pentru întreaga datorie plătită 
față de codebitorul său. 

2) Cazuri de obligaţii in solidum: obligația comitentului de a repara prejudiciul cauzat de 
prepusul său, obligaţia părinților de a repara prejudiciile cauzate de copiii lor minori, obligația 
persoanei juridice de a repara prejudiciile cauzate de organele sale, obligatia asigurătorului de a 
despăgubi pe cel căruia asiguratul i-a cauzat o pagubă. 


TITLUL II 


GARANTAREA EXECUTARII OBLIGATIILOR 


CAPITOLUL I 

CONSIDERATII GENERALE PRIVIND GARANTIILE EXECUTARII 
OBLIGATIILOR 

1) Preliminarii. Prin garantarea obligațiilor se înțelege totalitatea mijloacelor juridice, adică a 
drepturilor şi obligațiilor recunoscute direct de lege sau născute din acordul de voință al părților 
raportului obligațional, prin a căror exercitare se asigură realizarea drepturilor de creanță. 
Garantarea executării obligațiilor se realizează prin două categorii de mijloace juridice: generale 
(care sunt recunoscute tuturor creditorilor în temeiul dreptului lor de gaj general prevăzut de art. 
1718 Cod civil) şi mijloace juridice speciale (care sunt recunoscute numai unor categorii de 
creditori). 

Creditorii care beneficiază doar de mijloacele generale de garatare a obligațiilor se 
numesc creditori chirografari, iar creditorii care beneficiază şi de mijloacele speciale de 
garantare a obligațiilor se numesc creditori cu garanții. 

2) Garanţiile generale ale executării obligațiilor reprezintă toate mijloacele juridice 
recunoscute creditorilor în temeiul dreptului lor de gaj general, conferind creditorilor două tipuri 
de garanții: preventive şi de conservare precum şi reparatorii. 

3) Garanţiile speciale ale executării obligațiilor sunt acele mijloace juridice care conferă 
creditorului cu garanţii anumite drepturi şi prerogative suplimentare față de creditorii 

chirografari şi care constau în posibilitatea urmăririi, în caz de neexecutare voluntară a obligaţiei 
de către debitor, şi a unei alte persoane sau a unui anumit bun ce face obiectul garanţiei. 
Garanţiile speciale sunt de două feluri: personale şi reale. 


CAPITOLUL II 
DREPTUL DE GAJ GENERAL AL CREDITORILOR. GARANIIILE GENERALE 
ALE OBLIGATIILOR 


1. GAJUL GENERAL AL CREDITORILOR. GARANTIILE GENERALE ALE 
OBLIGATIILOR 

1) Noţiune. Debitorul răspunde în temeiul art. 1718 Cod civil faţă de creditorul său cu întreg 
patrimoniul său. Textul de lege menţionat instituie aşa-numitul drept de gaj general al 
creditorilor. Dreptul de gaj general se deosebeşte de dreptul real de gaj, care este o garanție 
specială ce beneficiază de o reglementare distinctă (art. 1685-1697 Cod civil). 

2) Garanţiile generale ale executării obligaţiilor: 

A. Mijloacele preventive şi de conservare sunt menite să preîntâmpine insolvabilitatea 
debitorului sau să conserve dreptul creditorului de a-şi realiza creanța prin urmărirea bunurilor 
debitorului. Acestea sunt: 

- sechestrul asigurător asupra bunurilor debitorului; 

- înscrierea în cartea funciară a drepturilor debitorului la cererea creditorului; 

- dreptul creditorilor de a interveni în procesele debitorului cu privire la anumite bunuri din 
patrimoniul său şi în procesele de sistare a coproprietății sau de ieşire din indiviziune în care este 
parte debitorul; 

- dreptul creditorilor de a cere separaţia de patrimoniu, la moartea debitorului; 

- asigurarea de dovezi privind bunurile debitorului; 

- acțiunea oblică; 

B. Mijloacele reparatorii sunt acele acţiuni prin care creditorul se apără de actele frauduloase ori 
simulate încheiate de debitor, în principal pentru a-i vătăma interesele. Aceste mijloace sunt: 

- acțiunea pauliană sau revocatorie; 

- acțiunea în simulaţie prin care creditorul solicită înlăturarea unui act aparent încheiat de către 
debitor şi care îi este defavorabil; 


2. ACTIUNEA OBLICA 

1) Noţiune. Acţiunea oblică este acel mijloc juridic prin care creditorul exercită drepturile şi 
acțiunile debitorului său atunci când acesta din urmă refuză sau neglijează să şi le exercite. Ea 
este reglementată de art. 974 Cod civil. 

2) Domeniul de aplicare. Acţiunea oblică poate fi exercitată cu privire la toate drepturile şi 
acțiunile cu caracter patrimonial. Creditorii nu au posibilitatea de a utiliza acțiunea oblică pentru 
drepturile şi acţiunile extrapatrimoniale ale debitorului lor. De asemenea, există drepturi şi 
acțiuni patrimoniale pe care creditorii nu le pot exercita în numele debitorului pe cale oblică. 
Acestea sunt:. cele legate de actele de administrare ale patrimoniului debitorului (cum ar fi 
încheierea unui contract de închiriere a bunurilor debitorului sau contractarea unor lucrări de 
reparaţii ale bunurilor acestuia), pentru că l-ar pune pe acesta în situația unui incapabil; 
drepturile şi acțiunile patrimoniale cu caracter strict personal, în sensul că implică o apreciere 
din partea titularului lor (revocarea unei donaţii pentru ingratitudine, renunțarea la o succesiune, 

etc.);, drepturile patrimoniale incesibile (dreptul la pensie, dreptul la o bursă de studii, dreptul de 
abitație, etc.); 

3) Condiţiile de admisibilitate: 

- creditorul să aibă o creanţă certă, lichidă şi exigibilă asupra debitorului; nu este necesară 
anterioritatea creanţei față de dreptul care urmează să fie exercitat pe cale oblică şi nici să existe 
un titlu excutoriu. 

- debitorul să fie inactiv, adică să neglijeze sau să refuze exercițiul dreptului său; 

- interesul serios şi legitim al creditorului pentru exercitarea drepturilor şi acțiunilor 
debitorului; acest interes se consideră că există atunci când debitorul, prin pasivitatea sa, este 
amenințat de insolvabilitate sau îşi agravează insolvabilittea existentă. 

4) Efectele acţiunii oblice: 

- pârâtul acționat în justiţie de către creditor în numele debitorului său poate să opună acestuia 
toate excepţiile şi apărările pe care le-ar putea opune şi debitorului; 

- în cazul în care acțiunea este exercitată cu succes, se va evita micşorarea activului patrimonial 
al debitorului, conservându-se în acest mod gajul general şi colectiv al tuturor creditorilor 
debitorului; 

- hotărârea judecătorească va fi opozabilă debitorului cu condiția ca acesta să fi fost introdus în 
proces. 

5) Trăsăturile acţiunii oblice 

- este o acţiune care are un caracter preventiv şi de conservare a patrimoniului debitorului; 

- este o acțiune care un caracter colectiv, în sensul că în cazul în care este admisă profită tuturor 
creditorilor, nu numai celui care a avut calitatea de reclamant. 


3. ACTIUNEA PAULIANA 

1) Noţiune. Acţiunea pauliană (numită şi revocatorie) este acea acțiune prin care creditorul 
solicită revocarea sau desființarea judiciară a actelor încheiate de debitor în frauda drepturilor 
sale. Ea este reglementată expres de art. 975 Cod civil. 

2) Domeniul de aplicare. Pe calea acțiunii pauliene se poate solicita, în principiu, desființarea 
oricărui act juridic, cu titlu oneros sau gratuit, prin care debitorul a micşorat în mod fraudulos 
gajul general al creditorilor săi. Mai mult, pe calea acţiunii pauliene, creditorul poate să atace 
chiar şi o hotărâre judecătorească rămasă definitivă. Prin excepție, nu pot fi atacate pe calea 
acțiunii pauliene:actele care privesc drepturile personale nepatrimoniale; actele privitoare la 
drepturile patrimoniale care implică o apreciere personală, de ordin subiectiv a debitorului; 
actele referitoare la drepturi patrimoniale neurmăribile; actele prin care debitorul angajează noi 
datorii; actele de împărțeală ale unei succesiuni, cu excepția cazului în care împărțeala s-a făcut 
în lipsa creditorilor sau în prezenţa acestora, dar neţinându-se seama de opoziția lor (art. 785 
Cod civil); 

3) Condiţii de admisibilitate: 

- existența unei creanţe certe, lichide şi exigibile, pentru formularea acțiunii pauliene fiind 
necesară existenţa unui titlu executoriu 

- anterioritatea creanţei față de actul a cărui revocare se cere; prin excepţie, în situația în care 
debitorul a perfectat actul anterior contractării datoriei, dar cu intenţia vădită de a frauda 
interesele viitoare ale creditorului, condiția nu trebuie să fie îndeplinită; 

- actul să fi fost încheiat de debitor în frauda intereselor creditorului, adică să-i fi cauzat acestuia 
un prejudiciu. Prejudiciul constă în provocarea stării de insolvabilitatea a debitorului sau în 
agravarea stării de insolvabilitatea deja existentă; 

- frauda debitorului. Pentru a fi îndeplinită această condiție, este necesar ca debitorul să fi 
cunoscut că prin încheierea actului îşi provoacă sau agravează insolvabilitatea, cauzând un 
prejudiciu creditorilor săi; 

- complicitatea terțului la frauda debitorului. Prin excepție, această condiţie nu trebuie dovedită 
(fiind prezumată după unii autori, nrfiind necesară după alți autori) atunci când actul prin care 
terțul dobândeşte un bun de la debitor este cu titlu gratuit; 

4) Efectele acţiunii pauliene: 

- față de terțul dobânditor, actul juridic va fi revocat însă revocarea nu se va produce decât în 
limitele necesare realizării dreptului de creanţă al creditorului reclamant; 

- față de debitor, actul revocat continuă să rămână în ființă şi să-şi producă efectele în raporturile 
sale cu terțul contractant; 

- faţă de ceilalți creditori ai debitorului, admiterea acţiunii pauliene nu va produce nici un efect, 
profitând exclusiv creditorului care a formulat-o; 

5) Natura juridică a acţiunii pauliene: 

-. acţiunea pauliană este o acţiune personală - creditorul care o exercită nu invocă un drept al 
debitorului ci un drept propriu, cu caracter personal, întemeiat pe dreptul său de gaj general; 

- acțiunea pauliană este o acţiune reparatorie, menită să reîntregească gajul general al 
creditorului prin declararea ca inopozabil a actului încheiat de către debitor. 


CAPITOLUL III 

GARANTIILE PERSONALE. FIDEJUSIUNEA 

1) Noţiune. Fidejusiunea sau cauţiunea, este un contract prin care o terță persoană numită 
fidejusor, se obligă față de creditorul altei persoane să plătească datoria debitorului dacă acesta 
nu o va face el însuşi la scadență. Fidejusiunea este reglementată de art. 1652-1684 Cod civil. 

2) Felurile fidejusiunii. Fidejusiunea poatea fi: 

- convenţională, atunci când părțile raportului de obligaţii stabilesc că, pentru garantarea 
executării obligaţiei, debitorul va aduce angajamenul unui fidejusor; 

- legală, atunci când un text de lege prevede că debitorul este obligat să aducă un fidejusor 
pentru garantarea obligaţiilor pe care le are față de cealaltă parte. 

3) Caracterele fidejusiunii: 

a. este un contract consensual care se încheie valabil prin simplul acor de voinţă realizat între 
fidejusor şi creditor. Forma scrisă este indicată însă pentru a se putea face proba contractului. 

b. este o garanție expresă, în sensul că obligația asumată de către fidejusor faţă de creditor 
trebuie să fie certă; 

c. este un contract esențialmente unilateral, dând naştere la obligații numai în sarcina 
fidejusorului. Raporturile care se pot naşte între fidejusor şi debitorul a cărui obligație este 
garantată nu rezultă din contractul de fidejusiune; 

d. este un contract cu titlu gratuit deoarece fidejusorul nu urmăreşte să obțină un echivalent al 
obligaţiei sale de la creditorul cu care contractează; 

e. este un contract accesoriu însoțind şi garantând obligația principală a debitorului față de 
creditor. In consecință:l. fidejusiunea urmează soarta obligaţiei principale; 2. întinderea 
fidejusiunii nu poate depăşi pe aceea a obligaţiei principale, în caz contrar fiind lovită de nulitate 
pentru ceea ce depăşeşte obligaţia principală; 3. fidejusiunea nedeterminată a unei obligații 
principale se întinde la toate accesoriile datoriei; 

4) Condiţiile privind persoana fidejusorului. Fidejusorul, conform art. 1659-1660 Cod civil, 
trebuie să îndeplinească următoarele condiții: 

a. să aibă capacitate deplină de exercițiu; 

b. să fie o persoană solvabilă - solvabilitatea se apreciază în funcție de bunurile imobile 
ipotecabile pe care acesta le are în proprietate şi care se află la o distanță rezonabilă, pentru a 
putea fi executate; 

5) Efectele fidejusiunii: 

A. In raporturile dintre fidejusor şi creditor: în cazul în care debitorul principal refuză să-şi 
execute obligația față de creditor, acesta are dreptul să treacă la urmărirea fidejusorului, chiar 
înainte de a-l urmări pe debitorul principal. Fidejusorul poate să opună creditorului: 

a. toate excepţiile inerente obligaţiei principale pe care le-ar fi putut invoca debitorul (nulitatea 
actului, prescripția acțiunii, etc.); 

b. excepţiile personale; 

c. excepţiile specifice: beneficiul de discuţie şi beneficiul de diviziune. 

Beneficiul de discuţie constă în facultatea fidejusorului de a cere creditorului care a 
început urmărirea împotriva sa, să urmărească mai întâi pe debitorul principal şi numai după 
aceea, dacă nu-şi va realiza creanţa, să-l urmărească şi pe el (art. 1662 Cod civil). Excepţia 
trebuie invocată înainte de dezbaterea în fond a cauzei iar fidejusorul trebuie să indice bunurile 
debitorului care pot fi urmărite silit. Invocarea cu succes a acestei excepții va avea ca efect 
amânarea urmăririi fidejusorului sau chiar stingerea fidejusiunii ca urmare a stingerii obligaţiei 
principale prin executarea bunurilor debitorului. 

Beneficiul de diviziune poate fi invocat în situaţia în care există mai mulți fidejusori care 
garantează aceeaşi obligație şi presupune posibilitatea fiecărui fidejusor de a cere creditorului 
să-şi dividă urmărirea şi să o reducă în mod proporţional (art.1666-1667 Cod civil). Beneficiul 
de diviziune nu poate fi invocat dacă s-a renunțat expres la el sau dacă s-a prevăzut expres în 
contract solidaritatea cofidejusorilor. 

B. In raporturile dintre fidejusor şi debitorul principal. In ipoteza în care fidejusorul a plătit 
datoria debitorului, el beneficiază de un drept de regres împotriva avcestuia pentru a obține 
restituirea prestaţiei executate (art. 1669 Cod civil). Temeiul acţiunii în regres este mandatul, 
gestiunea de afaceri sau acţiunea subrogatorie (în temeiul art. 1108 pct. 3 Cod civil). Fidejusorul 
pierde dreptul la acţiunea în regres: dacă a plătit datoria fără să fi fost urmărit şi fără să-l fi 
încunoştințat prealabil pe debitor, iar acesta dovedeşte că ar fi putut stinge datoria prin mijloace 
proprii; dacă nu l-a înștiințat pe debitor că a făcut plata şi acesta plăteşte datoria a doua oară. 

C. In raporturile dintre cofidejusori. Fidejusorul care a plătit datoria singur are drept de regres 
față de ceilalți garanți pentru porțiunea ce priveşte pe fiecare, putându-se întemeia pe o acțiune 
personală rezultată din gestiunea de afaceri sau pe acţiunea subrogatorie. Acţiunea în regres este 
divizibilă. Conform art. 1674 alin. 2 Cod civil, regresul între cofidejusori există numai în 
cazurile prevăzute expres de art. 1673 Cod civil (fidejusorul care a plătit a fost dat în judecată de 
către creditor; debitorul este în stare de faliment sau de insolvabilitate; debitorul s-a obligat să-l 
libereze de garanţie într-un anumit termen care a expirat; datoria principală a ajuns la scadenţă). 
In toate celelalte cazuri, regresul între cofidejusori nu există. 

6) Stingerea fidejusiunii: 

- pe cale indirectă, ca efect al stingerii obligaţiei principale; 

- pe cale directă prin: remitere de fidejusiune, compensație între creditor şi fidejusor, confuziune 
între patrimoniu creditorului şi cel al fidejusorului. 

Pe lăngă acestea, există şi o modalitate specifică de stingere a fidejusiunii: cedendarum 
actionum care presupune dreptul debitorului de a se opune executării sale atunci când creditorul, 

din culpa sa a pierdut drepturile şi garanţiile accesorii creanţei sale, reducând beneficiul acţiunii 
subrogatorii de care ar putea beneficia fidejusorul. 


CAPITOLUL IV 
GARANIIILE REALE 


SECTIUNEA I 

CONTRACTUL DE GAJ 

1) Noţiune. Reglementare. Contractul de gaj este acel contract prin care debitorul sau o terță 
persoană remite creditorului sau unui tert un bun mobil, corporal sau incorporal, în vederea 
garantării executării unei obligaţii. Este reglementat de art. 1685-1696 Cod civil. 

2) Caracterele contractului de gaj: 

a. este un contract accesoriu, deoarece presupune existența unei obligații principale valabile a 
căei executare este garantată prin intermediul gajului; 

b. este un contract real, deoarece, de regulă, se încheie valabil numai prin remiterea bunului 
către creditor sau către un tert care îl conservă pentru creditor. Cu toate acestea, anumite 
reglementări (art. 480 alin. 4 Cod comercial, Legea nr. 99/1999 privind unele măsuri pentru 
accelerarea reformei economice, etc.) admit existența gajului fără deposedare. In aceste cazuri 
avem de a face cu un contract consensual; 

c. este un contract unilateral, dând naştere la obligaţii doar în sarcina creditorului, care are 
datoria să conserve bunul şi să-l restituie la stingerea gajului; 

d. este un contract indivizibil, deoarece bunul mobil este afectat în întregime garantării datoriei 
respective, în totalitate. 

3) Condiţii de validitate şi eficacitate: 

a. persoana care constituie gajul trebuie să aibă capacitate deplină de exercițiu. Prin excepție, 
minorul poate garanta cu gajul asupra bunurilor sale creanţele proprii; 

b. obiectul gajului trebuie să fie constituit din unul sau mai multe bunuri mobile aflate în 
circuitul civil, corporale sau incorporale, consumptibile sau neconsumptibile, individual 
determinate sau generice; 

c. pentru a se asigura opozabilitatea faţă de terți este necesară îndeplinirea unor formalități 
legale: remiterea obiectului gajului în cazul gajului cu deposedare, înscrierea contractului de gaj 
în Arhiva electronică de garanţii mobiliare, menţiunea specială făcută pe cambie în cazul gajului 
cambiilor, înregistrarea gajului asupra navelor la căpitănia portului, etc.; 

d. contractul de gaj trebuie încheiat în fomă scrisă care este necesară ad probationem, prin 
raportare la dispozițiile art. 1191 şi urm. Cod civil; 

4) Efectele gajului. Dreptul de gaj conferă creditorului care se bucură de această garanţie trei 
atribute: 

a. dreptul de retenţie constă în posibilitatea creditorului de a refuza restituirea gajului, atunci 
când acesta este cu deposedare, cât timp deitorul nu şi-a executat obligația; 

b. dreptul de urmărire constă în posibilitatea creditorului de a revendica bunul gajat (vindicatio 
pignoris) de la orice persoană la care s-ar afla. Pe de altă parte, pârâtul, dacă întruneşte condițiile 
art. 1909 Cod civil poate paraliza acțiunea creditorului; 

C. dreptul de preferință conferă creditorului posibilitatea de a fi plătit cu prioritate față de 
ceilalți creditori ai proprietarului bunului gajat, din preţul obţinut prin vânzarea gajului. Dacă 
debitorul nu plăteşte datoria, creditorul poate cere ca bunul gajat să fie scos la licitaţie publică, 
iar din preț să se îndestuleze preferenţial sau să-i fie atribuit gajul în contul creanței. Toate 

acestea se pot dispune de către instanţa de judecată le carerea creditorului. Nu este admisibilă 
clauza prin care părțile convin ca însuşi creditorul să vândă bunul gajat sau să-l păstreze fără 
concursul instanţei de judecată (art. 1689 Cod civil). Interdicţia menționată este discutabilă în 
contextul reglementărilor cuprinse în titlul VI din Legea nr. 99/1999. 
Contractul de gaj generează anumite obligaţii în sarcina părților. Astfel, creditorul are 
următoarele obligaţii: 
- obligația de a conserva bunul gajat până în momentul restituirii lui persoanei care l-a constituit; 
- obligaţia de a nu folosi bunul gajat şi de a nu-şi însuşi fructele şi veniturile acestuia; 
- oligaţia de arestitui bunul gajat imediat ce i-a fost plătită creanţa în întregime de către debitor. 
Debitorului îi revin următoarele obligații: 
-, obligatia de a despăgubi pe creditor pentru toate cheltuielile utile şi necesare făcute cu 
conservarea bunului (obligație rezultată de fapt din principiul îmbogăţirii fără justă cauză); 
- de a despăgubi pe creditor pentru toate daunele ce i-au fost cauzate de lucrul gajat, datorită 
unor vicii de structură (actio pignoratitia contraria); 
- de a se abţine a face orice de natură a deturna obiectul gajat de la scopul său şi de a-l distruge; 
Dacă datoria nu a fost achitată şi a fost executat bunul gajat care aparținea unui tert, 
atunci acesta va beneficia, în temeiul principiului îmbogătirii fără justă cauză de o acțiune în 
regres faţă de debitorul principal. 
5) Stingerea gajului. Gajul se poate stinge pe cale accesorie, ca efect al stingerii obligaţiei 
principale, sau pe cale principală (prin renunţarea creditorului la gaj, pieirea fortuită a bunului 
gajat, desesizarea creditorului de bunul gajat, etc.). 


SECTIUNEA A II-A 
IPOTECA 
1) Noţiune. Ipoteca este un drept real accesoriu care are ca obiect un bun imobil al debitorului 
sau al unei alte persoane, fără deposedare, care conferă creditorului ipotecar dreptul de a urmări 
imobilul în stăpânirea oricui s-ar afla şi de a fi plătit cu prioritate față de ceilalți creditori din 
preţul acelui bun. Ipoteca este reglementată de art. 1746-1814 Cod civil. 
Ipoteca poate fi convenţională (când ia naştere în virtutea convenției părților) sau legală 
(când ia naştere în virtutea unei dispoziţii legale). 
2) Caracterele ipotecii: 
a. ipoteca este un drept real asupra unui imobil care conferă titularului său atributele de urmărire 
şi de preferință; 
b. este un drept accesoriu, însoțind şi garantând dreptul principal de creanţă al creditorului. 
Soarta ipotecii este legată de aceea a creanţei principale. Stingerea obligaţiei principale va avea 
ca efect şi stingerea ipotecii, exceptând anumite situații speciale. Ipoteca nu poate fi mai 
oneroasă decât creanţa principală. Ipoteca poate fi transmisă împreună cu creanța garantată sau 
separat. 
c. ipoteca este o garanție imobiliară, putând avea ca obiect numai bunuri imobile; 
d. ipoteca este o garanție indivizibilă. Imobilul ipotecat este garantat în întregime pentru 
garantarea creanței în totalitatea sa. Dacă mai multe imobile sunt afectate aceleiaşi garanţii, 
fiecare imobil garantează întreaga datorie; 
e. ipoteca este o garanție specializată. Prin principiul specializării, se înţelege că ipoteca poate 
fi constituită numai asupra unui imobilsau a unor imobileindividual determinate şi totodată, 
pentru garantarea unei datorii a cărei valori este, de asemenea, determinată. 

3) Ipoteca convenţională. Convenţia de ipotecă, pentru a fi valabilă trebuie să întrunească 
anumite condiţii de fond şi de formă: 

a. cel care constituie ipoteca trebuie să aibă capacitate deplină de exerciţiu. Prin excepţie, este 
posibilă ipotecarea unui imobil aparținând minorului dar cu acordul autorităţii tutelare; 

b. cel care constituie ipoteca trebuie să fie proprietarul actual al bunului. Nu este valabilă 
ipoteca asupra unui bun care nu aparține celui ce constituie ipoteca şi nici ipoteca asupra 
bunurilor viitoare; 

c. contractul de ipotecă trebuie încheiat în formă autentică ad validitatem; 

d. pentru opozabilitatea ipotecii față de terți, este necesară înscrierea ipotecii în cartea funciară. 
Data înscrierii în cartea funciară conferă şi rangul ipotecii, conform principiului prior tempore 
potior jure. 

4) Ipoteca legală. Se consideră că în această categorie se încadrează două tipuri de ipoteci: 

a. ipotecile legale propriu-zise, care se constituie fără a fi nevoie de încheierea vreunui contract 
de ipotecă, ex lege. Sunt astfel de ipoteci: ipoteca statului asupra bunurilor mânuitorilor de 
valori ale sale, ipoteca legală a legatarilor cu titlu particular ai unor sume de bani sau lucruri 
fungibile asupra imobilelor succesorale, ipoteca prevăzută de Decretul-Lege nr. 61/1990, ipoteca 
— sechestru prevăzută de Codul de procedură penală; 

b. potecile convenționale a căror constituire este prevăzută de lege. Constituie o asemenea 
ipotecă cea prevăzută de Legea nr. 22/1969 pentru gestionarii anagajaţi de către organele 
statului, regiile autonome, instituţiile de stat. 

5) Efectele ipotecii: 

- față de debitor: debitorul păstrează toate atributele dreptului de proprietate până în momentul 
comunicării somaţiei de executare, moment după care administrarea imobilului poate fi lăsată 
debitorului sau atribuită unui alt administrator-sechestru decât debitorul. Conform art. 497 alin. 
4 Cod procedură civilă, din momentul notării somaţiei de executare în cartea funciară, orice act 
de înstrăinare sau de constituire de drepturi reale cu privire la bunul urmărit este inopozabilă 
creditorului. 

- faţă de creditor: creditorul are dreptul să urmărească imobilul în stăpânirea oricui s-ar afla, 
chiar dacă debitorul l-a înstrăinat. De asemenea, creditorul are dreptul de a-şi realiza creanţa cu 
prioritate față de alți creditori ipotecari cu rang inferior sau chirografari, din preţul obţinut în 
urma vânzării la licitație a imobilului. Dacă imobilul a pierit fortuit sau a fost expropriat pentru 
cauză de utilitate publică, şi debitorul a încasat o despăgubire, ipoteca se va strămuta asupra 
acesteia, ca efect al subrogaţiei reale cu titlu particular. 

- faţă de terţii dobânditori ai imobilului ipotecat: daca debitorul nu plăteşte datoria, creditorul 
poate urmări bunul în mâinile oricui s-ar afla. Terţul poate adopta una din următoarele soluții, 
prevăzute de art. 1791-1797 Cod civil: 

- terțul dobânditor poate să opună creditorului toate excepţiile legate de datoria principală 
(nulitatea, prescripția, etc.), precum şi o excepție specială — beneficiul de discuţie — prin care să 
ceară creditorului să urmărească întâi bunurile ipotecate pentru aceeaşi creanţă şi care au rămas 
în patrimoniul debitorului; 

- terțul dobânditor poate să plătească datoria subrogându-se în drepturile creditorului; 

- terţul dobânditor poate să recurgă la oferta de purgă (oferta făcută creditorului de a-i plăti 
creanţa garantată prin ipotecă până la concurenţa prețului la care a cumpărat imobilul sau dacă 1- 
a dobândit gratuit până la concurenţa valorii sale stabilită prin expertiză); 

- terțul dobânditor poate delăsa imobilul, în vederea scoaterii lui la licitație publică fără 
participarea sa. 

6) Stingerea ipotecii. Ipoteca se poate stinge pe cale accesorie, ca efect al stingerii obligaţiei 
principale sau pe cale directă prin renunțare la ipotecă, purgă, desființarea contractului de 
ipotecă, prescripția, etc. 


SECTIUNEA A III-A 
PRIVILEGIILE 
1) Noţiune. Priviilegiul ste dreptul unui creditor de a fi plătit cu prioritate față de alți creditori, 
datorită calității creanţei sale. Calitatea creanţei reprezintă cauza sau faptul juridic din care s-a 
născut creanţa. 

Exceptând privilegiul creditorului gajist care poate rezulta numai din convenția părților, 
toate celelalte privilegii rezultă numai din lege. Reglementarea generală a privilegiilor este 
cuprinsă în art. 1722-1745 Cod civil. Această reglementare, în mare parte depăşită sub aspectul 
ordinii privilegiilor este completată de prevederi cuprinse în Codul de procedură civilă, în Codul 
fiscal şi în Legea nr. 99/1999 privind unele măsuri pentru accelerarea reformei economice sau în 
alte acte normative. 

2) Clasificarea privilegiilor: 

- privilegii generale care poartă asupra tuturor bunurilor debitorului; 

- privilegii generale mobiliare care au ca obiect bunurile mobile ale debitorului; 

- privilegii speciale mobiliare care poartă asupra unor bunuri mobile ale debitorului, anume 
stabilite de lege; 

- privilegii speciale imobiliare care au ca obiect un anumit imobil sau anumite imobile ale 
debitorului. 

Distincția între privilegiile mobiliare şi cele imobiliare prezintă importanță întrucât 
primele conferă creditorului privilegiat numai dreptul de preferință, în timp ce privilegiile 
imobiliare conferă crditorului atât dreptul de preferință, cât şi pe cel de urmărire. Pe de altă 
parte, privilegiile generale sunt simple drepturi personale de preferință (cauze de preferință la 
urmărirea silită), în timp ce privilegiile speciale (mai ales cele imobiliare) sunt adevărate 
drepturi reale recunoscute creditorului prin lege. Pe de altă parte, privilegiile generale se 
conservă fără nici o formalitate, în timp ce pentru opozabilitatea privilegiilor speciale trebuie 
îndeplinite cerinţele de publicitate prevăzute de lege. 

3) Efectele comune ale privilegiilor. Efectul principal al oricărui privilegiu constă în dreptul de 
preferinţă al creditorului privilegiat, ceea ce presupune dreptul său de a-i fi satisfăcută creanţa 
privilegiată cu prioritate față de ceilalți creditori. In urma vânzării silite a bunului asupra căruia 
există privilegiul, creanța creditorului privilegiat va fi plătită cu preferință din preţul încasat. 
După plata integrală a acesteia, vor putea fi plătiți şi ceilalți creditori. Dreptul de urmărire este 
conferit doar de anumite privilegii (privilegiile imobiliare şi unele privilegii mobiliare speciale). 
4) Privilegiile generale reglementate de Codul civil: 

A. Privilegii generale asupra tuturor bunurilor mobile şi imobile: 

a. privilegiul tezaurului public (art. 1725 Cod civil). Sunt însoţite de acest privilegiu creanțele 
statului provenind din impozite, taxe, amenzi. Ordinea de preferinţă a creditorilor, atunci când 
unul dintre creditori este statul este reglementată amănunţit de Codul fiscal şi de Codul de 
procedură fiscală; 

b. privilegiul cheltuielilor de judecată (art. 1727 Cod civil). Acel creditor care a făcut cheltuieli 
de judecată pentru a conserva sau lichida averea debitorului, are recunoscut un privilegiu asupra 
tuturor bunurilor debitorului. Acest privilegiu nu poate fi opus acelor creditori cărora acțiunile 
pentru care s-au făcut cheltuielile nu le-au adus nici un folos. 

B. Privilegii generale asupra bunurilor mobile: 

a. privilegiul cheltuielilor de judecată făcute în interesul comun al creditorilor (enumerat de art. 
1729 Cod civil). Se consideră că, dată fiind identitatea acestui privilegiu cu a celui prevăzut de 
art. 1727 Cod civil, regelementarea constituie o inadvertență evidentă; 

b. privilegiul cheltuielilor de înmormântare a debitorului; 

c. privilegiul cheltuielilor ultimei boli care a cauzat decesul debitorului, făcute timp de un an 
înainte de moartea acestuia; 

d. privilegiul privind drepturile băneşti ale salariaţilor; 

e. privilegiul obiecteleor de subzistență date debitorului şi familiei sale în curs de şase luni. 
Conform art. 1729 Cod civil, aceste privilegii se extind şi asupra bunurilor imobile ale 
debitorului dacă şi în măsura în care valoarea acestora nu a fost absorbită de realizarea 
creanţelor creditorilor ipotecari şi a celor cu privilegii imobiliare speciale. 

5) Privilegiile speciale mobiliare care poartă aupra unui anumit bun mobil sau asupra unor 
bunuri mobile determinate ale debitorului. Fac parte din această categorie: 

A. Privilegii speciale mobiliare întemeiate pe ideea de gaj: 

a. privilegiul chiriilor şi arenzilor (art. 1730 pct.l Cod civil). Acest privilegiu conferă 
proprietarul bunului închiriat sau arendat un adevărat drept de gaj asupra bunurilor mobile ale 
chiriaşului aflate în imobilul închiriat sau asupra întregii recolte a anului în curs şi a tot ce 
serveşte la exploatarea terenului arendat, pentru plata chiriilor, arenzilor, anumitor cheltuieli de 
reparaţii locative şi, în general, pentru tot ce priveşte executarea contractului. Acest privilegiu 
este un adevărat drept real care conferă creditorului atributul de urmărire. El poate revendica de 
la terți, bunurile mobile asupra cărora poartă privilegiul, în termen de 15 zile în cazul locaţiunii 
şi de 40 de zile în cazul arendei; 

b. privilegiul hangiului (art. 1730 pct. 1 Cod civil). Acest privilegiu conferă hangiului sau 
hotelierului dreptul prioritar de a-şi recupera valoarea prestațiilor asigurate clienților săi din 
preţul bagajelor aduse în camera pe care o ocupă şi chiar a automobilului; 

c. privilegiul cărăuşului (art. 1730 pct. 7 Cod civil). Privilegiul conferă transportatorului dreptul 
de preferinţă şi urmărire asupra bunului transportat, pentru prețul şi cheltuielile transportului. El 
este recunoscut numai atât timp cât bunul se află în detenția transportatorului şi termen de 24 de 
ore de la predarea acestuia către destinatar, cu condiția ca acesta să nu-l fi înstrăinat unui tert. 

B. Privilegiile speciale mobiliare care se întemeiază pe ideea sporirii patrimoniului sau 
îmbogăţirii debitorului: 

a. privilegiul vânzătorului unui bun mobil al cărui preț nu a fost plătit de către cumpărător (art. 
1730 pct. 5 Cod civil) care poartă asupra bunului vândut şi care se poate exercita numai cât timp 
bunul se află în proprietatea cumpărătorului; 

b. privilegiul cheltuielilor făcute cu conservarea bunului mobil al debitorului (art. 1730 pct. 4 
Cod civil), care garantează cheltuielile necesare şi utile făcute de căre creditor; 

c. privilegiul arendaşului pentru plata sumelor datorate pentru semințe, cheltuiala recoltei 
anului curent şi pentr instrumentele de exploatare agricolă (art. 1730 pct. 2 Cod civil). 

In cazul concursului între privilegiile mobiliare speciale, se va ţine seama de ordinea de 
preferință prevăzută de Codul civil (art. 1732, 1733 Cod civil): privilegiul cheltuielilor de 
conservare, privilegiul hangiului şi cărăuşului, privilegiul locatorului, privilegiul vânzătorului 
neplătit, cu excpeţiile prevăzute de textele legale. Privilegiile speciale mobiliare au prioritate 
față de privilegiile generale cu excepţia privilegiului cheltuielilor de judecată şi a celor de 
înmormântare care au prioritate absolută (art. 1731, 1735, 1736 Cod civil). 

6) Privilegiile speciale imobiliare au ca obiect bunuri imobile determinate şi se aseamănă cu 
ipotecile întrucât conferă creditorului toate atributele specifice acestora. Se deosebesc însă prin 
aceea că sunt reglementate expres în considerarea calității creanţei, iar rangul lor se stabileşte 
fără a se ține seama de data înscrierii în registrele de publicitate imobiliară, fiind legată doar de 
calitatea creanței. Fac parte din această categorie: 

a. privilegiul vânzătorului imobilului (art. 1737 pct. 1 Cod civil) care are ca obiect imobilul 
vândut, până la plata integrală a prețului. In cazul unor vânzări succesive fără plata integrală a 
preţului, primul vânzător este preferat celui de al doilea iar acesta celui de al treilea şi aşa mai 
departe. Pentru conservarea sa este necesară înscrierea în cartea funciară. 

b. Privilegiul copărtaşilor (art. 1737 pct. 3 Cod civil) care are ca obiect imobilele cuprinse în 
masa succesorală şi este menit să garanteze plata eventualelor despăgubiri pentru evicțiunea 
unui copărtaş sau plata sultei. Pentru conservarea sa este necesară înscrierea în cartea funciară în 
termen de 60 de zile de la naşterea sa; 

c. Privilegiul arhitecților, constructorilor şi lucrătorilor (art. 1737 pct. 4 Cod civil) care 
garantează datoria clientului pentru construirea imobilului sau pentru repararea acestuia şi are ca 
obiect chiar imobilul construit sau reparat. Privilegiul există numai în situaţia în care creditorul a 
contractat direct cu proprietarul bunului construit sau reparat. Privilegiul se conservă prin 
înscrierea sa în cartea funciară; 

d. Privilegiul rezultat din separația de patrimonii (art. 1743 Cod civil). Persoanele care 
beneficiază de acest privilegiu sunt creditorii moştenirii, legatarii cu titlu particular şi 
moştenitorii universali sau cu titlu universal care au acceptat moştenirea sub beneficiu de 
inventar. Ei pot cere separația patrimoniului succesoral cu cel al moştenitorilor care au acceptat 
pur şi simplu moştenirea pentru a evita concursul celorlalți creditori ai moştenitorului. In cazul 
în care invocă acest drept, ei beneficiază de un privilegiu asupra imobilelor cuprinse în masa 
succesorală. Pentru primele categorii de titulari este necesară înscrierea privilegiului în cartea 
funciară, iar pentru ultima categorie conservarea privilegiului sse poate face şi fără înscrierea în 
cartea funciară deoarece opozabilitatea acceptării sub beneficiu de inventar se realizează prin 
înscrierea declaraţiei în registrele de evidență succesorală. 

In caz de concurs între privilegiile speciale imobiliare şi ipoteci, art. 1722 Cod civil 
prevede că vor avea prioritate privilegiile speciale imobiliare, cu condiția înscrierii lor 
înregistrele de publicitat în termenul prevăzut de lege pentru conservarea lor. 

7) Modificarea ordinii privilegiilor. Reglementarea din Codul civil referitoare la ordinea 
privilegiilor în caz de concurs este astăzi în mare parte desuetă sau modificată de diverse texte 
legale care au stabilit reguli speciale de prefrință care implică şi ordinea privilegiilor. Intre 
aceste acte normative trebuie menţionate: Legea nr. 99/1999 (titlul VI, capitolul 3), Codul fiscal 
şi Codul de procedură fiscală, Codul de procedură civilă. Dreptul comun în materie îl constituie 
în momentul de față ordinea de preferința a creanţelor reglementată de Codul de procedură civilă 
(art. 563): 

a. creanţele reprezentănd cheltuieli de judecată, pentru măsuri de asigurare sau de executare 
silită, pentru conservarea bunurilor al căror preţ se distribuie şi pentru orice alte cheltuieli făcute 
în interesul comun al creditorilor; 

b. creanţele reprezentând salarii şi alte datorii asimilate acestora, pensiile, sumele cuvenite 
şomerilor potrivit legii, ajutoarele pentru îngrijirea şi întreținerea copiilor, pentru incapacitate 
temporară de muncă, ajutoare de deces, acordate în cadrul asigurărilor sociale, etc.; 

c. creanțele rezultând din obligaţia de întreţinere, alocaţii pentru copii sau obligaţia de plată a 
unor sume periodice destinate asigurării mijloacelor de existență; 

d. creanțele bugetare rezultate din impozite, taxe, contribuţii şi din alte sume stabilite potrivit 
legii, datorate bugetului de stat, bugetului asigurărilor sociale de stat, bugetelor locale şi 
bugetelor fondurilor speciale; 

e. creanțele rezultate din împrumuturi acordate de stat; 

f. creanțele reprezentând despăgubiri pentru repararea pagubelor pricinuite proprietății publice 
prin fapte ilicite; 

g. creanțele rezultate din împrumuturi bancare, din livrări de produse, prestări de servicii sau 
executări de lucrări, precum şi din chirii sau arenzi; 

h. creantele reprezentând amenzi cuvenite bugetului de statsau bugetelor locale; 

i. alte creanţe. 


SECTIUNEA A IV-A 
DREPTUL DE RETENTIE 
1. Noţiune. Dreptul de retenţie este acel drept real care conferă creditorului care este în acelaşi 
timp şi debitor al obligaţiei de restituire sau de predare a bunului altuia, posibilitatea de a reține 
acel bun în stăpânirea sa şi de a refuza restituirea lui până când debitorul său, creditor al 
lucrului, va plăti datoria ce s-a născut în sarcina lui în legătură cu lucrul respectiv. 

Dreptul de retenție nu beneficiază de o reglementare aparte, ci numai de câteva 
reglementări în ipoteze particulare, cum ar fi:dreptul coeredelui care datorează raportul 
succesoral în natură, care poate refuza predarea imobilului pănă la plata cheltuielilor necesare şi 
utile făcute în legătură cu bunul (art. 771 Cod civil); dreptul vânzătorului de a refuza predarea 
bunului vândut, cât timp nu a fost plătit prețul, dacă nu s-a prevăzut un termen de executare a 
obligaţiei de plată (art. 1322 Cod civil), dreptul, locatarilor şi arendaşilor de a reţine bunul 
închiriat sau arendat cât timp nu au fost despăgubiţi în cazul vânzării imobilului (art.1444 Cod 
civil); dreptul depozitarului de a reţine lucrul depozitat până la plata integrală a sumelor ce i se 
datorează de către deponent în legătură cu depozitul (art.1619 Cod civil); dreptul. terţului 
dobânditor de bună credinţă al unui bun furat sau găsit pe care l-a cumpărat la bâlci, târg sau la o 
vindere publică sau la un magazin care vinde în mod obişnuit asemenea lucruri, de a refuza 
restituirea lui către proprietar până când acesta îi plăteşte prețul pe care l-a plătit pentru bun (art. 
1910 Cod civil). 

Practica judiciară a extins aplicarea dreptului de retenție şi la alte cazuri în care s-a 
constatat existența unei legături între lucrul aflat în deținerea creditorului şi datoria 
proprietarului acelui bun față de creditor. 

- gestorul de afaceri poate să reţină lucrul geratului pănă la plata cheltuielilor necesare şi utile 
făcute în legătură cu acel lucru; 

- manadatarul poate să reţină lucrurile mandantului pe care le are în stăpânire, până la plata 
integrală a cheltuielilor făcute cu acele lucruri; 

- posesorul pârât din acțiunea în revendicare admisă, poate să rețină lucrul revendicat până la 
plata cheltuielilor necesare şi utile făcute cu bunul revendicat; 

- constructorul pe terenul altuia are un drept de retenţie asupra construcției, până când 
proprietarul terenului îl despăgubeşte pentru construcția edificată; 

- dreptul de retenţie al unui copărtaş față de bunul atribuit altui copărtaş, până în momentul plății 
sultei de către cel căruia i-a fost atribuit bunul; 

- deţinătorul unui imobil, proprietatea altei persoane are dreptul să reţină acel bun până la plata 
de catre proprietar a sumei datorate reprezentând valoarea îmbunătățirilor şi adăugirilor aduse 
imobilului. 

2) Condiţiile recunoaşterii sau acordării dreptului de retenţie pe cale judiciară: 

a. creanţa creditorului să fie certă, lichidă şi exigibilă; 

b. dreptul de retenție să fie invocat față de proprietarul exclusiv şi actual al bunului respectiv; 

c. între lucru şi creanță să existe o conexiune (debitum cum re junctum) contractuală sau 
extracontractuală; 

d. lucrul trebuie să fie un bun mobil sau imobil corporal; 

e. lucrul trebuie să se afle în stăpânirea retentorului; 

3) Natura juridică a dreptului de retenţie. Marea majoritate a autorilor consideră că dreptul 
de retenție este un drept real de garanție imperfect. El este opozabil creditorilor chirografari ai 
debitorului şi chiar creditorilor ipotecari sau privilegiați ulteriori intrării bunului în stăpânirea 
retentorului, iar pe de altă parte, nu conferă din atributele drepturilor reale accesorii decât 
dreptul de prefrință, nu şi pe cel de urmărire. 


TITLUL III 


DINAMICA OBLIGATIILOR 


CAPITOLUL I 
CONSIDERATII GENERALE PRIVIND DINAMICA OBLIGATIILOR 


Prin dinamica obligaţiilor se înţeleg modificările care intervin în fiinţa obligațiilor fără a 
avea ca efect stingerea lor în mod definitiv şi ireversibil. Astfel, dinamica obligaţiilor se 
ealizează prin transmiterea şi transformarea lor. 

Transmiterea obligațiilor se poate realiza prin: cesiunea de creanță, subrogația în 
drepturile creditorului prin plata creanţei, cesiunea indirectă a datoriei. 

Transformarea obligațiilor se poate realiza prin novaţie şi delegaţie. 


CAPITOLUL II 

MIJLOACELE JURIDICE DE TRANSMITERE A OBLIGATIILOR 

1. CESIUNEA DE CREANTA 

1) Definiţie. Cesiunea de creanţă este contractul prin care un creditor (cedent) transmite dreptul 
său de creanță asupra patrimoniului unui debitor (debitor cedat), cu titlu oneros şi cu titlu 
gratuit, unei alte persoane (cesionar). 

Cesiunea de creanță este, de regulă, un contract încheiat între cedent şi cesionar, față de 
care, debitorul cedat are calitatea de terţ. Nu este exclusă însă, posibilitatea ca cesiunea să facă 
parte dintr-o operațiune complexă la care să participe şi debitorul cedat. Cesiunea de creanță este 
reglementată de art. 1391-1398, 1402-1404 Cod civil, în cadrul contractului de vânnzare- 
cumpărare. Reglementarea se referă numai la cesiunea de creanță cu titlu oneros. Cu toate 
acestea, cesiunea de creanță poate fi încheiată şi cu titlu gratuit. 

2) Condiţiile cesiunii de creanţă. Pentru a determina coordonatele cesiunii de creanță, este 
necesar să distingem între condiţiile de validitate şi condiţiile de publicitate ale acesteia: 

- condiţiile de validitate: pentru a fi valabilă, cesiunea trebuie să întrunească toate condiţiile de 
validitate ale contractelor (prevăzute de art. 948 şi urm. Cod civil), referitoare atât la fond cât şi 

la formă. In plus, dacă cesiunea de creanță este incorporată într-o operațiune juridică numită, ea 
trebuie să întrunească şi condițiile de validitate de fond şi de formă specifice acesteia (de 
exemplu, forma autentică în cazul donaţiei). Sub aspectul obiectului cesiunii de creanță, trebuie 
reținut că ea poate avea ca obiect orice creanţe (prezente sau viitoare, certe sau incerte, etc.). 
Prin excepţie, nu pot face obiectul cesiunii, creanţele intuitu personae (alocația de stat pentru 
minori, pensia de întreținere, pensiile din sistemul asigurărilor sociale de stat, etc.) 

- condiţiile de publicitate (de opozabilitate). Cesiunea este faţă de debitorul cedat (şi faţă de 
terții interesaţi) un res inter alios acta. Conform art. 1393 Cod civil, pentru ca ea să producă 
efecte juridice față de terți, este necesară notificarea debitorului de către cedent sau cesionar 
(care atrage opozabilitatea faţă de toți terţii interesați) sau acceptarea expresă în formă autentică 
a cesiunii de către debitorul cedat. Dacă acceptarea nu este încheiată în formă autentică, efectul 
opozabilității cesiunii se va produce numai față de debitorul cedat. Prin excepţie, notificarea sau 
acceptarea pot să lipsească, în cazul unor reglementări derogatorii sau în materie comercială. 

3) Efectele cesiunii de creanţă: 

- In raporturile dintre cedent şi cesionar, cesiunea are ca principal efect transferul dreptului de 
creanță, cu aceeaşi natură (civilă sau comercială), cu toate garanţiile (ipotecă, privilegiu, gaj, 
fidejusiune, etc.), precum şi cu toate accesoriile sale (acţiuni în justiţie, drepturi la reclamaţii 
administrative, etc.) din patrimoniul primului în patrimoniul celui din urmă. Când cesiunea este 
cu titlu oneros, cedentul are față de cesionar o obligaţie de garanţie cu privire la existenţa actuală 
a creanței şi la valabilitatea acesteia. Obligația de garanție menţionată nu există în cazul în care 
cesiunea se realizează prin donaţie, decât atunci când cedentul şi-o asumă expres. De asemenea, 
ea nu există nici în cazul înstrăinării unor drepturi aleatorii care s-au stins datrită împlinirii 
evenimentului alea şi, de regulă, nici în cazul stingerii dreptului din cauze posterioare (cu 
excepţia cazurilor în care desființarea dreptului are efecte retroactive). Garanţia se întinde şi la 
solvabilitatea actuală a debitorului atunci când a fost asumată expres (art. 1398 Cod civil). 
Cedentul se poate obliga chiar şi la garantarea solvabilităţii viitoare a debitorului cedat. 
Obligația de garanție presupune despăgubirea cesionarului de către cedent pentru prejudiciile 
cauzate de producerea faptelor juridice pentru care funcționează această obligație. Obligaţia de 
garanție este limitată la preţul cesiunii, indiferent dacă acesta este inferior valorii creanței 
cedate; 

- Faţă de terții interesaţi (debitorul cedat, creditorii cesionarului, creditorii cedentului, cesionarii 
ulteriori sau anteriori ai aceleiaşi creanţe) cesiune produce efecte numai dacă sunt întrunite 
condițiile de publicitate menționate mai sus: notificarea sau acceptarea. 

Până în momentul notificării sau acceptării, debitorul cedat poate să neglijeze existența 
cesiunii şi să facă o plată valabilă în mâinile cedentului, după cum poate beneficia de remiterea 
de datorie din partea caestuia, poate invoca față de el compensaţia sau poate ridica excepția 
prescripţiei. După notificare sau acceptare, debitorul nu mai poate face plata decât în mâinile 
cesionarului. Mai mult, dacă a acceptat cesiunea (în orice formă), debitorul nu mai poate invoca 
beneficiul compensaţiei iar dacă aceasta a operat deja între obligaţiile reciproce dintre el şi 
cedent, atunci compensaţia va fi rezolvită. 

In cazul unor cesionari succesivi ai aceleiaşi creanţe, va avea prioritate acela dintre 
cesionari care a indeplinit primul condiţiile de publicitate. In cazul creditorilor cedentului, până 
în momentul îndeplinirii condiţiilor de publicitate, ei vor putea urmări creanţa lor în patrimoniul 
cedentului. După îndeplinirea condiţiilor de publicitate, creditorii vor putea cel mult să ceară 
revocarea cesiunii prin intermediul acțiunii pauliene, dacă aceasta s-a făcut în frauda drepturilor 
lor. 

4) Cesiunea creanţelor litigioase. Retractul litigios. In cazul înstrăinării cu titlu oneros a unui 
drept de creanță litigios (a cărui existenţă sau întindere este contestată), debitorul cedat are 
dreptul de a se libera fața de cesionar, restituindu-i acestuia prețul cesiunii, spezele contractului 
şi dobânda preţului din ziua când a plătit spezele cesiunii. Această operaţiune se numeşte retract 
litigios şi este reglementată de art. 1402-1404 Cod civil. 

Retractul litigios nu poate fi invocat: 
a. când cesiunea s-a făcut către un comoştenitor sau cocreditor; 
b. când cesiunea s-a făcut unui creditor al cedentului pentru plata creanţei față de acesta; 
c. când cesiunea s-a făcut proprietarului unui imobil care a fost ipotecat pentru a garanta creanţa 
litigioasă; 
d. când cesiunea s-a făcut cu titlu gratuit; 
e. în materie comercială. 


2. SUBROGATIA IN DREPTURILE CREDITORULUI PRIN PLATA CREANTEI 

1) Definiţie. Subrogația constă într-o plată şi totodată o transmitere a unei creanţe, realizată prin 
înlocuirea creditorului dintr-un raport juridic obligațional, cu o altă persoană care, plătind 
datoria debitorului, devine creditor al acestuia din urmă, dobândind toate drepturile creditorului 
plătit. Subrogația este reglementată de art. 1106-1109 Cod civil. 

2) Subrogaţia convenţională. Acest tip de subrogaţie poate fi de două feluri: 

A. Subrogaţia consimţită de creditor îşi are fundamentul în acordul dintre terţul care plăteşte 
datoria debitorului şi creditorul acestuia. Pentru a fi în prezenţa acestei subrogații este necesar 
ca: 

a. subrogația să fie stipulată expres; 

b. subrogaţia să fie concomitentă cu plata (condiții de validitate); 

c. înscrisul sau chitanţa care constată plata şi totodată subrogația, să aibă dată certă (condiție de 
probă şi de opozabilitate față de terți); 

B. Subrogația consimţită de debitor se întemeiază pe înţelegerea dintre debitor şi un terț: primul 
se împrumută de la cel din urmă pentru a-l plăti pe creditorul său, subrogând pe tert în drepturile 
creditorului inițial. Pentru a fi valabilă, ea trebuie să întrunească următoarele condiții: 

a. actul de împrumut şi chitanţa de plată să îmbrace forma înscrisului autentic notarial; 

b. în actul de împrumut să se stipuleze expres că împrumutul se face în scopul plăţii datoriei față 
de creditor; 

c. în chitanţa de plată să se menţioneze expres că plata s-a făcut cu suma împrumutată de către 
debitor de la terț pe care îl subrogă în drepturile creditorului plătit; 

3) Subrogaţia legală. Subrogaţia legală este acel tip de subrogație care operează de plin drept, 
fără a fi necesar consimțământul creditorului plătit sau al debitorului a cărui datorie se plăteşte. 
Subrogația operează de drept: 

-, în folosul celui care fiind el însuşi creditor al aceluiaşi debitor plăteşte el însuşi pe un alt 
creditor ce are preferință; 

- în folosul celui care dobândind un imobil ipotecat, plăteşte pe creditorul ipotecar, pentru a 
preîntâmpina urmărirea silită a bunului; 

- în folosul celui care, fiind obligat cu alţii sau pentru alţii la plata datoriei, are interes de a o 
desface şi îl plăteşte pe creditor; 

- în folosul moştenitorului care a acceptat succesiunea sub beneficiu de inventar şi plăteşte din 
patrimoniul său pe un creditor al moştenirii; 

- în cazul asigurărilor de bunuri, societatea de asigurări se subrogă ex lege în drepturile 
asiguratului despăgubit, devenind creditorul celui vinovat de producerea prejudiciului; 
4) Efectele subrogaţiei. Ca efect al subrogației, terţul ia locul creditorului plătit şi beneficiază 
de toate acțiunile pe care le avea creditorul înlocuit faţă de debitorul său precum şi de toate 
garanţiile creanței (cu excepţia garanţiei solidarității cofidejusorilor în cazul subrogaţiei legale 
realizate prin plata făcută de către un codebitor solidar terțului). 

Atunci când plata a fost făcută doar parțial, atunci subrogația operează doar în limita 
plăţii efectuate. Intotdeauna, terţul subrogat în drepturile creditorului va putea beneficia şi de o 
acțiune întemeiată pe mandat, gestiune de afaceri sau îmbogăţire fără justă cauză. 


3. CESIUNEA DE DATORIE 

1) Noţiune. Cesiunea de datorie este acea operaţie juridică prin care un debitor (debitor cedent), 
transmite datoria sa unei alte persoane (debitor cesionar), care se obligă de regulă în locul său 
față de creditorul cedat. Cesiunea de datorie nu este reglementată expres de lege şi se consideră 
că o cesiune de datorie realizată fără consimţământul creditorului nu poate fi admisă decât în 
mod excepţional. De aceea, cesiunea de datorie nu este recunoscută ca un mecanism 
independent de transmitere a obligaţiei, ea putându-se realiza numai în mod indirect şi uneori 
numai parțial: 

A. Procedee prin care creditorul dobândeşte un drept împotriva unui nou debitor, păstrând şi 
dreptul față de debitorul iniţial. In această categorie se regăsesc delegația imperfectă (când 
creditorul acceptă pe debitorul delegatar dar nu consimte la eliberarea primului debitor) şi 
stipulația pentru altul (numai atunci când stipulantul este de fapt obligat fața de terțul beneficiar 
şi prin stipulaţie urmăreşte să obțină executarea datoriei sale de către promitent); 

B. Procedee prin care creditorul dobândeşte un drept contra unui alt debitor, primul debitor fiind 
eliberat. In această categorie se regăsesc novația prin schimbarea debitorului (când datoria 
primului debitor se stinge şi se naşte o nouă obligație având un alt subiect pasiv) şi delegația 
perfectă (care este, de fapt, o novaţie prin schibare de debitor); 

C. Cesiunea de datorie ca accesoriu al transmiterii unui bun sau a cesiunii unui contract. 
Transmiterea datoriei cu titlu accesoriu se poate realiza: 

a. în cazul prevăzut de art. 1441, când cumpărătorul este obligat să respecte locaţiunea sau 
arenda făcută înainte de vânzare, dacă a fost încheiată în formă autentică sau sub semnătură 
privată dar cu dată certă, cu condiția să nu se fi prevăzut expres încetarea contractului pentru 
cazul vânzării imobilului; 

b. dobânditorul unui bun asigurat este ținut de obligaţiile rezultate din contractul de asigurare 
dacă nu înţelege să-l rezilieze; 

c. ca efect al cesiunii de contract se poate, de asemenea, realiza o cesiune de datorie. 


CAPITOLUL III 

MIJLOACELE JURIDICE DE TRANSFORMARE A OBLIGATIILOR 

1. NOVATIA 

1) Definiţie. Novaţia este o operaţiune juridică prin care părțile sting o obligaţie veche şi o 
înlocuiesc cu o obligație nouă, astfel încât stingerea celei vechi şi naşterea celei noi au loc 
concomitent. Novaţia se poate realiza prin schimbarea obiectului sau cauzei vechii obligaţii, 
subiectele rămânând identice (novaţie obiectivă) sau prin schimbarea creditorului sau debitorului 
obligaţiei inițiale (novație subiectivă). 

Novaţia nu se confundă cu cesiunea de creanță sau cu subrogaţia personală, întrucât în 
cazul primei figuri juridice avem de a face cu stingerea unei vechi obligații şi naşterea unei alte 
obligaţii noi, pe când în cel de al doilea caz, avem de a face cu transmiterea unei obligaţii care 
subzistă. Novaţia este reglementată împreună cu delegaţia de art. 1128-1137 Cod civil. 

2) Condiţiile novaţiei. Novaţia fiind un contract, trebuie să întrunească toate condițiile de 
validitate ale contractelor (art. 948 şi urm. Cod civil). Pe lângă acestea, ea mai trebuie să 
întrunească următoarele condiţii speciale: 

a. să existe o obligație veche valabilă (orice fel de obligație, chiar lovită de nulitate relativă sau 
chiar dacă este naturală; nu poate fi lovită de nulitate absolută); 

b. prin acordul părților să se nască o obligaţie nouă valabilă care o înlocuieşte pe cea veche; 

c. obligația nouă să aibă un element nou faţă de obligaţia veche (aliquid novi). 

Elementul nou poate să presupună: un creditor sau un debitor noi, un obiect sau o cauză 
a obligaţiei noi, o modalitate care afectează pe viitor obligaţia novată sau înlurarea unei 
asemenea modalități; 

d. să existe intenţia expresă a părţilor de a nova (animus novandi); 

e. părțile să aibă capacitatea de a nova (adică să aibă capacitatea de a dispune de drepturile lor); 
3) Efectele novaţiei: 

a. stingerea vechii obligații împreună cu tote garanţiile aferente şi cu toate accesoriile sale. Prin 
excepție, garanţiile vor putea însoţi noua obligație în cazul în care părțile contractelor de 
garanţie se înțeleg în acest sns; 

b. naşterea unei noi obligaţii concomitent cu stingerea vechii obligații. 


2. DELEGATIA 

1) Definiţie. Delegaţia este actul juridic prin care un debitor (delegant), obține şi aduce 
creditorului său (delegatar), consimţământul unei alte persoane (delegat), care se obligă alături 
sau în locul delegantului. Delegaţia poate să fie de două feluri: delegație perfectă şi delegaţie 
imperfectă. 

2) Delegaţia perfectă există atunci când delegatarul acceptă pe delegat ca debitor al său, 
consimțind totodată la liberarea de plată a delegantului. In realitate, acest tip de delegaţie este o 
novaţie prin schimbare de debitor, pentru realizarea căreia este necesar şi consimţământul 
debitorului inițial (delegantul). 

Condiţiile de validitate ale delegației imperfecte sunt următoarele: 

a. existența consimțământului delegatarului, delegantului şi delegatului; 
b. capacitatea deplină de exerciţiu a celor trei participanţi la operațiunea delegaţiei; c. existența 
unei obligaţii anterioare valabile în raporturile dintre delegatar şi delegant. 

In temeiul delegaţiei perfecte, delegantul are obligația de a garanta delegatarului 
existenţa şi valabilitatea creanței proprii împotriva delegatului, precum şi solvabilitatea acestuia 
în momentul perfectării delgaţiei. Prin excepție, delegatarul îşi poate rezerva un drept de recurs 
faţă de delegant pentru cazul insolvabilității delegatului din momentul plăţii. In această ipoteză, 
delegantul are însă dreptul să invoce împotriva delegatarului, beneficiul de discuție, cerându-i 
delegatarului să-l urmărească mai întâi pe delegat. Delegatul nu va putea opune delegatarului 
excepţiile rezultate din raportul său juridic cudelegantul, cu excepţia cazului în care în actul 
delegaţiei s-a stipulat că delegatul se obligă în aceleaşi condiţii ca şi față de delegant. 

3) Delegaţia imperfectă se caracterizează prin aceea că nu are efect novator. Deşi delegatarul 
acceptă obligarea faţă de el a unui nou debitor — delegatul, nu consimte la eliberarea de obligaţie 

a debitorului inițial — delegantul. In lipsa unei stipulații exprese de liberare a debitorului de 
plată, delegația se prezumă a fi imperfectă (art. 1132 Cod civil). 

4) Deosebiri între delegaţie şi alte operaţii juridice. Delegaţia se deosebeşte de mandat (care 
nu presupune asumarea unei obligații personale de către manadatar față de tert), de novaţie (care 
presupune întotdeauna existența unei obligații anterioare valabile spre deosebire de delegaţie), 
de fidejusiune (fidejusorul fiind obligat doar în subsidiar), de stipulaţia pentru altul (care spre 
deosebire de delegaţie presupune acordul obligatoriu doar a două persoane — promitentul şi 
stipulantul), de cesiunea de creanţă (care, spre deosebire de delegaţia perfectă presupune 
supraviețuirea obligaţiei şi transmiterea ei). 

TITLUL IV 


STINGEREA OBLIGATIILOR 


CAPITOLUL I 
CONSIDERATII GENERALE 


Stingerea obligaţiei presupune considerarea unei obligații ca fiind executată şi liberarea 
de plată a debitorului. Mijloacele juridice prin care se realizează stingerea obligaţiei sunt 
enumerate parțial de catre art. 1091 Cod civil, într-o formulare criticată. Literatura de specialitate 
la rândul ei a propus două criterii de clasificare a mijloacelor de stingere a obligaţiilor: 

A. după criteriul voinţei părţilor: 

- mijloace voluntare de stingere a obligațiilor, cum sunt: remiterea de datorie, executarea 
voluntară a obligaţiei, compensaţia convenţională; 

- mijloace de stingere a obligațiilor independente de voinţa părților, cum ar fi: imposibilitatea 
fortuită de executare, compensaţia legală şi judiciară, confuziunea; 

B. după criteriul realizării creanţei creditorului: 

- mijloace de stingere a obligaţiilor prin care se realizează creanţa creditorului, cum ar fi: 
executarea obligaţiei, compensația şi darea în plată; 

- mijloace de stingere a obligaţiilor prin care nu se realizează creanţa creditorului, cum ar fi: 
remiterea de datorie şi imposibilitatea fortuită de executare. 


CAPITOLUL II 

STINGEREA OBLIGATIILOR PRIN EXECUTARE 
SECTIUNEA I 

CONSIDERATII INTRODUCTIVE 

Executarea obligațiilor se poate realiza pe cale voluntară sau pe cale silită (atunci când 
debitorul refuză executarea voluntară a obligaţiei sale, creditorul poate trece, în condițiile legii, 
la executarea silită a obligaţiilor). 

Principiul în materie este acela al executării în natură a obligaţiilor. Numai în cazul în 
care această executare nu mai este posibilă în natură, executarea obligaţiei se poate realiza prin 
echivalent. 

Executarea obligațiilor se poate realiza în două modalităţi principale: executare directă 
(în natură) şi executarea indirectă (prin echivalent). Ambele se pot realiza voluntar sau silit. 


SECTIUNEA A II-A 
EXECUTAREA VOLUNIARA IN NATURA A OBLIGATIILOR. PLATA 


1. NOTIUNEA DE PLATA. REGLEMENTARE 

In sens larg, prin plată se înţelege executarea oricărei obligaţii pozitive. In sens restrâns (şi mai 
ales în limbajul curent), prin plată se înţelege executarea unei obligaţii de a da o sumă de bani. 
In concepția redactorilor codului civil, plata este considerată un act juridic civil, adică o 
convenţie între cel care face plata şi cel care o primeşte. Plata beneficiază de o reglementare 
minuțioasă, cuprinsă în Cartea a III-a, titlul III, cap. VIII din Codul civil (art. 1092-1121). 

2. CONDITIILE PLATII 

1) Cine poate face plata. Din dispoziţiile cuprinse în art. 1093 Cod civil se deduce că plata 
poate fi făcută de către: 

a. debitor; 

b. reprezentantul debitorului (legal sau convențional); 

c. o persoană obligată împreună cu debitorul (codebitor solidar); 

d. o persoană obligată alături de debitor (fidejusor, comitent, etc.); 

e. de un tert dezinteresat care acționează în temeiul gestiunii de afaceri; 

f. de un terţ care înţelege să facă o liberalitate etc. 

In concluzie, în principiu plata se poate face de către orice persoană interesată sau 
dezinteresată. Prin excepţie, plata nu se poate face decât de către debitor, în următoarele situaţii: 
a. în cazul obligaţiilor intuitu personae; 

b. în cazul în care s-a stipulat expres ca plata să fie executată de către debitor; c. în cazul 
obligaţiei de a da un bun cert, numai proprietarul acelui bun poate să execute obligația 
(nerespectarea regulii atrage nulitatea actului plăţii conform art. 1095 alin.1 Cod civil). 

2) Cine poate primi plata. Plata poate să fie făcută: 

a. creditorului; 

b. reprezentantului său legal sau convenţional; 

c. persoanei desemnate de lege sau de instanța de judecată să primească plata; 

d. în mod excepțional şi altor persoane dacă a profitat oricum creditorului, dacă a fost făcută cu 
bună credință față de titlularul aparent al creanţei, dacă creditorul a ratificat plata făcută unui 
accipiens fără drept de a o primi. 

Cel care primeşte plata trebuie să aibă capacitate deplină de exercițiu. In caz contrar, 
debitorul poate fi obligat să plătească din nou celui împuternicit să primească plata, cu excepția 
cazului în care plata a profitat persoanei incapabile. 

3) Obiectul plăţii. Creditorul sau persoana care poate să primească plata, are dreptul să pretindă 
exact bunul care i se datorează (art. 1100 Cod civil), cu precizările următoare: 

a. dacă plata are ca obiect un bun cert, atunci debitorul trebuie să predea acel bun în starea în 
care acesta se află în momentul plății; 

b. dacă plata are ca obiect bunuri generice, atunci debitorul trebuie să remită creditorului bunuri 
de o calitate medie, exceptând stipulația contrară; 

c. dacă plata are ca obiect prestaţia de a face, debitorul trebuie să execute întocmai prestația 
promisă; 

d. dacă plata are ca obiect o obligaţie de rezultat, atunci debitorul trebuie să execute obligația de 
natură ca creditorul să obțină rezultatul dorit. 

4) Indivizibilitatea plăţii. Principiul indivizibilității plăţii este prevăzut expres de art. 1101 alin. 
1 Cod civil şi presupune obligaţia debitorului de a efectua plata deodată. De la acest principiu 
există următoarele excepţii: 

a. când creditorul consimte ca plata să fie divizibilă; 

b. în cazul transmiterii pe cale succesorală a datoriei, dacă debitorul are mai mulţi moştenitori; 

c. când o parte din datoria debitorului se stinge prin compensație legală; 

d. când instanţa de judecată acordă debitorului termene de graţie pentru plată; 

e. în cazul cambiei, cecului sau biletului la ordin, când beneficiarul nu poate refuza o plată 
parțială; 

f. în cazul cofidejusorilor, când unul dintre ei poate să invoce beneficiul de diviziune. 

5) Data plăţii. Plata trebuie făcută imediat dacă obligația nu este afectată de un termen sau 
condiție suspensive. In cazul în care avem de a face cu un termen suspensiv, plata se face la 
împlinirea termenului. Dacă termenul este stabilit în favoarea debitorului, plata se poate face în 
avans. Dacă termenul este stabilit în favoarea creditorului sau atât în favoarea creditorului cât şi 
în favoarea debitorului, atunci debitorul poate face plata anticipat numai cu consimțământul 
creditorului. 

6) Locul plăţii. Regula este în privinţa locului plăţii că ea se poate face numai la locul stabilit de 
părți, dacă un asemenea loc este determinat contractual. In cazul în care lipseşte o asemenea 
stipulație funcționează regula după care plata este cherabilă (art. 1104 Cod civil), adică trebuie 
cerută la domiciliul debitorului şi nu portabilă (care trebuie făcută la domiciliul creditorului). 
Prin excepţie de la regulă, în cazul obligaţiei de a da un bun determinat, plata trebuie executată 
la locul unde se află bunul în momentul încheierii convenției. 

7) Cheltuielile plăţii. S-a statuat regula conform căreia cheltuielile plății trebuie suportate de 
către debitor, în afară de stipulaţie contrară (art. 1105 Cod civil). Regula trebuie completată cu 
câteva dispoziţii speciale: 

a. în materia ofertei reale de plată cheltuielile sunt suportate de către creditor; 

b. în materie de vânzare cheltuielile vănzării sunt suportate de către cumpărător; 

c. în materie de depozit, dacă s-a stipulat locul unde trebuie să fie restituit bunul, depozitarul are 
obligaţia să transporte bunul până în acel loc iar deponentul să suport cheltuielile transportului. 
8) Proba plăţii. Proba plăţii se face în condițiile dreptului comun, ea fiind considerată un act 
juridic (deci, conform art. 1191 şi urm. Cod civil). Pentru a simplifica însă dificultățile, art. 1138 
Cod civil a instituit următoarele prezumţii: 

a. dacă creditorul a remis debitorului titlul constatator al creanţei şi acesta este un înscris sub 
semnătură privată, funcționează o prezumție absolută de liberare de datorie prin plată sau 
remitere de datorie; 

b. dacă creditorul a remis debitorului titlul original al creanţei şi acesta este un înscris autentic 
sau o hotărâre judecătorească investită cu formulă executorie, se prezumă relativ liberarea 
debitorului prin plată sau remitere de datorie. 


3. IMPUTATIA PLATII 

1) Noţiune. Există situații când un debitor are mai multe datorii de aceeaşi natură, faţă de acelaşi 
creditor şi face o plată care este insuficientă pentru a stinge toate datoriile. In acest caz se pune 
problema de a şti care dintre aceste datorii se consideră plătite sau, altel spus, asupra căror 
datorii se impută plata. Imputaţia plății este de două feluri: convenţională şi legală. 

2) Imputaţia convenţională. 

a. de regulă, trebuie să existe un acord prin care părțile să stabilească imputația plății; 

b. dacă un asemenea acord nu există, debitorul este în drept să stabilească unilateral imputația 
plății, însă în anumite limite (să nu impună o plată fracționată; să nu impună plata unei datorii 
nescadente dacă termenul este în favoarea creditorului; să nu impună creditorului plata 
capitalului înainte de plata dobânzilor); 

c. dacă nici debitorul nu a stabilit imputaţia plății, creditorul este îndreptățit să facă această 
imputație unilateral. 

3) Imputaţia legală. Când imputaţia plăţii nu s-a făcut de către părțile raportului obligaţional, ea 
se va face de drept în temeiul următoarelor reguli (art. 1113 Cod civil): 

a. în primul rând se consideră plătită datoria ajunsă la scadenţă; 

b. dacă toate datoriile sunt scadente, imputaţia se face asupra celei mai oneroase; 

c. dacă toate datoriile sunt scadente şi la fel de oneroase, se va considera plătită datoria cea mai 
veche; 

d. dacă toate datoriile sunt scadente, la fel de oneroase şi la fel de vechi, plata se impută 
proporțional asupra fiecăreia, în pofida indivizibilităţii plății. 


4. OFERTA REALA DE PLATA. OPOZITII LA PLATA 
1) Noţiune. Oferta reală de plată reprezintă o modalitate juridică de liberare de plată a 
debitorului, regelementată de art. 1114-1121 Cod civil şi de art. 586-590 Cod procedură civilă 
pentru situația în care creditorul refuză să primească plata. Ea cuprinde următoarele etape: 
a. somarea creditorului prin executorul judecătoresc pentru a primi plata; 
b. consemnarea sumei de bani sau a lucrului la dispoziţia creditorului; 
c. validarea consemnării de către instanța de judecată prin hotărâre judecătorească rămasă 
definitivă. 
2) Opoziţii la plată. Opoziția la plată este intervenţia pe care o face persoana îndreptățită de 
lege față de un anumit debitor, punându-i în vedere să nu efectueze plata fără consimțământul 
său sau fără prezența sa. Nerespectarea opoziției poate atrage obligația debitorului de a repeta 
plata. 

Pot face opoziții la plată: 
a. un alt creditor al aceluiaşi debitor; 
b. creditorul care a pierdut înscrisul constatator al creanţei sale şi află că debitorul este gata să 
plătească acelei persoane care va prezenta titlul creanţei; 
c. creditorul creditorului prin tehnica popririi (atunci când debitorul este, la rândul său creditorul 
unui terț, creditorul debitorului poate cere ca plata care trebuie să fie făcută de către tert 
creditorului să fie poprită şi apoi să fie făcută direct creditorului creditorului terțului). 


SECTIUNEA A III-A 

EXECUTAREA SILITA IN NATURA A OBLIGATIILOR. MIJLOACE JURIDICE DE 
CONSTRANGERE A DEBITORULUI 

1) Preliminarii. Executarea obligaţiilor este guvernată de principiul executării în natură, 
consacrat de art. 1073 Cod civil. De regulă executarea obligaţiilor are loc voluntar. Sunt însă 
cazuri, când debitorul refuză executarea obligaţiilor sale. In aceste situații, creditorul are dreptul 
de a trece la executarea silită în natură a obligațiilor, prin una din următoarele modalități: 
executarea în natură a obligațiilor de a da, autorizarea creditorului de a lua măsurile necesare 
executării în natură a obligaţiilor, daunele cominatorii şi amenzile cominatorii. 

2) Executarea în natură a obligaţiilor de a da. Pentru individualizarea acestui mod de 
executare, se impune să distingem între obiectele derivate pe care poate să le aibă obligaţia de a 
da: 

a. în cazul obligaţiei de a da care are ca obiect derivat o sumă de bani, executarea în natură este 
întotdeauna poibilă. In cazul în care debitorul refuză executarea, creditorul poate trece la 
poprirea sumelor de bni pe care terţii le datorează debitorului sau la urmărirea silită mobiliară şi 
imobiliară, ambele în temeiul dreptului de gaj general al creditorului; 

b. în cazul obligaţiei de a da un bun cert, executarea obligaţiei se realizează instantaneu, 
conform principiului consensualismului (art. 971 şi 1295 Cod civil) şi automat, fără a fi nevoie 
de executarea unor alte prestații. In concluzie, această obligaţie de a da se execută în temeiul 
legii. Rămâne însă ca, ulterior acordului părților să se mai realizeze şi predarea bunului ce a 
făcut obiectul obligaţiei de a da (art. 1074 Cod civil). Obligaţia de predare nu mai este însă o 

obligaţie de a da, ci o obligaţie de a face. Exceutarea ei se poate realiza în natură prin mijlocul 
predării silite a bunurilor mobile şi imobile (art. 575-5801 Cod procedură civilă); 
c. în cazul obligațiilor de a da bunuri de gen, transferul dreptului de proprietate operează numai 
în momentul individualizării acestora prin numărare, cântărire sau măsurare, individualizare care 
are loc de regulă în momentul predării. In cazul refuzului debitorului de a trece la 
individualizarea bunurilor, creditorul poate să ceară executarea silită în natură a obligaţiilor. 
3) Autorizarea creditorului de a lua măsurile necesare de executare în natură a unor 
obligații pe cheltuiala debitorului. Mijlocul este recunoscut creditorului în cazul obligațiilor de 
a da bunuri de gen pe care debitorul nu le are (caz care creditorul poate să-şi procure bunurile de 
la un terț, pe cheltuiala debitorului, urmând ca apoi să pretindă despăgubiri de la acesta), 
obligaţiilor de a face sau de a nu face (conform art. 1077 Cod civil: “nefiind îndeplinită 
obligația de a face, creditorul poate fi autorizat a o aduce el la îndeplinire, cu cheltuiala 
debitorului.”; conform art. 1076 Cod civil: “creditorul poate cere a se distruge ceea ce s-a făcut 
călcându-se obligația de a nu face şi poate fi autorizat de a distruge el însuşi, pe cheltuiala 
debitorului, afară de dezdăunare”; textele menţionate trebuie coroborate cu art. 5802 Cod 
procedură civilă). 
4) Daunele cominatorii. Pentru situația în care debitorul refuză executarea în natură a 
obligaţiilor de face sau de a nu face, mai ales a celor intuitu personae, practica judiciară a creat 
un mijloc de constrângere patrimonială, care se realizează prin obligarea debitorului prin 
hotărâre judecătorească la plata unor sume de bani (daune cominatorii) la anumite intervale de 
timp pentru fiecare zi (sau altă unitate de timp) de întârziere în executarea în natură a obligaţiei 
de a face sau a nu face. Daunele cominatorii pot fi stabilite şi printr-o sumă globală sau pot fi 
majorate de către instanţa de judecată, până se va înfrânge rezistenţa debitorului în executarea 
obligaţiilor. 

Daunele cominatorii reprezintă un mijloc de constrângere a debitorului şi nu o modalitate 
de executare în natură a obligaţiilor, pentru că, de regulă, executarea în natură în mod silit a 
obligaţiilor de a face nu este posibilă în virtutea principiului nemo potest cogi ad factum. 

Daunele cominatorii nu intră în patrimoniul creditorului, deşi sunt plătite acestuia. După 
executarea obligaţiei, ele trebuie restituite debitorului, cu excepţia cazului în care creditorul 
solicită transformarea lor total sau parțial în daune interese. 

Daunele cominatorii nu pot fi acordate în următoarele situaţii: 
- când debitorul a fost deja obligat prin hotărâre judecătorească să repare prejudiciul cauzat prin 
neexecutare, prin plata de daune-interese; 
- când executarea în natură a obligaţiei nu mai este posibilă; 
- când refuzul debitorului de a executa obligaţia este clar şi definitiv. 
4) Amenzile cominatorii. Alături de daunele cominatorii, amenzile cominatorii reprezintă un 
mijloc de constrângere eficace menit să asigure executarea în natură a obligaţiei de a face sau de 
a nu face care presupune un fapt personal al debitorului. Spre deosebire de daunele cominatorii, 
amenzile civile stabilite de instanța de judecată în acest caz, reprezintă un venit definitiv al 
bugetului de stat şi nu se mai restituie debitorului după executarea obligaţiei. Procedura stabilirii 
amenzilor cominatorii este reglementată de art. 5803-5805 Cod procedură civilă. 


CAPITOLUL III 
ALTE MIJLOACE DE STINGERE A OBLIGATIILOR 


1. COMPENSATIA 

1) Definiţie. Compensaţia este un mijloc de stingere a două obligaţii reciproce şi de aceeaşi 
natură existente între două persoane care au concomitent calitatea de creditor şi debitor una față 
de cealaltă, până la concurenţa valorii celei mai mici dintre ele iar dacă acestea sunt egale, în 
întregime. Prin compensație se pot stinge orice fel de obligaţii, indiferent dacă au un izvor 
contractual sau extracontractual. 

Compensaţia este reglementată de art. 1143-1153 Cod civil. Compensația poate fi: 
legală, judiciară sau convențională. 
2) Compensaţia legală. Este acea compensație care operează în temeiul legii, automat, fără a fi 
nevoie de de acordul de voinţă al părților sau de o hotărâre judecătorească. Deşi operează astfel, 
părțile pot renunța expres sau tacit la compensația legală. Pentru a putea opera acest tip de 
compensație, trebuie să fie întrunite următoarele condiţii: 
a. obligațiile să fie reciproce; 
b. obligaţiile să aibă ca obiect prestaţia de a da sume de bani sau bunuri fungibile de aceeaşi 
natură; 
c. creanţele să fie certe, lichide şi exigibile. 

Prin excepție, compensația nu operează în următoarele cazuri: 
- când una dintre creanţe este insesizabilă; 
- între obligaţia de restituire a unor bunuri fungibile date în depozit neregulat şi creanța pentru 
cheltuielile de depozitare; 
- între obligația de restituire a unor bunuri însuşite ilicit invocată de autor faţă de proprietarul lor 
şi creanța celui din urmă față de primul; 
- debitorul care a suferit o poprire nu poate opune creditorului popritor compensaţia datoriei sale 
cu aceea a debitorului poprit. 
3) Compensaţia convenţională. Este acea compensație care operează prin acordul de voinţă al 
părților, pentru funcționarea ei nefiind necesară întrunirea condiţiilor de la compensația legală 
sau judiciară şi putând să opereze şi prin două dări în plată reciproce. 
4) Compensaţia judiciară. Este acea compensație care operează în temeiul unei hotărâri 
judecătoreşti definitive şi este lăsată la aprecierea instanţei de judecată, fără ca pentru a opera să 
fie necesară întrunirea condiţiilor de la compensaţia legală. 
5) Efectele compensaţiei: 
a. stingerea celor două datorii până la limita celei care are valoarea cea mai mică; 
b. stingerea proporțională sua reducerea garanţiilor şi accesoriilor obligaţiilor stinse total sau 
partial; 
c. când între părțile compensaţiei există două sau mai multe datorii reciproce şi compensabile, se 
aplică regulile de la imputația plății. 


2. DAREA IN PLATA 

1) Definiție. Darea în plată este acel mijloc de stingere a obligațiilor care constă în acceptarea de 
către creditor, la propunerea debitorului, de a primi o altă prestație în locul celei pe care 
debitorul era obligat inițial să o execute. 

Pentru ca darea în plată să opereze, este necesar ca, pe lângă consimțământul 
creditorului, ea să opereze concomitent cu plata şi să întrunească toate condițiile generale de 
valabilitate ale oricărei plăți. In cazul în care intervine la un moment anterior plății, nu mai 
suntem în prezența unei dări plată, ci a unei novații prin schimbare de obiect. Este posibil ca 
darea în plată să se înfățişeze ca o vânzare cumpărare. De exemplu, în situația în care creditorul 
unui împrumut acceptă de la debitorul său ca în locul împrumutului să primească de la acesta 

dreptul de proprietate asupra unui apartament. In această situaţie, condiţiile de fond şi formă ale 
operaţiunii trebuie să fie acelea ale operaţiunii juridice pe care o “înfăţişează” şi cu care totuşi 
nu se identifică. 

2) Efecte. Darea în plată este considerată o variantă a plății, ducând, în consecinţă la stingerea 
datoriei, a garanțiilor şi accesoriilor acesteia. 


cca 

3. CONFUZIUNEA 

1) Definiţie. Confuziunea este acel mijloc de stingerea a obligaţiilor care constă în întrunirea în 
aceeaşi persoană deopotrivă a calităţii de debitor şi de creditor al aceleiaşi obligaţii. Confuziunea 
intervine mai ales în materie succesorală, când debitorul este succesorul în drepturi al 
creditorului sau invers şi moştenirea este acceptată pur şi simplu, sau în cazul reorganizării 
persoanelor juridice prin fuziune sau absorbţie. 

2) Efecte. Confuziunea are ca efect stingerea obligaţiei împreună cu toate garanţiile şi 
accesoriile sale. Este posibil ca stingerea obligaţiei să nu se realizeze decât parțial, adică doar în 
măsura in care sunt întrunite cele două calități de creditor şi debitor în una şi aceeaşi persoană. 
In acest caz, stingerea garanţiilor şi a accesoriilor se va realiza tot parțial. 


4. REMITEREA DE DATORIE 

1) Definiţie. Remiterea de datorie este un mod voluntar de stingere a obligaţiei care constă în 
renunțarea creditorului, cu consimțământul debitorului, la dreptul său de creanţă. Instituţia 
juridică este reglementată de art. 1138-1142 Cod civil. 

2)Condiţii. Remiterea de datorie trebuie să aibă la bază consimțământul ambelor părți, întrucât 
este un contract. Lipsa consimțământului debitorului la remiterea de datorie face inopozabilă 
acestuia renunţarea creditorului la plată. Dacă remiterea de datorie se realizează cu titlu gratuit, 
prin donaţie, atunci ea trebuie să întrunească toate condiţiile de validitate ale donației, mai puțin 
forma autentică. Dacă remiterea de datorie se realizează printr-un testament, atunci ea trebuie să 
îndeplinească toate condiţiile de fond şi de formă ale acestuia. Prin excepţie, se consideră uneori 
că remiterea de datorie poate constitui o parte dintr-un act oneros, ea însăşi realizându-se în 
acest caz cu titlu oneros. In acest caz remiterea de datorie este de fapt componenta unei novaţii 
prin schimbarea obiectului obligaţiei sau o tranzacție. 

3) Efecte. Efectul principal al remiterii de datorie este stingerea obligatiei. Totodată, se sting şi 
garanţiile aferente creanţei principale şi toate accesoriile sale. 

4) Proba remiterii de datorie. Proba acestui act juridic se face în condiţiile art. 1191 şi urm. 
Cod civil. In completarea regulilor comune se aplică şi cele două prezumţii instituite de art. 
1138 Cod civil şi care au fost expuse la secțiunea privind plata. 


5. IMPOSIBILITATEA FORTUITA DE EXECUTARE 

1) Noţiune. Atunci când debitorul se află în imposibilitate absolută de executare a unei prestații 
datorită unui caz de forță majoră, obligația se stinge. Reglementarea acestui mod de stingere a 
obligaţiilor este cuprinsă în art. 1156 Cod civil. 

2) Domeniu de aplicare. Această modalitate de stingere a obligaţiilor este proprie: 

- obligaţiilor de a preda un bun individual determinat; 

- obligațiilor de a face care au ca obiect o prestație personală a debitorului. 

3) Efecte. Imposibilitatea fortuită de executare are ca efect atât stingerea obligaţiei imposibil de 
executat, cât şi garanţiile şi accesoriile acesteia. 

Prin excepție: 

a. obligația nu se stinge dacă bunul ce trebuia predat de către debitor a pierit după data punerii în 
întârziere a acestuia, cu excepţia cazului când dovedeşte că lucrul ar fi pierit şi în mâinile 
creditorului; 

b. obligația de arestitui un bun sustras ori luat pe nedrept nu se stinge daca bunul a pierit din 
cauză de forță majoră, debitorul urmând a o executa prin echivalent. 

